
			Тайёрӣ ба хизмати ниҳонӣ.

			Ричард Вурмбранд

		

	
		
			Сарсухан

			Шумо эҳтимол гумон мебаред, ки ин дастури майда бо номи «Калисои ниҳонӣ» барои ташкили ҷамоати махфии масеҳӣ мебошад. Аммо ин факат назари кушодаи одамест, оиди Калисо, ки хидмати шубонӣ, таҷрибаҳои дар ҳабсхона ва фаъолияти башоратдиҳиаш ба ҷаҳон чун огоҳӣ дар бораи хатари атеизми коммунистӣ, хизмат карда метавонад. Кори Ричард Вурмбранд ба шиносои махсус эҳтиёҷ надорад. Ин эҷодиёт самимӣ ва чуқур буда, хонандаро бетаъсир намемонад. Он қариб таҳрир карда нашудааст. Тарзи навишти он ба шахсе мансуб аст, ки чун яҳудӣ фикр меронад, чун забоншинос китоб мехонад, чун ҳавворӣ дуо мегўяд ва чун набӣ менависад. Мазмуни он комилан фаҳмо аст:

			Агар он гапи баъзе хизматгорони масеҳӣ рост бошад, он гоҳ Калисо дер ё зуд ба дуинтихоб рў ба рў мешавад: созиши ҷамъияти-сиёсӣ бо кувваҳои зиддимасеҳӣ ё ин ки ба ғазаби табақаи динӣ дучор шудан, ки сиёсатмадорон онро идора мекунанд. Он гоҳ Вурмбранд ҳақ мебарояд ва аз ҳозир ба ин бояд тайёр бошем.

			Дар баъзе қисмҳои олам чунин интихобро карданд ва ягон сабаби умедбахше нест, ки ин моро ҳам бетаъсир гузорад. Пас биёед, мо масеҳиён худамон тайёр шуда, ҳама корро кунем, агар лозим шавад, фарзандонамонро низ ба ин тайёр кунем.

			Нашриёт

		

	
		
			Аз ҳозир барои хизмати ниҳонӣ тайёр шавед

			«Ҳанониё дар ҷавоб гуфт: Худовандо! Дар бораи ин одам аз бисёр касон шунидаам, ки дар Ерусалим ба муқаддасони Ту чӣ қадар бадиҳо кардааст. Аммо Худованд ба вай гуфт; Ту бояд биравӣ, зеро ки ў зарфи баргузидаи ман аст, то ки исми Маро дар пеши халқҳо ва подшоҳон ва бани-Исроил эълон намояд. Зеро ки Ман ба ӯ нишон хохам дод, ки барои исми Ман вай чӣ қадар азобу уқубат бояд бикашад» (Аъмол 9: 13,15-16).

			Чуноне ки ба ман маълум аст, дар ҷаҳон ягон семинар, мактаби китоби муқаддас ва донишгоҳе нест, ки оиди Калисои ниҳонӣ дарс намедода бошад. Дар семинарҳо дар бораи савеллианисти ва аполлинариани нақл мекунанд ва ҳамаи ин пас аз хатми семинар зуд фаромўш мешавад. Дар давоми ҳаёт ҳатто як маротиба ягон савеллиан ё аполлинарианро вохўрда наметавонед.

			Мо Калисои Коптӣ ва бисёр гуруҳҳои хурдро, ки ҳеҷ гоҳ онҳоро вонамехўрем, меомўзем. Калисои ниҳонӣ бошад дар сеяки худуди сайёраи замин амал мекунад ва аъзоёни зиёди он ҳеҷ гоҳ гумон намекарданд, ки дар Калисои ниҳонӣ ҷой доранд. Дар он вакте, ки Амрико бо Уотергейт машғул буд, коммунистҳо понздаҳ мамлакатро забт намуданд. Ислом ва гуманизм(инсониятпарварӣ) бошад, бештар таъсир расонида исодааст.

			Шубонони масеҳӣ бояд донанд, ки калисои ниҳонӣ чӣ аст? Боре, пас аз он ки ман як соат бо шубони бритонӣ оиди кори калисои ниҳонӣ гап задам, ў чунин гуфт: «Ман дар айни замон ба меъмории калисо хеле шавқ дорам. Лутфан бигўед, калисоҳои ниҳонӣ ҳангоми биносозӣ намуди готиро истифода мебаранд?» агар ман номи ин шахсро мегуфтам, он гоҳ шумо ҳайрон мешудед, ки чунин одам ҳамин гуна савол медиҳад.

			Дар бораи калисои ниҳонӣ мо қариб ҳеҷ чиз намедонем. Он ба мо наздик аст, аммо мо тайёр нестем, ки ба он ҳамроҳ шавем. Инчунин моро ба ин тайёр накардаанд.

			Дар айни замон ҳар шубони масеҳӣ рамаи хешро дар тамоми олам дорад ва мо бояд фаҳмем, ки ҳолатҳои фоҷиавиро аз сар мегузаронем. Ҳатто агар чунин нашавад, мо вазифадор ҳастем, то ки ба шахсоне, ки аз чунин ҳолатхо нагузаштаанд, ёрӣ расонда, насиҳат кунем. Дар мамлакатҳои исломӣ ва Чини коммунистӣ бисёр имондорон азобу уқубат кашиданд. Бисёр масеҳиёнро ҳабс карданд ва қисми зиёдашон дар ҳабсхонаҳо вафот карданд. Аз ин ҳолат фахр кардан лозим нест: беҳтар мешуд агар дар калисои ниҳонӣ хизмат карданро ба мо таълим диҳанд то ки дастгир нашавем.

			Он касе, ки дар ҷанг худро қурбони ватан мекунад – қаҳрамони бузург нест, балки шахсе, ки душманро нобуд мекунад, қаҳрамони бузургтарин аст. Дар ҷанг ман набояд баҳри ватан бимирам – бигзор душман барои ватанаш бимирад. Ман ба он шахсоне, ки хизматро пеш бурда, дастгир намешаванд, ҳавас мебарам. Мо бояд донем, ки ин корро чӣ гуна иҷро кунем.

			Омодагӣ ба уқубатҳо

			Дар Калисои ниҳонӣ аз азобу уқубат ҷои гурез нест, ҳатто агар аз ҳад зиёд боэҳтиёт бошем. Аммо онҳоро то ҳадди имкон кам кардан даркор. Барои дар вақти кўтоҳ тайёр шудан барои хизмат дар Калисои ниҳонӣ имконнопазир аст. Ба шумо маслиҳат медиҳам, ки деноминатсияи худро водор кунед, ки барои омодашавӣ дер накунанд.

			Вақте, ки қувваҳои золимона амал мекунанд, дар кишвар чи рўй медиҳад? Баъзан вақт террор зуд сар мешавад, мисли дар Мозамбик ва Камбоҷа. Баъзан озодии дин маҳфуз мемонад. Ҳамин тавр ҳам мешавад, ки реҷа қудрати ҳақиқӣ надошта, мардум онро дастгирӣ намекунанд. Он метавонад, ки милиса ва артиши ташкилшударо надошта бошад. Масалан, дар Руссия коммунистон аввал озодиро ба протестантҳо доданд, то ки православиро нест кунанд. Сипас ба зидди протестантҳо баромаданд.

			Давраи гузариш дуру дароз давом намекунад. Онҳо ба калисоҳо даромада, роҳбарони худро мегузоранд. Ҷойҳои сусти хизматгоронро ҷyстуҷуй мекунанд: касе росткор ва касе дигар бошад зарпараст аст. Бо ин гуноҳ ўро тарсонда, идора кардан мумкин аст.

			Баъд дар як вақти муайян таъқиботи калон сар мешавад. Дар Руминия ин кор дар як рўз рўй дод. Ҳамаи епископҳо ва шубонон, монахҳои марду занони католикро ҳабс карданд. Пас аз ин бисёр шубонони протестантӣ дастгир карда шуданд. Шумораи зиёдашон дар ҳабсхона вафот карданд. Худованди мо Исои Масеҳ, Ҳанониёро бо Павлус шинос намуда, гуфт: «Ў зарфи баргузидаи ман аст, то ки исми Маро эълон намояд». Павлус мебоист, ки ин корро ниҳонӣ иҷро кунад. Исо ўро ба хизмати ниҳонӣ даъват карда, бо чунин сухан тайёр намуда, гуфт: «Зеро ки Ман ба ӯ нишон хоҳам дод, ки барои исми Ман вай чӣ қадар азобу уқубат бояд бикашад».

			Омодашавӣ ба хизмати ниҳонӣ аз омўхтани риёзатнигорӣ (мартирология) сар мешавад. Солженицын дар китоби худ «Архипелаг Гулаг» оиди «ба ҳабсгирӣ1» ва «зиндондорӣ» гап зада, пешниҳод мекунад, ки вожаи «уқубатшиноси»-ро истифода барем.

			Мо боз нуқтаи назари техникии кори ниҳониро дида мебароем. Аммо аввал омодашавии аниқи руҳонӣ лозим аст. Дар мамлакати озод барои аъзои калисо шудан, имон овардан ва таъмид гирифтан кифоя аст. Дар калисои нихонӣ аъзои он будан кофӣ нест.

			Имон овардан ва таъмид гирифтан мумкин аст аммо уқубаткаширо тоқат накардан, имкон намедиҳад, ки аъзои калисои ниҳонӣ шавем. Имони аз ҳама бузург доштан мумкин аст вале шуморо дастгир карда, лату кўб мекунанд ва агар шумо ба азобу уқубатҳо тайёр набошед, он гоҳ дилхоҳ чизро иқрор мекунед. Аз ин сабаб чизи муҳим дар омодашавӣ ба хизмати ниҳонӣ – ин омодашавӣ ба азобу уқубатҳо мебошад.

			Агар масеҳӣ ба ҳабсхона афтад, набояд, ки ба тарсу ваҳм дода шавад. Ҳабсхона барои ў – ин боз як ҷое аст, ки дар бораи Исои Масеҳ шаҳодат диҳад.

			Ҳабсхона барои шубон – ин калисои нав мебошад. Калисое, ки дар он ҷо маош намедиҳанд аммо барои кор кардан имкониятҳои калон фароҳам оварда шудааст. Ман оиди ин дар китоби худ «Дар ҳабси яккаса ҳамроҳи Худо» нақл кардаам. Дар китобҳои дигар ман дар бораи алифбои Морзе, ки он ҳамчун як қисм барои омодагӣ ба хизмати ниҳонӣ аст, нақл мекунам. Шумо медонед, ки он воситаи расонидани хабар аст. Бо ин роҳ Хушхабарро ба одамони ки дар пушти девор мебошанд, расонидан мумкин аст. Ҳайати маҳбусон иваз шуда, ба ҷойи як кас, касе дигар меояд. Ҳамин тавр дар камераи умумӣ ман якчанд калисоҳо доштам. Худованд ба бисёр масеҳиёне ки дар ҳабс буданд, имконият дод, ки бо воситаи алифбои Морзе одамонро, ки ҳатто рўйяшонро надида буданд, ба назди Масеҳ оваранд (бо баъзеашон онҳо дертар шинос шуданд).

			Дар озодӣ ба калисо одамонро даъват кардан мумкин аст. Агар касе мехоҳад – меояд, нахоҳад не. Агар мавъизаи шумо ба шахс маъқул нашавад, вай якшанбеи оянда метавонад, ки дар хона бимонад ва ба калисо наояд. Ё ин ки борон борад, ба калисо наомаданаш мумкин аст. Аммо агар калисои шумо дар ҳабсхона бошад, пас имондорони шумо ҳамеша дар калисо қарор доранд. Дар озодӣ дар парастиш ҳузур дошта, ба соат нигоҳ кардан мумкин: «Мавъиза аллакай ним соат зиёд давом дорад. Кай ў тамом мекарда бошад?» Дар ҳабсхона бошад соат нест ва шунавандагон тамоми ҳафта аз субҳ то шом ҳамроҳи шумо мебошанд. Онҳо интихоби дигар надоранд. Дар таърихи калисоҳои руминиягӣ ва русӣ шумораи бештари имондорон дар ҳабсхона имон овардаанд. Барои ҳамин аз ҳабсхона натарсед. Дар давоми дар ҳабсхона буданатон ба ҳама чиз чунон назар кунед, ки он вазифаи навест аз тарафи Худованд. Дар хотир дорам вақте, ки маро маротибаи дуюм дастгир карданд ва пеш аз он ки милиса маро барад, ман занамро ба оғўш гирифтам. Вай ба ман гуфт: «Ричард дар хотир дори, ки чӣ навишта шудааст: «... шуморо ба хотири Ман ба маҳкамаҳо хоҳанд кашид, то барои онҳо шаҳодате гардад». Ҳар як имондор метавонад, ки ба ин ҳолат афтад. Аммо агар маҳбусро азобу шиканҷа диҳанд-чӣ? Ба азобу шиканҷа тоб овардан мумкин аст? Оё ман тоб оварда метавонам? Агар ман тоб наораму сирҳоро махфӣ нигоҳ надорам, он гоҳ боз панҷоҳ ё шаст нафар дўстонам дастгир карда мешаванд. Азобдиҳандагонам айнан ҳаминро мехоҳанд, ки ман наздиконамро фурўшам. Аз ин сабаб ба азобу уқубатҳо аз ҳозир бояд тайёр шуд. Чунки вақте, ки ба ҳабсхона меафтед, тайёр шудан душвор мешавад.

			Як воқеаро ки дар Руминия руй дода буд, дар ёд дорам, ки як шахс муддати бист сол шубонӣ мекард ва дар охир бо зане зино мекунад. Вақте, ки шубонони дигар рафтори ўро муҳокима карданд, чунин гуфта шуд: «Гуноҳ он нест, ки ў дар он бегоҳ чӣ кор кард, аммо ба васваса истодагарӣ карда натавонист. Дар давоми бист сол вақте, ки васваса набуд, ў ба худ нагуфт, ки: «Вақте, ки ман шубон мешавам, бисёр ҳолатҳоро аз сар мегузаронам, инчунин васвасаи зиноро. Ин гуноҳро ман намекунам».

			Мо бояд худро бармаҳал ба ҳар гуна ҳолатҳо тайёр кунем. Инчунин худро ба азобу уқубатҳо бояд тайёр намоем.

			Ҳақиқат оиди Ҳақиқат

			Чӣ қадар азобу уқубатро мо тоб оварда метавонем? Ин ба он вобаста аст, ки он чизе, ки мо барояш азоб мекашем, то чӣ қадар азиз ва муҳим аст. Дар ин маъно дар мамлакатҳои коммунистӣ чизҳои ғайричашмдошт рўй медоданд. Ба гурўҳи хоинон, воизон ва муаллифони китобҳо дохил шуданд. Муаллифи сурудҳои миллии коммунистӣ дар Руминия шахсе гардид, ки ў сурудҳои беҳтарини парастиширо эҷод кардааст. Муҳимаш он аст, ки мо дар суруд калимаро мебинем ё ҳақиқати вучуд доштани Худоро.

			Худо Ҳақиқат аст. Китоби Муқаддас ин ҳақиқат оиди Ҳақиқат мебошад. Илоҳишиносӣ – ин ҳақиқат оиди ҳақиқат оиди Ҳақиқат аст. Мавъизаи хуб–ин ҳақиқат оиди ҳақиқат оиди ҳақиқат оиди Ҳақиқат аст. Аммо ҳамаи инхо худи Ҳақиқат нестанд. Танҳо Худо Ҳақиқат мебошад. Ин Ҳақиқатро калимаҳо ва тафсирҳои илоҳишиносӣ иҳота мекунанд ва инҳо дар вақти мушкилӣ ёрӣ намедиҳанд. Мадад аз тарафи он касе, ки Ҳақиқат аст, меояд. Моро лозим аст, ки ба воситаи мавъизаҳо, китобҳои илоҳиётӣ ва «калимаҳо»-и дигар ба худи воқеият пайваст шавем. Ман нақл кардам, ки чӣ гуна дар Ғарб масеҳиёнро чор шабонарўз дар салибҳое, ки дар болои фарш гузошта шуда буданд, овехтанд. Дастгиршудагони дигарро азоб дода, онҳоро маҷбур мекарданд, ки эҳтиёҷоти шаҳвониашонро қонеъ кунанд. Вақте, ки маро мепурсанд, ки: «Дар чунин ҳолатҳо ба шумо кадом оятҳо мадад карда, қувват мебахшиданд?»–ман ҷавоб медиҳам: «ягон ояти Китоби Муқаддас ёрӣ намедод». Ин дуруягӣ ва риёкорона аст, агар чунин гўем: «Ба ман ҳамин оят аз Китоби Муқаддас ёрӣ дода, қувват мебахшад». Худи оятҳо барои ёрӣ додан таъин нашудаанд.

			Мо Забури 22-ро медонем, ки «Худованд чўпони ман аст; ба хеҷ чиз мӯҳтоҷ нахоҳам шуд.... Дар водии зулмот агар роҳ равам.....» Аз азобу уқубатҳо гузашта, мефаҳмем, ки Худо чунин дар назар надошт, ки ин ояти Забур моро қувват бахшида меистад. Моро Худованд қувват мебахшад, на ин ки Забур. Чунки Забур дар бораи он ки Худо мадад медиҳад, нақл мекунад. Забур басанда нест. Ба мо он Шахсе, ки Забур дар борааш гап мезанад, лозим аст. Мо ояти «Барои ту файзи Ман басанда аст»-ро медонем ( 2 Қўр. 12:9). Аммо оят басанда нест. Файз басанда аст, на ин ки оят. Шубонон ва шоҳидони аз ҳад зиёд рашкдор на ин ки ба Ҳақиқат балки ба оятҳо арзиши гарон дода, худро дар хатар мегузоранд. Дар асл бошад мо калимаҳои муқаддасро эътироф карда, ба воситаи онҳо чизе баёншуда ё ҳақиқатро ба даст меорем. Агар шумо бо Ҳақиқат, Худованди Қодир муттаҳид бошед, пас бадӣ нисбати шумо қувват надорад, чунки бадӣ бар зидди Худованди Қодир беқувват аст. Лекин агар фақат каломи Худовандро дошта бошед, пас бадӣ бар шумо ғалаба карда метавонад.

			Машқҳои рўҳонӣ

			Барои корҳои ниҳонӣ, омодашавии рўҳонӣ даркор аст. Чуноне, ки мо пеш аз истифодаи пиёз, онро тоза мекунем. Ҳамин тавр низ Худо бояд, ки моро аз часпидан ба калом ва ҳиссиётҳои динӣ тоза карда, то ҳақиқати имон расад. Исо ба мо гуфт: «Агар касе хоҳад аз ақиби Ман биёяд, бояд худро инкор карда, салиби худро бардошта, Маро пайравӣ намояд» (Матто 16:24). Сипас Ў ба мо нишон дод, ки ин салиб чӣ гуна вазнин буда метавонад. Моро лозим аст, ки ба ин тайёр бошем. Маҷаллаи порнографӣ ва эълон тассавуроти моро бармеангезанд. Ҳамин тавр мо бояд тассавуроти ҳақиқатҳои рўҳониамонро бедор кунем . Моро лозим аст, ки машқҳои рўҳонӣ кунем. Афсўс, ки ба протестантизм машқҳои рўҳонӣ қариб, ки маълум нестанд.

			Дар калисои ниҳонӣ мо бояд, ки онҳоро аз нав ҷорӣ намоем. Эҳтимол католикҳо машқҳои рўҳониро сўиистифода карданд ва баъдан реформатсия омад. Мувофиқи қонуни лангар(маятник), агар як ҳадди ниҳоӣ (интиҳо) бошад, он гоҳ ҳадди дигар низ мешавад. Баъзе одамон аз ҳад зиёд рӯҳонӣ машқ карданд ва аз ин мебарояд, ки одамони дигар тамоман машқ намекунанд.

			Ба ғайр аз бо овози баланд дуо кардан, мо бояд барои фикр кардан, вақт ҷудо кунем. Дар Нома ба ибриён 11 мо дар бораи он касоне мехонем, ки онҳоро арра мекарданд, оташ мезаданд, шерон медаронданд. Аммо мо набояд, ки худамонро ба ҷои онҳо тассавур кунем: ана ман дар пеши шерон, ана маро мезананд ё маро сўзондан мехоҳанд. Ман дар ин вақт чӣ бояд кунам?

			Ман пеш аз баргаштан аз Руминия, охирин дарси мактаби якшанбегии худро дар ёд дорам. Ҳамроҳи даҳ ё понздаҳ кўдак ман на ин ки ба калисо, балки ба боғи ҳайвонот рафтам. Чун ба назди қафаси шерон расидем, гуфтам: «Гузаштагони ҳамимонатонро назди шерон партофта буданд. Донед, ки шумо низ аз барои имонатон шуда, азобу уқубат мекашед. Шуморо ба пеши шерон намепартоянд аммо шумо аз одамоне, ки аз шерон ҳам бадтар мебошанд, азоб мекашед. Худи ҳозир қарор қабул кунед, мехоҳед, ки ба Масеҳ вафодор бошед?» Он гоҳ бачаҳо ҷавоб доданд: «Ҳа». Дар чашмони онҳо ашк ҳалқа мезад.

			Мо бояд ҳозир тайёр шавем – пеш аз он ки моро ба ҳабсхона баранд. Дар ҳабсхона одам ҳама чизро аз даст медиҳад. Либосашро кашида гирифта, либоси ҳабсхонаро медиҳанд. Ў аз кати бароҳат, гилему пардаҳо маҳрум мешавад. Зану фарзандонаш ҳамроҳи ў нестанд. На китоб дораду на чашмонаш гулҳоро мебинад. Ў ягон чизе, ки ҳаётро бофароғат мегардонад, бо худ надорад. Истодагарӣ кардан мумкин, агар хушиҳои зиндагии пештараро рад кунем. Дар Нома ба қўлласиён оиди «куштани андоми заминӣ» навишта шудааст. Католикҳои ҷоҳил ва талабгор якчанд таасуби динӣ (хуруфот) ва ойини тавба ва риёзатро маҷбуран ба роҳ монданд. Протестантҳо куштани андоми заминиро тамоман рад карданд. Аммо дар масеҳият куштан, яъне рад кардани дилхушиҳои замин вучуд дорад. Масеҳие, ки аз ҳозир тайёр шудааст, аз маҳрумшавӣ дар ҳабсхона азоб намекашад. Чизҳои заминиро истифода бурда, ба онҳо дил набандед.

			Ман масалан чунин машқ мекунам. Ман дар Иёлотҳои Муттаҳиди Амрико зиндагӣ мекунам. Ба худ тассавур карда метавонед, ки супермаркети амрикоӣ чӣ гуна аст? Дар он чизҳои гуногуни болаззат зиёд аст. Аммо ман ба худ мегўям: «Ман бе ин чиз метавонам. Ман бе ин ва бе он чиз зиндагӣ карда метавонам. Ман ҳамаи шўъбаҳои хўроквориро гузар карда, ҳеҷ чиз намехарам. Тамошои чизҳо маро хурсанд мекунанд аммо дарки он ки бе ин чизҳо зиндагӣ карда метавонам, ба ман шодии бештар мебахшанд».

			Дар байни илоҳишиносон либерал-модернистҳо вучуд доштанд. Ягонтои онҳо ба азобу шиканҷа тоб наоварданд. «Чаро ман барои Худои мурда ва Китоби Муқаддасе, ки пур аз нофаҳмӣ аст, бимирам? Агар саргузашти Одаму Ҳавво ҳақиқат набошад ва ҳамаи нубувватҳо пас аз ба амал омаданашон навишта шуда бошанд-чӣ? Ё Исои Масеҳ аз бокира таваллуд нашудааст ва мурдагонро эҳё накарда бошад, он гоҳ Китоби Муқаддас аз рўзномаи «Правда» дида, ҳақиқат нест. Чаро ман ҷони худро барои он чизе, ки шубҳанок аст, қурбон кунам?»

			Шубҳанокӣ хоиниро тавлид мекунад

			Ман яҳудӣ мебошам. Дар забони ибрӣ, ки Исо бо он сухан мегуфт ва дар он ваҳйи аввалине, ки дода шуд, калимаи «шубҳа» вучуд надорад. Барои инсон инчунин шубҳа кардан ба он ки, чӣ тавр чорпо роҳ мегарданд, нодуруст аст. Одам рост роҳ мегардад ва ў ҳайвон нест. Шубҳа кардан – аз шарафи ў пасттар меистад.

			Ба дили ҳар як кас шубҳа меояд аммо роҳ надиҳем, ки ба таълимотҳои асосии

			Китоби Муқаддас – оиди ҳастии Худо, эҳёи Исои Масеҳ, ҳаёти абадӣ, шубҳа дар шуури мо ҳукм ронад. Ҳар як шубҳаи илоҳиётӣ ва фалсафавӣ, одамонро хоинони боистеъдод мегардонад. Шумо метавонед дар дил шубҳа кунед вақте, ки шумо баъди хўроки нисфирўзӣ дар курсии бароҳат нишаста, мавъиза тайёр кунед ё китоб менависед. Ҳангоми ки шуморо азобу шиканҷа медиҳанд ва ҳаётатон дар хатар аст, он гоҳ ин шубҳаҳо ба хоинӣ оварда мерасонанд. Дар омодашавӣ ба хизмати ниҳонӣ муҳим он аст, ки шубҳаҳои худро бояд ҳал кунем. Дар математика, агар ҳалли дурусти масъаларо наёбед, маълум мешавад, ки дар ягон ҷой хато кардаед. Сипас то ёфт шудан, шумо онро меҷуед. Шубҳаҳоро дар ҳаёти худ ёфта, решакан намоед.

			Озмоиш бо азобу шиканҷа

			Биёед ҳоло оиди азобу шиканҷа сўҳбат кунем. Ин хеле дарднок буда метавонад. Оҳани тафсонро метавонанд, ки истифода баранд. Ё ин ки фақат зананд. Дар бачагиамон ҳамаи моро шалап-шалап мезаданд ва лату кўб ин як намуди шалап-шалап аст. Задани оддиро ба осонӣ тоб овардан мумкин аст. Исо гуфт, ки мо мисли кўдак бошем (яъне, ба шалап-шалап тайёр бошем!). Боре як зан, ки духтур буд, ба назди ман омада, пурсид: «Ман бояд чӣ кор кунам? Тайёр ҳастам, ки худро кушам. Такрор ба такрор маро даъват карда, мехоҳанд, ки ба онҳо дар бораи Калисои ниҳонӣ гуфта диҳам. Агар нагўям маро мезананд. Охир ман чӣ кор кунам? Хеле даҳшатнок аст, ба зарба хўрдан тоб намеорам. Ё ки хоин мешавам ё ин ки худро аз тиреза мепартоям».

			Ман чунин ҷавоб додам: «Як илоҷи дигар ҳаст. Ба шавҳаратон чўбро дода, гўед, ки шуморо занад. Баъд маълум мешавад, ки тоб меоред ё не».

			Аз лату кўб натарсед. Аммо гап дар сари он аст, ки коммунистҳо ба зидди мо азобу шиканҷаҳои сахту пурраро истифода мебурданд. Чун шумо медонед, азобу шиканҷаҳо оқибатҳои гуногун доранд. Азобу шиканҷаҳо метавонанд, ки шахсро обу тоб дода, дар қарори қатъии ба милиса сирро фош накардан, мустаҳкам созад. Агар ба якчанд ҷинояткорон нигарем, ба азобу шиканҷаҳо тоб оварда, ҳаммаслаконашонро намефурўшанд. Ҳар он қадаре, ки онҳоро мезананд, ҳамон қадар якравӣ мекунанд.

			Аммо азобу шиканҷаҳо метавонанд, ки иродаи шахсро шикананд. Ба шумо мақолаеро, ки дар давраи сотсиалистӣ, дар газетаи чехӣ чоп шуда буд, нақл карда медиҳам.

			Чуноне, ки медонед, дар давраи Дубчек марҳилаи сустгардонӣ вучуд дошт. Дар он вақт ин ҳикояро чоп карда буданд. Новотни, ки пеш аз сарварии Дубчек буд, рафиқи наздикаш, атеисти мутмаин (ашади)-ро, ки аъзои Кумитаи марказии ҳизби коммунистӣ буд, дастгир мекунад. (Коммунистон на танҳо масеҳиён, яҳудиён ва ватандўстонро балки одамони худро низ дастгир карда, монанди дигар маҳбусон онҳоро азобу шиканҷа медоданд.) Ин коммунистро дар камераи яккаса шинонданд. Аз он камера нурҳои электромагнитӣ, ки ба мағзи сари одам таъсири манфӣ мерасонад, мегузаштанд. Баландгўяк шабу рўз мепурсид: «Номи ту Юсуф ё ин ки Юсуф не? (Номи ў Юсуф набуд.) Кани бигў, ту Юсуф ҳасти ё ки Юсуф не? Дар Амрико Диллингер2–ҷинояткори аз ҳама хатарнок мебошад, ту боши аз ҳама бадтарин. Номи ту чист? Ту зиддиинқилоб ва ҷосус ҳастӣ. Ту Юсуф ё ин ки Юсуф не? Ўро шабу рўз, девона кардан мехостанд. Ў ҳис мекард, ки ақлашро гум мекунад. Баъд аз чанд вақт ба сараш чунин фикр омад: «Ман бо бадии ҳама тарафа ва пурраро вохўрдам. Агар коммунистон масеҳиёнро азоб медиҳанд, ҳеҷ бадӣ набуда, балки кори дуруст мекунанд. Зеро ки онҳо мехоҳанд, ки дар замин биҳиштро созанд ва масеҳиён бошад ба ин халал мерасонанд. Аммо агар коммунистон, коммунистро азобу шиканҷа диҳанд, пас танҳо бо мақсади ҷазо додан, азобу шиканҷа медиҳанд. Барои он ҳеҷ сафедкунӣ вучуд надорад. Аммо танга ду тараф ва магнит низ ду қутб дорад. Ин маъно дорад, ки агар бадии хама тарафа ва пурра мавҷуд аст, пас бояд некии ҳама тарафа ва пурра вуҷуд дошта бошад. Ин некии ҳама тарафа ва пурра–Худованд аст ва онҳо ба зидди Ў мубориза мебаранд».

			Вақте, ки барои пурсиш ўро оварданд, ў табассум карда, гуфт: «Метавонед, ки баландгўякро хомўш кунед, чунки ба мақсад расидед. Ман масеҳӣ шудам. Офитсер пурсид, ки ин чӣ хел рўй дод ва ў нақл карда дод. Сипас офитсер якчанд рафиқонашро даъват намуда, аз ў хоҳиш кард, ки боре дигар воқеаро ба онҳо нақл кунад. Баъд аз тамом шудани нақл яке аз онҳо ба дигараш гуфт: «Охир ман гуфтам-ку, ки ин усул бефоида аст. Шумо аз меъёр зиёд кор кардед».

			Шайтон монанди Худо қодир ва ҳамадон нест. Вай хато мекунад ва бадӣ самараи нек оварда метавонад.

			Лаҳзаи бӯҳрон

			Дар раванди азобу шиканҷа, лаҳзаи таркиш омада мерасад ва азобдиҳанда ҳамин лаҳзаи бӯҳронро интизор аст. Ғалаба кардани шубҳа ва дурандешӣ карданро ёд гиред. Вақте, ки лаҳзаи бӯҳрон фаро мерасад, шумо ба он наздик мешавед, ки ҳамкорони дар кори махфӣ бударо, макони онҳо, дар куҷо будани нашриёт ва ғайраро гуфта диҳед. Шуморо ончунон азобу шиканҷа доданд, ки ба назаратон дигар ҳеҷ чиз маъное надорад,–ҳатто агар шуморо дигар азоб надиҳанд. Ба чунин хулоса омада, шумо мефаҳмед, ки аз лаҳзаи бӯҳронро гузаштед ва ин ба шумо хурсандии ботинӣ мебахшад. Ҳис мекунед, ки дар ин лаҳзаи ҳалкунанда Исои Масеҳ бо шумо аст. Зиндонбонҳои имрўза хуб таълим дода шудаанд. Онҳо оиди лаҳзаҳои шикасташавӣ медонанд ва агар дар ин лаҳза ягон чизро аз шумо ба даст наоваранд, азоб додани шуморо бас мекунанд. Чунки мефаҳманд, ки давом додан бефоида аст.

			Аз айёми ҷавониам, маро таълим доданд, ки ҳар рўз китоб хонам ва ман чунин мекардам. Ба ин кор писарам Миҳайро низ аз кўдакиаш таълим медодам. Мо ҳамроҳ як саҳифа аз Китоби Муқаддас ва аз «Китоби азияткашон», ки муаллифаш Фокс3 аст, мехондем. Ҳамин китобро ба кўдаконатон хонда диҳед. Бигзор онҳо донанд, ки азияткашон чӣ тавр лаҳзаҳои бӯҳронро аз сар мегузаронданд».

			Инчунин муҳим аст, ки ба гуфтаи Исо, ки: «Пас,барои фардо ғамхорӣ накунед, зеро ки фардо барои худ ғамхорӣ хоҳад кард»–ро бифаҳмем (Матто 6:34).

			Ман чордаҳсол дар маҳкама будам. Бародар Храпов – 26 сол. Вонг Мин Дао – 28 сол. Ба назар менамояд, ки солҳои тўлонӣ дар ҳабсхона будан, имконнопазир аст. Ба ҳамаи дард якбора тоқат кардан, лозим нест. Балки яксоатӣ (аз рўи соат) тоқат кардан даркор. Як соатӣ азобкаширо тоқат кардан мумкин аст. Ҳар як одам дар умраш дарди шадиди дандон ва ё масалан ба садамаи нақлиёт афтода, маҷбур буд, ки ба дард тоқат кунад. Дардро дар чунин лаҳзаҳо бояд, тоқат кард. Ман азобу шиканҷаҳои зиёдро аз сар гузарондаам.

			Аз дард шумо гумон мебаред, ки шуморо дуру дароз азоб дода истодаанд ва ин пагоҳ ва фардо низ чунин давом мекунад. Аммо азобҳои дирўза тамом шуданд ва азобҳои пагоҳ ҳоло сар нашудаанд. Пагоҳ ман мемурам ё ин ки мумкин онҳо мемуранд. Мумкин пагоҳ чуноне, ки дар Руминия рўй дода буд, шўриш мебардоранд.

			Ман азобу шиканҷаҳои зиёдро аз сар гузарондаам. Дар аввал азобу шиканҷа – ин беҳушшавӣ ва дарди шадид мебошад. Аммо ин дуру дароз давом намекунад. Кардинал Миндсентиро4 нагузоштанд, ки 29 шабонарўз хоб равад. Пас аз ин ў ҳама чизро гуфта дод. Чи воқеа рўй дод? Баъд аз чанд рўзи бехоби ё азоб, лаҳзае фаро мерасад, ки ҳеч чиз маъное надорад. Шумо оиди вазифаи худ дар назди зану фарзандон ва Худо фаромўш карда, ба ҳама чиз бетараф мешавед. Ин лаҳзаи бӯҳрон мебошад ва дар ин вақт чизе ҳаётан муҳим, ин дуруст нафас кашидан мебошад. Дуруст нафас кашиданро ёд гиред.

			Дар дини ҳиндуӣ ва буддоӣ бошад, барои машқҳои нафаскашӣ диққати махсус дода мешавад. Биёед бинем, ки Китоби Муқаддас оиди нафаскашӣ чӣ мегўяд. Исо «дамид (пуф кард)» ва шогирдон Рўҳулқудсро қабул карданд. Аз ин маълум мешавад, ки Рўҳулқудсро нафаси муайян аз як ҷой ба ҷои дигар мебарад. Дар калисои православӣ, ҳангоми таъмид додани кудак усқуф ва падар ва модари кудак се маротиба ба болои кўдак нафас мекашанд (пуф мекунанд). Вақте, ки Исо нафас мекашид, Ў аз Рўҳулқудс нафас мекашид. Шоул «аз таҳдид ва қатл нафас мекашид» (Аъмол 9:1). Қотилоне ҳастанд, ки аз ҷиноят нафас мекашанд. Дар Китоби Муқаддас оиди нафаскашии зинокор чунин гуфта шудааст, ки ў мисли асп «барои зани ёри худ шеҳа мезанад» (Ирмиё 5:8). Шахсе ҳаст, ки бо эҳсосоти баланд, нафас мекашад. Агар бо касе баҳсу ҷанчол кунед, он дам шумо наметавонед, ки ором ва чуқур нафас кашед. Дуруст нафас кашидан – яке аз усулҳое аст, ки азобу уқубатро тоқат намоед.

			Хоинӣ кардан, маъно дорад, ки аз Калисо канда мешавед. Шумо масеҳие ҳастед, ки Худо ва бисёр одамон ба шумо таваккал доранд. Ба шумо сирҳои калисои ниҳонӣ супорида шудаанд.

			Дар вақти хоинӣ эҳсосоти муайян зоҳир мешавад. Чуноне, ки ба касе овоз баланд карда, орому чуқур нафас кашида наметавонед, шахсе хоин низ чунин аст. Вақте, ки шуморо азоб медиҳанд, чуқур ва ором нафас кашед. Оксигени зиёд ба бадани мо баробармувозинатӣ, худидоракунӣ ва истодагарӣ медиҳад.

			Хизматгори махфӣ бояд ҳамеша дар хотир дорад, ки ў ба Бадани Масеҳ тааллуқ дорад. Ба Бадане, ки онро ду ҳазор сол инҷониб азобу уқубат медиҳанд. Бадани Масеҳро, ки на танҳо дар Ҷолҷотто, балки дар давраи таъқибот аз ҷониби қайсарони Рум, фашистон ва коммунистон азоб дода мешавад. Ҳангоми имон овардан, ман бошуурона аъзои бадани Масеҳ шудам, ки онро мезананд, масхара мекунанд, туф мекунанд, ба сараш тоҷи хордор мепўшонанд ва дасту пояшро мехкўб мекунанд.

			Муҳаббати аз ҳама олӣ

			Дар Китоби Муқаддас оятҳое ҳастанд, ки ба шахс нописанд аст: «Ҳар ки падар ё модарашро аз Ман бештар дўст медорад, лоиқи Ман нест; ва ҳар ки писар ё духтарашро аз Ман бештар дўст медорад, лоиқи Ман нест» (Матто 10:37). Дар мамлакати озод ин калимаҳо нофаҳмо мебошанд.

			Эҳтимол, шумо аз китобҳое, ки «Садои Азияткашон» нашр мекунад, бохабар ҳастед, ки дар Иттиҳоди Шўравӣ аз дасти волидон ҳазорон кўдаконро кашида гирифтанд. Барои он ки волидон ба онҳо дар бораи Исои Масеҳ гап мезаданд. Шумо бояд, ки Масеҳро бештар аз оилаи худ дўст доред. Тасаввур кунед, ки дар назди суд истодаед ва суд мегўяд, ки агар шумо аз Масеҳ рўй гардонед, фарзандонатон ба шумо мемонад. Агар не, он гоҳ онҳоро ҳеҷ гоҳ намебинед. Мумкин дили шумо реш-реш шавад аммо шумо бояд ҷавоб диҳед, ки: «Ман Худоро дўст медорам».

			Надя Слободуро ба мўҳлати чор сол ҳабс карданд. Фарзандонашро аз ў маҳрум карданд ва вақте, ки ўро аз хонааш мебурданд, ў суруд мехонд. Фарзандонашро, ки дар мошини боркаш савор карда, буданд, ба модарашон чунин гуфтанд: «Барои мо хавотир нашавед, Моро ба куҷое, ки набаранд, мо аз имонамон намегардем». Дар ҳақиқат онҳо аз имонашон нагаштанд. Вақте, ки Исоро дар салиб мехкўб карданд, Ў на танҳо ҷисман азоб мекашид. Инчунин Ў медид, ки модараш чӣ гуна азоб мекашид. Модараш бошад, медид, ки Ў чӣ гуна азоб мекашид. Онҳо якдигарро дўст медоштанд. Аммо дар он лаҳза аз ҳиссиётҳои одамӣ дида, ҷалоли Худованд муҳимтар буд. Аз ин бармеояд, ки ҳиссиёти одамӣ дуюмдараҷа аст. Агар мо чунин муносибат дошта бошем, он гоҳ ба кори махфӣ тайёр хоҳем шуд. Танҳо Масеҳ, Азияткаши Бузург дар мо бояд зиндагӣ кунад. Чунин ҳам воқеъ шуда буд, ки коммунистоне, ки масеҳиёнро азоб медоданд, адабчўбҳои резиниашонро партофта, мегуфтанд: «Дар атрофи сари ту чи ҷило дода истодааст? Чаро рўи ту медурахшад?». Дар бораи Истефанус гуфта шудааст, ки «ба ў назар андохта, диданд, ки чеҳрааш монанди чеҳраи фаришта буд» (Аъмол 6:15). Боз чунин воқеъ шуда буд, ки коммунистон ба маҳбус мегуфтанд: «Бо овози баланд дод зан то дигарон гумон баранд, ки ман туро зада истодаам. Аммо ман туро зада наметавонам». Аммо баъзан вақт маҳбусро то мурданаш, азоб медоданд. Моро лозим аст, ки интихоб намоем, барои Масеҳ ва бо Масеҳ бимирем ё фурўшем. Агар шумо ба оина нигариста аз худ шарм медошта бошед, чунки дар он хоинро мебинед, пас аз ин зиндагӣ кардан меарзад?

			Барои хизматгорони махфӣ, шубонон ва махсусан зани шубон лозим аст, ки ҳамин тавр бояд фикр ронад. Чунки зани хизматгор нақши махсусро мебозад. Ў бояд, ки шавҳарашро дастгирӣ карда, далерӣ бахшад. Агар зан айшу ишрат ва дилхушӣ карданро дўст медошта бошад, он гоҳ шавҳараш хидматгори махфӣ буда наметавонад. Зан бояд шавҳарро ба меҳнат, мубориза ва худқурбонкунӣ сафарбар намояд.

			Хомўш буданро ёд гиред

			Моро инчунин лозим аст, ки хомўш буданро ёд гирем. Шубонон аз рўи касбашон, одамони сергап мебошанд. Аммо ҳамеша гап задан даркор нест. Ҳамон шахсе мавъиза карда метавонад, ки қобилияти шунидан дорад. Хизматамро аз назар гузаронда, мебинам, ки гўш карда одамони бисёрро ба назди Масеҳ овардаам. На ин ки бо зиёд гап заданам. Одамон мушкилиҳои зиёд доранд ва касе пуртоқат ёфт намешавад, ки онҳоро гўш кунанд. Ҳатто наздикон ба гўш кардан, тоқат надоранд. Фарзандон доимо ба ҳар куҷо шитоб мекунанд. Ҳамин тавр шахсе нест, ки одамро гўш кунад. Барои он ки диққати шахсро ҷалб намоед, сухани бисёр гуфтан даркор нест.

			Дар Калисои ниҳонӣ, хомўшӣ–яке аз қоидаҳои асосӣ мебошад. Як сухани зиёдатии шумо метавонад, ки касеро зиндонӣ кунад. Дўсти ман, ки бастакори барҷастаи масеҳӣ буд, дастгир карданд. Барои он ки масеҳиён одат доштанд, ки доимо мегуфтанд: «Чӣ гуна суруди зеборо бародар фалонӣ эҷод кардааст». Ўро таъриф мекарданд ва дар охир аз барои ин ўро понздаҳ сол ҳабс карданд. Суруд сароед аммо муаллифи онро номбар кардан даркор нест.

			Вақте, ки дар мамлакат озодиро манъ мекунанд, ёд гирифтани хомўш будан, дер мешавад. Аз вақти имондор шудан, хомўш буданро ёд гирифтан даркор аст. Масеҳӣ бояд кўтоҳ ва аниқ сухан гўяд. Ҳамеша фикр карда, сухан гўяд, то ки ба ҳеч кас зарар нарасонад. Дар Калисои ниҳонӣ дилхоҳ сухани ноҷой, зарар оварда метавонад.

			Лауреати мукофоти Нобелӣ, Солженицин дар яке аз мулоқот гуфта буд, ки аз ҳама бештар занаш, ўро таъқиб мекард. Дар китоби Воиз гуфта шудааст: «Бо даҳони худ шитоб накун...... бигзор суханони ту кам бошад» (Воиз 5:1). Ин каломи Худост. Худо медонист, ки Калисои ниҳони пайдо мешавад ва Ў медонист, ки дар як замон ҳатто зан аз шавҳар хафа мешавад. Котибаи Солженицинро ончунон фишор оварданд, ки вай дар охир худро дор кашид.(зани нависанда ўро фурўхт). Агар Солженицин хомўш мебуд, мумкин ки ин воқеа рўй намедод.

			Барои он солҳое, ки дар ҳабси яккаса гузарондам, Худоро шукр мегўям. Ман се солро дар чуқурии даҳ метр гузарондам. Ҳеч кас бо ман гап намезад ва ман ҳам бо ягон кас гап назадам. Ягон китоб надоштам. Аз берун ҳеҷ овозе набуд. Посбонон пойафзоли, ки тагаш намадӣ буд, пўшида буданд ва аз ин сабаб наздик шудани онҳоро намешунидам. Баъд ман шунидани овозҳои даруниро низ тамоман бас кардам. Бо сўзандору дар бадани мо маводи нашъадор ворид мекарданд. Моро мезаданд. Ман илоҳиёт ва Китоби Муқаддасро фаромўш кардам. Ҳатто дидам, ки дуои «Эй Падари мо»-ро фаромўш кардам. Медонистам, ки ин дуо бо калимаҳои «Эй Падари мо» сар мешавад аммо давомашро ба ёд оварда натавонистам. Аммо ман рўҳафтода нашуда, мегуфтам: «Эй Падари мо, ман дуоро фаромўш кардам, аммо Ту албатта онро медонӣ. Он дуоро Ту ҳазор маротиба мешунавӣ, барои ҳамин ягон фариштаро амр деҳ то ки ин дуоро ба ҷои ман хонад, ман бошам хомўш меистам». Як вақте чунин дуо мегуфтам: «Исо ман Туро дўст медорам, Исо ман Туро дўст медорам». Баъд чунин дуо кардан, ҳам душвор шуд. Чунки ба бадани мо маводи нашъадор ворид мекарданд то ки майнаи сарамонро вайрон кунанд. Хеле сахт гурусна будам. Дар як ҳафта ба мо як пора нон медоданд.

			Ҳамин тавр ман лату кўб, азобу шиканҷа, торикӣ ва ғайраро аз сар мегузарондам. Диққатро мутамарказ кардан, имконнопазир буд, ҳатто «Исо ман Туро дўст медорам»-ро талаффуз карда натавонистам. Сипас гуфтани ин дуоро низ бас кардам, медонистам, ки даркор нест. Шакли дуои олии ба ман маълум – ин таппиши дил аст, ки Ўро дўст медорад. Исо танҳо тук-туки дилро мешунавад ва медонад, ки аз барои Ў ин дил мезанад.

			Баъд маро ба камераи яккаса гузаронданд ва мешунидам, ки маҳбусони дигар бисёр гап мезаданд. Ман фикр мекардам: «Барои чӣ онҳо гап мезананд?» Аз он чизе, ки мо гап мезанем, бисёриаш бефоида аст. Дар вақти шиносоӣ одамон мегўянд: «Ассалом»–ва мепурсанд: «Шумо чӣ хел?». Аз ин гап чӣ фоида? Яке мегўяд: «Имрўз ҳавои хуб аст, ҳамин тавр не?». Дигаре ҷавоб медиҳад: «Ҳа, хамин тавр». Барои чӣ дар бораи обу ҳаво гап задан даркор? Мо гуфтаи Исоро оиди он ки на аз барои сухани бад, балки «мардум барои ҳар сухани ботиле, ки мегўянд, дар рўзи доварӣ ҷавоб хоҳанд дод» (Матто 12:36)-ро ҷиддӣ қабул намекунем. Дар Китоби Муқаддас ҳамин тавр навишта шудааст. Дар баъзе кишвар аз сабаби сухани бефоидаи шумо, бародаратон ба маҳкама кашида мешавад. Як калимаи ситоиш, агар бефоида бошад, ба бадбахтӣ оварда мерасонад. Масалан, касе ба наздатон меояд ва шумо мегўед: «Афсўс, ки барвақттар наомадед,–фалон бародар худи ҳозир рафт. Агар шахси омадагӣ, хабарчини махфӣ бошад, пас ба милиса маълум мешавад, ки фалон бародар дар шаҳр қарор дорад. Даҳонатонро пўшида гардед. (Ҷилави забонатонро кашед) Ин корро аз худи ҳозир ёд гиред.

			Усулҳое, ки истифода бурдан мумкин

			Дар кори ниҳонӣ бе чолокӣ номумкин аст. Дар Руссия чунин воқеа руй дода буд. Коммунистон гумонбар буданд, ки масеҳиён дар кадом маҳаллае ҷамъ мешаванд аммо ҷои аниқи онро намедонистанд. Аз кўчае, ки онҳо назорат мебурданд, бачае мегузашт. Онҳо ўро боздошта, пурсиданд, ки ба куҷо рафта истодааст. Ў маъюсона ҷавоб медиҳад: «Бародари калониам вафот кард ва мо аҳли оила васияти ўро хондан мехоҳем». Суханонаш ба милиса таъсир карданд ва ў афсўс хўрда, бачаро ҷавоб дод. Бача дурўғ нагуфт.

			Масеҳиро милиса даъват карда, пурсид: «Шумо дар ҷамоат ҷамъ мешавед?»–«Рафиқ капитан, ҷамъ шудан манъ шудааст»,–ҷавоб дод ў. «Хуб аст, ки шумо итоат мекунед»,–гуфт капитан ва ўро ҷавоб дод. Бародар нагуфт, ки ў итоат мекунад. Инчунин ў нагуфт, ки ҷамъ намешаванд.

			Хаткашони «Садои Азияткашон» ба мамлакати сотсиалистӣ омад. Дар дидбонгоҳ аз ў пурсиданд: «Бо худ кадом намуди адабиёт овардаед?». Ў ҷавоб медиҳад: «Шекспир ва Иегова». Корманди гумрук нахост, ки дар пеши ў нодон намояд ва фикр кард, Иегова ягон шоири машҳури бритонӣ аст. Агар мегуфт, ки дар бораи он намедонад, шарманда мешуд. Баъд ў гуфт: «Марҳамат гузаред».

			Ҳамаи ин усулҳое ҳастанд, ки истифода бурдан мумкин аст. Барои касе фариштагон – қаҳрамонони афсона, барои мо масеҳиён бошад – ҳақиқат. Онҳо моро муҳофизат мекунанд. Мо бояд, ки ба онҳо умедвор бошем ва ба Рўҳулқудс. Аммо девҳо низ вуҷуд доранд. Мо набояд, ки ба золими бехудо ҳама ростиро гап занем. Ба кадом кор машғул буданамонро, гуфтан ҳатмӣ нест. Ин кори вай аст, ки ба мо саволҳо медиҳад.

			Агар шуморо пурсам, ки: «Дар суратҳисобатон чанд пул доред?» ё «Маошатон чанд пул аст?»–ин тамоман аз рўи одоб нест. Аз рўи одоб нест, вақте, ки аз духтар пурсем: «Ту бо кӣ вомехўрӣ? Ягон касро дўст медорӣ?»–мумкин, ки ў дар бораи ин мавзўъ гап задан намехоҳад.

			Инчунин маро дар бораи он чизе, ки ба дин алоқаманд аст, набояд пурсанд – мумкин, ки ман дар ин бора гап задан, намехоҳам. Ин кори шахсии ман аст. Давлати бехудоӣ ба чунин маълумот ҳақ надорад ва мо набояд оиди дин ҳисобот диҳем.

			Дар вақти пурсиш, саволҳои гуногун дода мешавад. Коммунистон ба ман мегуфтанд: «Ту масеҳӣ ва шубон ҳастӣ. Ту бояд, ки ростиро гап занӣ. Роҳбарони Калисои ниҳониро номбар кунед. Дар куҷо ҷамъ мешавед? Ба ҷамъомад киҳо меоянд? Дар шаҳрҳои дигар дар ҷамоатҳо киҳо роҳбарӣ мекунанд? Агар ман росташро мегуфтам, он гоҳ бисёр одамон дастгир мешуданд, ки баъд онҳо низ агар росташро мегуфтанд ва ҳоказо. Ба чунин суханон дода нашавед. Ҳатто агар шуморо азобу шиканҷа диҳанд, ҳам бояд, ки дарду азобро ба худ қабул кунед».

			Як шубони шиноси ман, дар бозии регби пойяш зарб хўрд ва аз дарди пой азоб мекашад. Ҳамин гуна дардро ман ҳам дар вақти азобу шиканҷа ҳис мекардам. Аз барои регби шуда, дардро қабул карда метавонам ва вақте, ки он мегузарад, бори дигар бози карда метавонам ва албатта медонам, ки боз ягон кори дигар руй доданаш мумкин. Яъне мо барои регби, варзиш ва барои фароғат, барои он чизе, ки ба саломатӣ фоида мерасонад, тайёрем, ки дардро тоқат кунем. Ҳамин тавр мо низ аз барои бародарон шуда, то ки онҳоро дастгир накунанд, азоб мекашем. Аз ҳама он кори бад, ки ба мо руй доданаш мумкин, ин марг аст. Аммо марг дар ҷахон– ҳодисаи табиат аст.

			Дар назди хонаи як сарватманд, гадое бозистода, мепурсад: «Мумкин аст, ки шабро дар хонаи шумо гузаронам?» Соҳиби хона ҷавоб медиҳад: «Рав аз ин ҷо, ин ҷо меҳмонхона нест». «Мебахшед»–гуфт гадо. – Ман меравам аммо илтимос ба як саволи ман ҷавоб диҳед. Мебинам, ки хонаи хеле зебо доред. Онро ки бино кардааст? Ин суханон ба сарватманд писанд омаданд ва ў ҷавоб дод: «Ин хонаро бобои ман бино кардааст».–«Бобои шумо дар куҷост?»–«Вай кайҳо мурдааст».–«Баъд аз ў дар ин ҷо кӣ зиндагӣ кардааст?»–«Падарам»–«Ў зинда аст?»–«Не, вай ҳам мурдааст».–«Ҳозир дар ин хона ки зиндагӣ мекунад?»–«Ман»–«Шумо ҳам мемуред?»–«Ҳа»–«Баъд аз мурданатон ки зиндагӣ мекунад?»–«Ба фикрам, фарзонданам». Дар охир гадо гуфт: «Пас, чаро аз ман хафа мешавед?» Мегўед, ки ин ҷо меҳмонхона нест. Аммо ин ҷо меҳмонхона аст,–Шумо ин ҷоро тарк мекунед ва шахси дигаре меояд.

			Марг табиӣ аст. Агар Худо мехоҳад, ки ҷони маро имрўз гирад, ҳамин тавр мешавад. Ман аз бемории дил мурда метавонам. Инчунин, умри маро низ ҷаллод кўтоҳ карда наметавонад. (Чуноне, ки хўроки боллазат, аз тарабхонаи қиммат, умри маро дароз карда наметавонад.) Ман ҳамон вақт мемурам, вақте, ки Худо маро даъват мекунад.

			Хатари нифоқҳо

			Дар Калисои ниҳонӣ, ҳатто ба ҷанҷолҳои майда роҳ додан лозим нест. Ҳар як ҷанҷол метавонад сабаби дастгир карда шудан, азобдиҳӣ ва ҳатто марг шавад. Душманони мо ба ҳар як чиз назорат карда, гўш мекунанд. Дар калисо, онҳо суханчини худро доранд. Ҳар гоҳе, ки ҷанҷол мекунанд, якдигарро айбдор карда, сирҳоро фош мекунанд. (масалан, чунин мегўянд: «Ҳамроҳи бародар Смис ту чунин кор карда будӣ, ва ғайра». Пас аз ин Смисро дастгир мекунанд.) Дар вақти ҷанҷол шахс, ному далелҳоро гуфтанаш мумкин.

			Дар Китоби Муқаддас навишта шудааст: «Лекин бандаи Худованд набояд ҷанҷол кунад, балки бо ҳама меҳрубон, омўзгор ва сабур бошад». (2 Тим 2:24).

			Дар яке аз шаҳрҳое Руминия байни ду ҷамоатҳо – баптистҳо ва дарбистҳо, ҷанҷоли калон сар мезанад. Дар натиҷа роҳбарони ҳарду ҷамоатро ҳабс карданд. Аз ҳозир бояд, ки муқаддас шавем. Вақте, ки ба осмон меравем, сар кардани муқаддас шудан, дер мешавад. Агар мо дар озодӣ ҷанҷол накарданро ёд гирем, беҳтар мешавад.

			Афсўс, ки дар калисоҳое, ки дар замонҳои хатарнок амал мекунанд, нифоқҳо вучуд доранд. Бо тамоми қувват саъю кўшиш кардан даркор аст, ки нифоқҳо рўй надиҳанд. Ҳатто ҷанҷоли оилавӣ сабаби марг шуда метавонад. Ҳамроҳи ҷавоне дар як панҷара зиндонӣ будам. Он ҷавон нақл кард, ки маҳбубае дошт ва пас аз чанд вақт ў бо духтари дигар шинос шуда, ўро авлотар донист. Маҳбубаи якумаш, он сирҳоеро, ки ҷавон ба вай гуфта буд, ба милиса хабар мекашад. Ўро ҳабси якумра карданд ва ҷавон дар ҳабсхона девона шуд.

			Дар асл, омодашавӣ ба хизмати ниҳонӣ,–ин омодашавӣ ба хизмати оддии масеҳиёна мебошад. Фақат ин омодашавӣ чуқур буда, бояд, ки ба ҳаёт наздик карда шуда бошад. Ҳамчун як қисми зиндагиамон гардад. Мисолҳоеро медонам, ки дар натиҷаи нифоқҳои хизматгорон, ҷамоатҳо вайрон шуданд. Дар ҳар як кишвар, чунин рўй медиҳад, аммо дар мамлакати ғайридемократӣ ин ба ҳабс ва ҳатто ба марг оварда мерасонад.

			Муқобилият зидди тозакунии майнаи сар

			Ба ғайр аз азобу шиканҷа додан, тозакунии майнаи сар, васеъ истифода бурда мешавад. Моро лозим аст, ки ба зидди он истодагарӣ карданро донем. Тозакунии майнаи сар, дар олами озод бошад, ба воситаи ҳафтанома, радио ва телевизион, амал мекунад. Ягон сабаби ҷиддӣ нест то ки кока-коларо нўшем аммо мо менўшем, чунки майнаи сарамонро шустаанд. Оби оддӣ беҳтар аст, назар ба кока-кола вале обро ҳеҷ кас эълон намекунад. Агар оби оддиро эълон мекарданд, он гоҳ ҳама онро менўшиданд. Барои тозакунии майнаи сар, дар ҳабсхонаи Руминия чунин мекарданд: расо ҳабдаҳ соат мо бояд рост менишастем ва ягон ҷои такя кардан набуд. Имконияти чашмро пўшидан набуд ва бе танаффус «Коммунизм – ин хуб аст, коммунизм – ин хуб аст... масеҳият мурда аст, масеҳият мурда аст... аз масеҳият даст кашед, аз масеҳият даст кашед...» ба гўш садо медод. Чунин рафторро шумо якчанд дақиқа тоқат карда наметавонед. Аммо мо маҷбур будем, ки инро дар як рўз ҳабдаҳ соат, ҳафтаҳо, моҳҳо ва солҳо бе танаффус гўш кунем. Бовар кунед, ин тамоман осон нест. Ин яке аз ҷазоҳои вазнинтарин буда, аз азоби ҷисмонӣ дида, бадтар аст. Аммо ҳамаи ин ба Исои Масеҳ аз аввал маълум буд. Чунки Ў аз вақт берун аст.

			Коммунистон дар ихтироъи усули шустани майнаи сар дер карданд, чунки Исои Масеҳ баръакси ин – тоза кардани дилро фикр карда баромад. «Хушо покдилон, зеро ки онҳо Худоро хоҳанд дид»,–гуфт Исо (Матто 5:8). Вақте, ки Истефанус, азияткаши аввалинро садҳо одамон бо сангҳо дар даст иҳота карданд, ў гуфт: «Ман мебинам...» Мумкин зани ў гумон мекард, ки Истефанус аз хатар гурехта, ҷонашро халос мекунад. Аммо ў «ҷалоли Худо ва Исоро, ки дар ямини Худо рост истода буд, медид». Мумкин занаш пурсид (дар Китоби Муқаддас чунин навишта нашудааст): «Магар ту ҳамаи ин одамонро намебинӣ? Туро сангсор хоҳанд кард!»–«Ҳа, ман мўрчаҳоро мебинам ва аз онҳо наметарсам. Ман ба Исо нигоҳ мекунам». Истефанус ба одамоне, ки ўро куштан мехостанд, нигоҳ намекард. Хушо покдилон.

			Коммунистон аз ду сол зиёд майнаи сарамро тоза мекарданд аммо онҳо ба мақсад нарасиданд. Ҳар гоҳе, ки онҳо мегуфтанд: «Масеҳият мурда аст», мо ба худ такрор мекардем: «Масеҳ мурда буд, Масеҳ мурда буд». Аммо медонистем, ки Ў аз мурдагон эҳё шуд. Инчунин дар ёд дорем, ки мо дар ҷамъияти муқаддасон зиндагӣ мекунем. Одатан чунин гумон мекунанд, ки муқаддасоне, ки ба назди Худо рафтаанд, дар осмон, байни ситорагон ҷойгир ҳастанд. Аммо Китоби Муқаддас ба мо мегўяд, ки онҳо дар кучо ҳастанд: «... мо низ, ки дар гирди худ чунин абри шоҳидонро дорем...» (Ибриён 12:1). Онҳо дар байни ситорагон чӣ кор мекунанд? Онҳо дар ин ҷо ҳамроҳи – он шахсоне ҳастанд, ки мубориза мебаранд ва азоб мекашанд. Дар олами рӯҳӣ, фосила (макон) вучуд надорад. Моро ҳабс карданд аммо мо ҳамроҳи муқаддасон будем. Мо ҳузури онҳоро ҳис мекардем. Масалан, ман махсусан ҳузури Марями Маҷдалиро ҳис мекардам. Ман чунин фикр мекардам: «Онҳо мегуянд, ки масеҳият мурда аст». Бигзор гуфтан гиранд, ба ман чӣ фарқ дорад? Бигзор, ки ман дар олам ягона масеҳӣ бошам. Марями Маҷдалӣ танҳо Исоро дўст медошт. Исо мурд ва муҳаббати Марям нисбати Масеҳ гум нашуд. Вай аз назди қабр дур намерафт, аз назди Исо ки мурда буд ва Исо барояш ҳеҷ коре карда наметавонист. Барояш ягон мўъҷизот ё рўҳбаланд карда, наметавонист. Исо Наҷоткор буд. Шумо мегўед, ки Ў мурд. Ман бошам Исоро чунон дўст медорам, мисле ки Ў зинда мебуд. Ҳатто агар ҳамаи калисоҳо мемурданд ё ин ки имонашонро гум мекарданд, ин барои гум кардани имонам сабаб намешавад».

			Моро лозим аст, ки боварии қатъӣ дар имон дошта бошем. Ман аллакай ба шумо гуфтам, ки дар «Аҳди Қадим»-и ибронӣ феъли «шубҳа кардан» нест. Ба шумо гўям боз кадом калима дар Китоби Муқаддаси ибронӣ вуҷуд надорад?

			Роҳбарони Шўрои калисоҳои умумиҷаҳонӣ маро чунин айбдор карданд: «Вумбранд вазъиятро аз паси Пардаи оҳанин бо ранги «сиёҳ» ва «сафед» тасвир мекунад. Ин ҳамин тавр нест. Инчунин «хокистарранг» низ ҳаст». Ҷавоби ман чунин аст, ки агар онҳо аз «Аҳди Ҷадид» калима (ранг)-и «хокистарранг»-ро нишон диҳанд, баъд розӣ мешавам. Дар «Аҳди Ҷадид» бисёр рангҳо тасвир шудаанд ва ранги «хокистарранг» бошад, дида намешавад. Дилхоҳ чиз, ё рост ё ин ки дурўғ мебошад, ё дуруст ё ин ки нодуруст. Ё сафед ё ин ки сиёҳ. Шумо ё бо ин ҷаҳон ё ин ки ҳамроҳи Исо мебошед. Ҳамин тавр дар «Аҳди Қадим»-и ибронӣ, калимаи «шубҳа кардан» вуҷуд надорад. Мо бояд, ки дар масъалаи имон хотирҷамъ бошем, чуноне, ки дар ҷадвали зарб хотирҷамъ ҳастем. Ду карат ду, чор. Ин ҳақиқат аст. Оилаам зинда аст ё мурда, ман сер ё аз гуруснагӣ мемурда бошам, дар озодӣ ҳастам ё маҳбасӣ, маро мезананд ё ин ки маро навозиш мекунанд–аз ин ҳолатҳо ҳақиқати математикӣ тағийр намеёбад. Боварии комил ба Ҳақиқат ва муҳаббати ба монанди, ки Марями Маҷдалӣ дошт, ба мо қувват медиҳанд, то ки ба шустани майнаҳо, истодагарӣ намоем. То охир истодагарӣ намоед! Ман худро қаҳрамон нишон намедиҳам. Аз сабаби он ки мо чун Калисо вуҷуд дорем, пас бояд якдигарро дастгирӣ намоем.

			Лаҳзае буд, ки ба масеҳие, ки хизматгори пресвитерӣ буд, иқрор шудам: «Бародар, ба фикрам ман имонамро гум кардам. Эҳтимол ман дигар имондор нестам». Ў бо табассуме, ки ҳеҷ гоҳ аз чеҳрааш, канда намешуд, маро пурсид: «Пештар ту бовар мекардӣ?»–«Албатта»,–ҷавоб додам ман. Ў ба ман гуфт: «Набошад, он оятеро Элисобаъ ба Марям мегўяд, ба хотир биёр: «Ва хушо касе, ки имон овардааст...» (Луқо 1:45). Ин ибора – масдар дар шакли замони гузашта мебошад. Ту имон овардӣ ва ин маъно дорад, ки ту хушо ҳастӣ. Бо ҳамин баракат зиндагӣ намо». Ман ҳозир тасвир карда наметавонам, ки дар он вақти душвор, ин суханон ба ман чӣ қадар маъное бузург доштанд. Намедонам, ки дар илоҳиёт ин оят чӣ хел маънидод карда мешавад аммо дар он вақт мо аз рўи илоҳиёт зиндагӣ намекардем. Баръакс, мо бо хотираҳо зиндагӣ мекардем. Аз ин сабаб Китоби Муқаддас таълим медиҳад, ки мо Худоро муборак хонда, дар бораи баракатҳои гузаштаи Ӯ фаромўш накунем. Пас биёед, онҳоро ҳатто дар вақтҳои душвори озмоиш, аз хотир набарорем.

			Аз сар гузаронии танҳоӣ

			Барои муборизи калисои ниҳонӣ, душвории калон дар он аст, ки танҳоиро пурра намояд. Мо ягон намуди китоб надоштем, ҳатто Китоби Муқаддас. Қоғазу қалам ҳам надоштем. Ягон садоро намешунидем, ҳеҷ чиз набуд то ки диққати моро банд кунад. Мо фақат деворҳоро тамошо мекардем. Дар чунин шароит одам девона мешавад. Барои он шахсоне, ки дар калисои ниҳонӣ кор мебаранд, хондани китобҳо, оиди ҳаёт дар ҳабсхона хеле фоиданок аст. Масалан, китоби «Папилон5»-ро хонда, дар бораи муҳити ҳабсхона, донем ки, то чӣ қадар одам дар озодӣ онро бардошт карда метавонад. Оиди кори девонакунандаи танҳоӣ, вақте, ки ягон илоҷе нест, ки маҳбусе диққаташро банд кунад, он дам шумо мефаҳмед.

			Бе Китоби Муққадас, шахс то чанд вақт танҳо буда метавонад. Бе радио ва магнитофон-чӣ? Ман ба шумо оиди таҷрибаи худ, ки чӣ тавр аз девона шудан, халосӣ ёфтам, нақл мекунам.

			Ман ва бисёр маҳбусони дигар чунин мекардем. Мо на ин ки дар шаб, балки рўзона хоб мерафтем. Дар ёд доред, ки дар Забур гуфта шудааст: «Худовандро муборак бихонед, эй ҳама бандагони Худованд, ки шабҳо дар хонаи Худованд меистед» (Забур 133:1). Як дуои шабона ба даҳ дуои рўзона баробар аст. Ҳама гуноҳ ва ҷиноятҳои азимтарин дар шаб содир карда мешаванд. Махсусан ғораткунӣ, бадмастӣ ва зино дар шаб ба амал меоянд. Рўҳҳои палид махсусан шабона амал мекунанд ва моро лозим аст, ки дар шаб зидди онҳо мубориза барем. Барои ҳамин ибодатҳои шабона хеле муҳим мебошанд. Рўзона бошад одам кор мекунад ё дарс мехонад. Масеҳиёне, ки дар кишвари озод зиндагӣ мекунанд, ин мафҳумро намефаҳманд. Дар кишвари ман, то ба сари қудрат омадани реҷаи коммунистӣ, мо ибодатҳои шабонаро мегузарондем. Писарам Михайи се сола ҳамаи инро медонад . Мо шабҳоро дар дуо мегузарондем. Бачаҳои майда низ дуо мекарданд.Баъзан вақт агар байни якдигар ҷанг мекарданд, онҳоро танбеҳ медодем. Сипас камтар дуо мекарданд ва баъд дар ягон ҷой ё дар таги миз, хобашон мебурд. Ҳамин тавр, мо кўдаконамонро тарбия медодем.

			Дар ҳабсхона вақте, ки маҳбусони дигар хоб мерафтанд, мо бедор мешудем. Барои самаранок гузаронидани вақт, барномаи хеле душворро тартиб дода будем ва то ба охир онро иҷро карда наметавонистем. Мо бо дуо сар мекардем, ба воситаи ин дуо ба тамоми ҷаҳон сафар мекардем. Мо барои ҳар як кишваре, ки номҳои шаҳрашон ва насабҳои одамонашонро медонистем, дуо мекардем. Инчунин барои башоратдиҳандагон дуо мекардем. Барои ин мавзўъ мо ду соат сарф мекардем. Мо барои ҳавонавардон, баҳрнавардон ва барои маҳбасон дуо мекардем. Китоби Муққадас оиди шодӣ кардан гап мезанад, ки онро дар ҳабсхона ҳам, ҳис кардан мумкин аст: «Бо шодикунандагон, шодӣ кунед» (Рум. 12:15). Ман аз он шод будам, ки волидон ҳамроҳи фарзандон Китоби Муққадас мехонанд, ҳазлу шўхӣ карда, шодӣ мекунанд. Аз он хушбахт будам, ки дар ягон ҷой ҷавоне духтареро дўст дошта, бо ў вомехўрад. Дар ягон калисо ибодат ва омузиши Каломи Худо гузашта истодааст. Касе хўроки болаззат дорад. Мо бо шодикунандагон,шодӣ карда метавонистем. Баъди тамом кардани чунин сафар, ман Китоби Муққадасро аз хотираам мехондам. Барои хизматгори ниҳонӣ аз ёд кардани оятҳои Китоби Муққадас, хеле муҳим аст.

			Як воқеаи хандаоварро нақл мекунам. Боре, дар болои тахта, ки ҳамчун кати ман хизмат мекард, дароз кашида, аз хотира Мавъизаи болои кўҳро аз инҷили Луқо, мехондам. То калимаҳои: «вақте, ки ... шуморо дур кунанд... ба хотири Писари Одам... дар он рўз шодӣ кунеду ба ваҷд биёед»6 (Луқо 6:22-23а) расидам. Дар ёд доштам, ки чунин навишта шуда буд. Баъд ба худ гуфтам: «Чӣ хел гуноҳи беэътиноӣ кардам?» Чунки Исо мегўяд, ки мо бояд ду чизро иҷро кунем. Якум, шодӣ кардан, ки онро иҷро кардам. Дуюмаш бошад, «аз шод ҷасту хез кардан», ки онро иҷро накардам! Баъд ман аз кат хеста, ҷасту хез карданро сар кардам. Дар он лаҳза, посбон аз тирезачаи дари камераи ман нигоҳ мекунад. Ў гумон кард, ки ман девона шудаам. Ба посбонон амри махсус дода шуда будааст, ки ба девонагон нигоҳубин кунанд, то ки доду фарёдашон тартиботро вайрон накунад. Ў зуд ба камера даромада, барои ором кардани ман сар кард (маро ором кардан гирифт): «Туро озод мекунанд. Ҳамааш хуб мешавад. Фақат ором шав. Ман бароят ягон чиз мебиёрам». Баъд ў ба ман як нони калон овард. Дар як ҳафта ба мо як порае нон медоданд. Ҳоло бошад, ман як нони калон доштам. Боз як пора панир, ки он сафед буд. Онро даррав хўрдан, мумкин набуд. Аввал аз сафедаи он ҳаловат бурдан, даркор буд.Чӣ гуна он зебо аст. Посбон қанди сафед ҳам овард. Дар вақти баромаданаш якчанд суханони нек ҳам гуфт. Ба худ гуфтам: «Ман ҳамаи инро пас аз хонда шудани оятҳои инҷили Луқо, мехўрам». Дароз кашида, дар он ҷойе, ки ист кардам, кўшиш кардам, ки ба ёд оварам. Ман ба ояти «ба хотири Писари Одам... аз шумо нафрат хоҳанд кард. Дар он рўз шодӣ кунеду ба ваҷд биёед, зеро ки мукофоти шумо дар осмон бузург хоҳад буд». Сипас ман ба нону панир нигаристам. Дар ҳақиқат, ин мукофоти бузург буд.

			Доимо оиди оятҳои Китоби Муққадас фикр рондан, муҳим аст. Ҳар шаб ман мавъиза эҷод мекардам, ки бо саломдиҳии «Бародарон ва хоҳарони азиз» сар шуда, бо «Омин» анҷом меёфт. Мавъизаи эчодшударо бо овози баланд талаффуз мекардам. Дертар барои фаромўш нашудани он, ман мавъизаро ба шакли шеърҳои кўтоҳ медаровардам. Баъзе аз ин шеърҳо, дар китобҳои «Дар ҳабси яккаса» ва «Агар деворҳои ҳабсхона гап зада метавонистанд» дохил кардаам. Ман сесадтои ин мавъизаҳоро дар хотир нигоҳ доштам ва панҷоҳтоашонро дар ин китобҳо ҷой додаам. Ин мавъизаҳоро ман ба Худо ва фариштагон мехондам. Фариштагон онҳоро ба ҳар тараф паҳн карданд ва ҳоло бошад мавъизаҳо дар бисёр забонҳо тарҷума шудаанд.

			Вақти худро мо ҳамин тавр мегузарондем. Ман китобҳо ва шеърҳо эҷод мекардам. Зану оилаамро ёд мекардам. Ҳар шаб ман ҳикояҳоро эҷод карда, онҳоро ба худ нақл мекардам. Онҳо хандаовар ва некбинона буданд. Яке аз онҳоро нақл мекунам: «Зан ба шавҳараш мегўяд: Намедонам, ки чӣ кор кунам? Ман тасодуфан ба болои дандонҳои сунъиам нишастам ва онҳо шикастанд. – Ту бояд хурсандӣ кунӣ. Тасаввур кун, чӣ мешуд агар ту дар болои дандонҳои табииат менишастӣ?» Дар ҳама чиз ман кўшиш мекардам, ки тарафи мусбиашро бинам.

			Аз мағзи нон шоҳмот сохта, як қисмашро бо бўр ранг кардам. Ман бо худам бозӣ мекардам. Агар шумо фикр кунед, ки Фишер, аз барои Спасскийро ғалаба кардан, шоҳмотбози аз ҳама беҳтарин мебошад, хато мекунед. Чунки ки аз си бозии шоҳмот, ў дар даҳтоаш бурд карда, панҷтоашро бохтааст. Ман бошад дар ҳама бозӣ, бурд мекардам. Ман оиди бартараф кардани мушкилоти танҳоӣ муфассал нақл кардам. Ба фишори душман тан надиҳед. Набошад, коммунистон бар шумо ғалаба хоҳанд, кард. Бигзор, ки ақли шумо бардавом машқ кунад. Бедор бошед ва фикр кунед. То қадри имкон эҷодкорӣ намоед.

			Ростии моҳият

			Калисои ниҳон, ягон чизе нав нест. Дар Калисои ниҳонӣ ман хондани Аҳди Ҷадидро бо нигоҳи дигар сар намудам. Дар китоби Аъмоли ҳаввориён хондам, ки чӣ гуна ҳаввориён ва шогирдон ба худ номҳои нав мегирифтанд. (Ваҳй 2:17). Барои ин кор мисолҳои зиёд ҳастанд:

			«Юсуфро, ки Барсаббо ном дошта, лақабаш Юстус буд» (Аъмол 1:23).

			«...Юсуф, ки ҳаввориён ба ў лақаби Барнаббо дода буданд» (Аъмол 4:36).

			«...ва Шимўн, ки лақабаш Ниҷар буд» (Аъмол 13:1).

			«...Яҳудоро, ки лақабаш Барсаббо буд» (Аъмол 15:22).

			«...Ҳамчунин Ешуа, ки лақабаш Юстус буд» (Қўл. 4:11).

			Барои чи Юҳанно ва Яқубро «писарони раъд» ва Шимўнро–«Петрус», ном гузоштанд? Пештар ман намедонистам, ки барои чӣ дар Аҳди Ҷадид бисёр ҳолатҳои ивазшавии номҳо вуҷуд дорад. Ҳоло мефаҳмам, ки дар Калисои ниҳонӣ ҳамин тавр рўй медиҳад. Ман ҳам бисёр номҳо доштам. Вақте, ки ба ягон шаҳр мерафтам, намегуфтанд, ки бародар Вурмбранд омад. Балки дар як шаҳр маро Василе, дар шаҳри дуюм – Георгеску ва дар шаҳри сеюм бошад – Рувим, ном мебурданд. Вақте, ки маро дастгир карданд, ман Ричард Вурмбранд будам.

			Ман боварӣ дорам, ки Китоби Муқаддас, илҳоми илоҳист. Чаро, дар назар менамояд, ки калимаҳои «нодаркор» дар он ҷой доранд? Чаро гуфта мешавад, ки Исо «дар биёбон» дуо мегуфт ва «дар яке аз шаҳрҳо буд?» (Луқо 5:12). Шаҳри дилхоҳ – ин «як» ё ин ки шаҳри «муайян» мебошад аммо забони калисои ниҳонӣ ҳамин гуна аст. Вақте, ки ман аз сафар бармегаштам, ба занам мегуфтам: « Ман дар як шаҳр, дар як ҷой будам ва бо як шахс вохўрдам. Мо қарор додем, ки дар вақти муайян, дар ҷойи муайян вохўрем».

			Исо хост, ки бо шогирдонаш хўроки иди пейсахро бихўрад (Лк 22:7-13). Ў ба онҳо гуфта метавонист: «Ба фалон кўча равед, аз ягон кас хўрок гирифта, таоми шом тайёр кунед». Аммо Ў чунин гуфт: «...вақте, ки ба шаҳр медароед, марде ба шумо рў ба рў хоҳад шуд, ки кўзаи обро бардошта мебарад; аз ақибаш равона шавед то ба хонае, ки вай медарояд». (Дар он айём мардоне, ки кўзаи обро бардошта мебурданд, кам дидан мумкин буд – чунки занон бештар ба сари чоҳ мерафтанд.) Мо низ чунин амал мекунем. Ҷамъомадҳои дуоро ба нақша гирифта, мо нишони хонаву кўчаро намегўем, чунки дар байни мо ҷосус буданаш мумкин аст. Мо мегўем: «Дар фалон кунҷи бино истед( ё дар хараки боғи истироҳатӣ нишаста истед), марде гардандбанди кабуддор (ё бо ягон нишонаи шинохта мешуда) аз назди шумо мегузарад. Аз қафои ў равон шавед». Агар касе номи он шахсро донистан хоҳад, он гоҳ ў – ҷосуси махфии милиса аст.

			Калисои ниҳонӣ ҳанўз аз замони навишта шудани Аҳди Ҷадид, вуҷуд дошт.

			Моро танқид карда мегўянд, ки мо дар пеши Худо ғайриқонунӣ рафтор мекунем, чунки калисо набояд махфӣ амал кунад. Инчунин моро лозим аст, ки ба ҳукуматдорон итоат кунем. Шўрои калисоҳои умумиҷаҳонӣ моро айбдор мекунад аммо худаш ба шӯришгарон (партизанҳо), ки ба ҳукумат итоат намекунанд, ёрии моддӣ медиҳад.

			Дар Китоби Муқаддас навишта шудааст, ки ҳукумат – (ба нафъи ту... вай хизматгори Худост ва бо ғазаб аз бадкорон интиқом мегирад. Рум. 13:4) Давлате, ки Каломи Худоро манъ карда, худро берун аз қонун мегузорад, ба он Китоби Муқаддас истифода бурда намешавад. Дилхоҳ ҳукумат метавонад, ки аз рўи қонун ё ноинсофона амал кунад, чунки ягон ҳукумате нест, ки шахсони муқаддас дошта бошад. Ҳукуматдорон гуноҳкор ҳастанд. Аммо онҳо набояд, ки ба пилла барои шапалак шуданаш ва ба муғча барои гул карданаш, халал расонанд. Ҳукумат набояд, ки ба гуноҳкор барои муқаддас шуданаш, монеа шавад. То он даме, ки ҳукумат халал намерасонад, ман аз он қудсиятро талаб намекунам. Аз ҳукумат умедворам, ки онҳо корҳои некро ба амал оварда, қонунҳои бадашонро бо гузашти вақт, иваз хоҳанд кард. Бо ин умед ман ҳукуматро ҳурмат мекунам. Агар онҳо кўшиш доранд, ки маънои ҳаёти маро кашида гиранд ва маънои ҳаётам дар он аст, ки барои ҳаёти беҳтарин дар осмон тайёр шавам,–он гоҳ ман дар назди ин ҳукумат ягон ўҳдадорӣ надорам.

			Миссияи мо хизмати махфиёнаи худро, ки мақсадаш ба Калисоҳои ниҳонии дар кишварҳои коммунистӣ ва исломӣ буда, ёрӣ додан аст, давом дода истодааст.

			Ман шуморо бо якчанд мушкилоте, ки Калисоҳои ниҳонии мо рў ба рў мешавад, ошно сохтам. То ки шумо оиди онҳо тасаввурот пайдо кунед.

			Бигзор Худованд шуморо баракат диҳад.

			Ричард Вурмбранд

			
				
					1. «...Бартарии дастгиркунии шабона дар он аст, ки одамони шаҳр ва ҳамсоягон дар шаб шумораи дастгиршудагонро намебинанд. Гуё ки ин дастгиршудагон вучуд надоштанд. Илми ба ҳабсгирӣ – ин қисми муҳими бахши умумии зиндондорӣ мебошад.

				

				
					2. Чон Герберт Диллингер (1903-1934), чинояткори солҳои 30-юм, ки зиёда аз 20 бонкҳоро ғорат карда, якчанд милисаҳоро куштааст. Аз ҳабс ду маротиба фирор кардааст.

				

				
					3. Ҷон Фокс (1517-1587), мартирологи англис, ки дар бораи азияткашони протестантӣ, дар давраи ҳукмронии маликаи Инглистон, Марияи 1 («Хунин»), нақл мекунад.

				

				
					4. Йожеф Миндсенти, номи асосиаш Йожеф Пехм (1892–1975) – кардинали калисои Руми-католики, дар шўриши венгерии соли 1956 фаъолона иштирок кардааст.

				

				
					5. Асари тарҷумаи ҳолии Анри Шарьер (1969), ки дар он гуфта мешавад, ки олами рўҳии одам, чӣ гуна уқубатҳои даҳшатнок ва пастзаниҳоро аз сар мегузаронад. Худи муаллифро бардурўғ ба куштор айбдор карда, ҳабси якумра мекунанд. Солҳои зиёдро дар азобу уқубат ва оворагардӣ гузаронда, кўшиш мекард, ки ба хонааш, ба Фаронса рафта расад. Ба ҳамаи ин нигоҳ накарда, ў озмоишҳои даҳшатнокро аз сар гузаронда, мардонавор истодагарӣ кард.

				

				
					6. дар юнонӣ «аз шоди ҷасту хез кунед»

			Дар пеши пойҳои азияткаши муқаддас

			Ман аз он вақте, ки дар пеши пойҳои Ричард Вурмбранд нишастам, иваз шудам (ҳақиқатан дар пеши пойҳояш).

			Ў дар калисои Грейс Бэптист Чёрч (дар ҷануби Миннеаполис) пойафзолашро кашида, дар саҳнаи на он қадар баланд, дар болои курсӣ нишаста буд. (Баъд ман хабардор шудам, ки дар ҳабсхонаи Руминия, пойҳояшро майиб кардаанд.) Дар пеши ў, поёнтар аз ў якчанд шубонон нишаста буданд. Ў оиди азобу уқубатҳо нақл мекард. Такрор ба такрор мегуфт, ки Исо азобу уқубатро «интихоб кард». Ў онро «интихоб кард». Он худ ба Ў руй надод, балки интихоби Ў чунин буд: «Ҳеч кас онро аз Ман намегирад, балки худи Ман онро фидо мекунам» (Юҳанно 10:18). Ричард аз мо пурсид, ки оё мо ба хотири Масеҳ, азобу уқубат кашиданро интихоб кардаем.

			Дар аннотатсия ба китоби Ричард Вурмбранд «Расидан ба қуллаҳо», муаллиф чунин муаррифӣ карда шудааст: «шубони лютерӣ, миллаташ яҳудӣ соли 1909, дар Руминия таваллуд ёфтааст. Ҳангоме, ки соли 1945 мамлакатро коммунистон забт намуданд, ў роҳбари калисои ниҳонӣ мешавад. Дар соли 1948 ў ва ҳамсараш дастгир карда шуданд. Ў 14 солро дар ҳабсхона гузаронд, аз он ҷумла се солро дар ҳабси яккаса, дар зери замин, ки дар он ҷо на офтоб, на моҳтоб ҳеҷ чизро намедид. Ў танҳо посбонон ва ҷаллодонро медид. Соли 1964 дўстони масеҳиаш аз Шветсия, ўро бо маблағи 10 ҳазор доллар харида гирифтанд7.

			Оё азобу уқубатҳо хуш ҳастанд?

			Ричард Вурмбранд оиди нақли аббати Систерсианӣ, ки ба саволҳои телевизиони итолиёвӣ посух медод, нақл намуд. Баранда ба тарзи ҳаёти онҳо шавқманд буд ва аз аббат пурсид: «Агар дар охири умратон ба хулосае биёед, ки ҳақиқат – ин атеизм аст ва Худо нест. Лутфан гўед, ки чӣ кор мекардед?» Аббат ҷавоб дод: «Қудсият, хомўшӣ ва қурбонӣ худ аз худ зебоанд – ҳатто бе ваъдаи мукофот ва ба ҳар ҳол ман ҳаётро дуруст аз сар гузарондам».

			Чунин, ҷавоб; азияткашии пур аз муҳаббат ба ман таъсири бағоят калон расонд. Аммо баногоҳ фикр кардам, ки чизе нодуруст аст . Кадом чиз нодуруст буд, фаҳмида наметавонистам. Сипас дар бораи азияткаши бузурги масеҳият – ҳаввории Павлус фикр кардам ва фарқияти байни ў ва аббат маро ба ҳайрат овард. Аз аббат пурсиданд: «Агар дар охири умратон пай баред, ки ҳаётатон дар дурўғ асос ёфтааст, чӣ кор мекунед?»–ва ў ҷавоб дод, ки ба ҳар ҳол ҳаёти хуш ва некўро ба сар бурдам. Павлус бошад, чунин ҷавоб дода буд: «Агар мо фақат дар ҳамин ҳаёт ба Масеҳ умед мебаста бошем, мо аз ҳамаи одамон бадбахтарем» (1 Қўр. 15:19). Гуфтаи ў ба суханони аббат тамоман зид ҳастанд. Барои чи Павлус нагуфт, ки: «Ҳатто, агар Масеҳ эҳё намешуд, ҳатто агар Худо намебуд,–ҳаёти пур аз муҳаббат, меҳнат, қурбонӣ ва азобу уқубат – ҳаёти сазоворона мебошад»? Чаро ў нагуфт, ки ҳатто бе мукофоти эҳёшавӣ, мо бадбахт нестем? Чаро ў гуфт, ки агар умед ба Масеҳ дурўғ мебуд, он гоҳ аз ҳамаи одамони дигар бадбахтар мебудем?

			Оё бо Масеҳ ҳаёт беҳтар аст?

			Ин барои Калисоҳои масеҳӣ, махсусан барои Амрико ва Аврупои Ғарбии шукуфта истода, саволи ҳалкунанда мебошад. Чанд маротиба шаҳодатҳоро оиди он шунидем, ки баъди ба назди Масеҳ омадан, зиндагӣ кардан осон шуд? Ба қариби як бозингари касбии регби ба ман иқрор шуд, ки пас аз он ки ў Масеҳро ба дилаш даъват намуд, дастаи онҳо дар ҳама бозиҳо ғалаба кард.

			Аз афташ дар Ғарби тараққиёфта бисёр масеҳиён, фоидаи масеҳиятро чунин тасаввур мекунанд, ки он ҳаётро осонтар мегардонад. Ҳатто агар Худо ва эҳёшавӣ ҳам набошад. Биёед, дар бораи таъсири мусбии масеҳият, ба ҳолати психологиамон ва ба муносибат бо одамони дигар, мулоҳиза кунем. Ҳамаи ин вуҷуд дошта, аз рўи Калом аст. Самараи Рўҳ – ин муҳаббат, шодмонӣ ва сулҳ. Агар, ки мо ба воситаи имон муҳаббат, шодмонӣ ва сулҳро ба даст меоварда бошем, магар ин хуб нест, ҳатто агар, ки дар ҳақиқат асос наёфта бошад? Чаро мо «аз ҳама одамон бадбахттар» буда метавонем? Павлус чиро дар назар дошт? Магар ў «бо фаровонӣ» зиндагӣ намекард? Барои чӣ вай гуфт, ки: «агар эҳё шудан, набошад... он гоҳ мо аз ҳама одамон бадбахтарем» (1 Қўр. 15:13,19)? Чаро одам, бигзор, ки ҳатто гумроҳ асту дар шодӣ ва қаноат зиндагӣ мекарда бошад, бояд бадбахт бошад? Агар гумроҳӣ ҳаётро маънодор ва хушбахт мегардонда бошад, чӣ ҷои бадӣ дорад?

			Гап дар сари он аст, ки барои Павлус маънои ҳаёт аз некўаҳволӣ ва бурдборӣ иборат набуд. Барои ў ҳаёти масеҳӣ, ин ҳаёти ихтиёран интихоб кардани уқубат буд, ки мо онро ба худ тасаввур карда наметавонем. Боварӣ ба Худо, ин боварӣ ба эҳёшавӣ ва умеди муошират бо Масеҳ дар абадият, ҳаёташро бароҳат намекарданд. Ҳамин умед маънои ихтиёран интихоб кардани уқубатро дошт (Рум. 12:12). Ҳамин тавр бо умеди эҳёи худ ва дигарон азоб мекашид. Агар эҳёи мурдагон намебуд, он гоҳ ҳамаи қурбониҳои ў барабас буда, мо барояш афсўс мехўрдем.

			Ҳа, дар уқубатҳояш, хурсандӣ ва фаҳмиши дарккунии қурбонӣ дида мешавад. Хурсандиаш аз умеди бузург–«...балки бо мусибатҳо низ меболем, зеро медонем, ки мусибат сабрро ба вуҷуд меоварад ва сабр – ботаҷрибагиро ва ботаҷрибагӣ- умедро» (Рум.5:3-4). Дар мусибат шодӣ ҳаст аммо шодӣ аз боварӣ ба он ки мусибат, моро рўҳан калон мекунад. Агар эҳёшавӣ набошад, пас қабул кардани мусибат ва шодӣ кардан, аҳмақӣ аст. Аммо умеди бузург вуҷуд дорад ва Павлус ихтиёран уқубатро интихоб кард ва дар ҳақиқат бе умед ба шодии ҷовидонӣ, беақлӣ ва афсўсхўрӣ мебуд.

			Магар таъқибот ва беморӣ чизҳои гуногун нестанд?

			Мумкин касе пурсон шавад: «Чӣ мешавад, агар ман азобу уқубатро интихоб накарда бошам? Масалан, бемории рак ё марги кўдак аз ҳодисаи нохуш. Ё ин ки рӯҳафтодагӣ. Магар беморӣ аз таъқибот фарқ надорад?»

			Дар ин боб, қисми зиёдаш оиди он нақл мекунад, ки чӣ гуна масеҳиён дидаю дониста, дар ҳолатҳои гуногун чун масеҳӣ рафтор мекунанд. Дар ҳама ҳолатҳо, хатари муайяне ҳаст. Фарқи асосӣ байни беморӣ ва таъқибот дар он аст, ки таъқибот – ин душмании барқасд нисбати масеҳӣ мебошад.

			Дар ҳолатҳои муайян пинҳон накардани имони худ, маъно дорад, ки мо тайёрем, ки уқубатро қабул кунем – агар иродаи Худо ба он бошад (1 Петрус 4:19).

			Вақте, ки мо тарзи ҳаёти масеҳиро пеш мебарем, ба азобу уқубат дучор мешавем. Масалан, масеҳӣ дар қишлоқи вабозада, хизмат карда, метавонад, ки касал шавад. Дар ин ҳолат ў азоб мекашад, чунки масеҳӣ аст, на ин ки ўро таъқиб мекарда бошанд. Вай дидаю дониста ба он ҷо рафт. Дар асл, тамоми ҳаёти мо, (агар бо имон ва барои ҷалоли Худо зиндагӣ мекарда бошем ) ба ҳаёти, ки мисли қишлоқи офатзада, монанд аст. Уқубатҳо – ин қисми нархест, ки мо ба даъвати Худо итоат мекунем. Агар мо қарор кардем, ки Масеҳро пайравӣ кунем, он гоҳ ҳар он чиро ба он вобаста бударо, низ қабул мекунем. Аз ин сабаб, мо амалан ҳамаи уқубатҳоро, ки аз итоат кардан ба Масеҳ сарчашма мегирад, ихтиёран қабул мекунем, хоҳ он таъқибот бошад ё бемории саратон. Мо дидаю дониста роҳи итоаткуниро интихоб мекунем, ки дар ин роҳ мо бо уқубатҳо рў ба рў мешавем ва ба Худо шикоят намекунем. Ҳа, мо метавонем Худоро илтиҷо кунем, ки моро аз уқубатҳо раҳоӣ диҳад (2 Кор 12:8). Аммо агар иродаи Худо чунин бошад, чун нархи шогирдӣ дар роҳ ба сўи осмон, онҳоро қабул мекунем.

			Ҳамаи уқубатҳо – бо Масеҳ ва аз барои Масеҳ

			Ҳар он чиро, ки мо дар ҳаёти масеҳӣ аз сар мегузаронем – таъқибот, бемориҳо, ҳодисаҳои нохуш – дар худ чунин оқибатҳоро дорад: онҳо ба имонамон ба некии Худо таҳдид карда, васваса мекунанд, ки аз роҳи рост бароем. Аз ин сабаб дилхоҳ ғалабаи имон ва истодагарӣ ( агар душмани мо беморӣ, шайтон, гуноҳ ё амали ягон кас бошад) – ин шаҳодат медиҳад оиди баракати бузурги Худо ва муҳаббати мо ба Масеҳ. Дилхоҳ азобу уқубат дар ҳаёти масеҳӣ – ин уқубатҳо бо Масеҳ ва аз барои Масеҳ мебошад. «Бо Масеҳ» дар он ҳолат аст, ки мусибатро дар роҳи ҳаёти имондориамон дучор мешавем ва Ў дар сустиҳои мо, ба мо дилсўзӣ мекунад. «Аз барои»–дар он маъное аст, ки мусибатҳо моро озмоиш карда, ба некӣ ва қудрати Ў бовафо будани моро, исбот мекунанд. Басандагии комили Ӯ- гирифтани мукофотро тасдиқ мекунад.

			Нияти шайтон ва нияти Худо дар уқубатҳои мо

			Шайтон мехоҳад, ки таъқиботҳоро истифода бурда, имонамонро нобуд созад. Аммо Худо ба воситаи онҳо имонамонро тоза мекунад. Павлус гуфтааст, ки: 

			«Зеро, ки мо ҳамин вақт ҳам, ки назди шумо будем, ба шумо пешгўӣ кардем, ки моро азобу уқубатҳо дар пеш аст, чунон ки низ ба вуқўъ омад ва шумо медонед. Аз ин рў, ман ҳам сабр карда натавонистам ва ўро фиристодам, ки имони шуморо бифаҳмам, ки озмоянда шуморо озмуда бошад ва меҳнати мо бенатиҷа шуда бошад» (1 Тас. 3:4-5).

			Қасди «озмоянда» аниқ аст: то ки бо ёрии таъқиботҳо, имонамонро нобуд созад. Аммо на танҳо, шайтон амал мекунад. Худо аз болои ҳама ҳукмрон аст ва ба шайтон намегузорад, ки барои иҷроиши нияти олии Ў, монеа шавад. Нақшаи Худо ба нақшаи шайтон зид аст. Каломи Худо фаҳмонда, тасаллӣ медиҳад:

			«Дар бораи Ў фикр кунед, ки аз дасти гуноҳкорон ба чунин хорӣ тоб овард, то ки шумо дар ҷонҳои худ хаста ва суст нашавед. Дар талоши зидди гуноҳ шумо ҳанўз то дараҷаи рехтани хун муқобилият накардаед; Ва он насиҳатро ки ба шумо, ҳамчун ба писарон гуфта шудааст, фаромўш кардаед: Эй писарам! Ҷазои Худовандро рад накун ва аз мазаммати Ў дилгир нашав, Зеро ки Худованд ҳар киро дўст медорад, ҷазо медиҳад, ҳар писари писандидаи Худро мезанад. (Масалҳо 3:11-12)... ба манфиати мо, то ки дар қудсияти Ў ширкат дошта бошем. Ҳар ҷазо дар замони ҳозира ба назари кас на шодӣ, балки андўҳ менамояд, аммо оқибат ба онҳое, ки ба воситаи он таълим ёфтаанд, самари осоиштаи адолатро меоварад» (Ибриён 12:3-6, 10-11). 

			Гуфта мешавад, ки Исо «аз гуноҳкорон хори»-ро дидааст». Ба воситаи онҳо шайтон кор мекунад (Луқо 22:3). Худо инро чун Падари маҳбуб барои моро таълим додан, истифода мебарад. Ба воситаи ин таъқиботҳо шайтон барои як мақсад амал мекунад ва Худо бошад барои мақсади дигар.

			Оиди бемориҳо низ чунин аст. Онҳоро ҳам шайтон ва ҳам Худо истифода мебарад.

			«Ва барои он ки ман ба сабаби фавқулоддагии ин ваҳиҳо худро баланд нагирам, неше дар ҷисми ман ҷой дода шудааст, яъне фариштаи шайтон барои азоб додани ман, то ки худро баланд нагирам. Се маротиба ман ба Худованд тазаррўъ намудам, ки онро аз ман дур кунад; Вале ба ман гуфт: «Барои ту файзи ман басанда аст, зеро ки қуввати Ман дар заъф (заифӣ) комил мешавад» Ба ин сабаб ман бо рағбати бештар аз зафъҳои худ фахр мекунам, то ки қуввати Масеҳ дар ман сокин гардад. Бинобар ин ман аз зафъҳо, озорҳо, мўҳтоҷиҳо, таъқиботҳо ва ситамҳое ки ба хотири Масеҳ мебинам, дилшодам. Зеро ки дар ҳолати заъф боқувватам» (2 Қўр. 12:7-10).

			Павлус бемориро «фариштаи(фиристодаи) шайтон» меномад. Аммо вазифаи беморӣ дар он аст, ки «ман мағрур нашавам»,–ана ин аст, нияти Худо.

			Мақсади Худо, аз рўи муҳаббат тоза кардани имондор ва ғалаба бар зидди мақсади вайронкунандаи шайтон, бо қудрати олии Масеҳ, ба даст оварда мешавад. Шайтон кўшиш мекунад, ки имонамонро нобуд созад, аммо Масеҳ дар сустиҳоямон қудрати Худро зоҳир мекунад.

			Пас, байни уқубатҳо аз таъқиботҳо ва уқубатҳо аз бемориҳо ҳеҷ фарқият нест?

			Сабаби дигар барои зуд фарқ накардан, байни таъқиботҳо ва бемориҳо он аст, ки дарди таъқибот ва дарди беморӣ ҳамеша фарқкунанда нест. Баъд аз он ки Ричард Вурмбранд си соли уқубатро дар ҳабсхонаи Руминия гузаронд, ҳанўз ҳам аз дарди ҷисмонӣ азоб мекашид. Гарчанде, ки ўро дигар таъқиб намекарданд аммо пойҳояш дард карда меистоданд.

			Ҳамчун бандаи Масеҳ ҳаввории Павлус «се карат киштиаш ғарқ шуд, рўзу шабро дар қаъри баҳр гузаронд;... дар меҳнат ва ранҷ, аксар вақт бедор, дар гуруснагӣ ва ташнагӣ, аксар вақт дар рўзадорӣ, дар сармо ва дар бараҳнагӣ буд» (2 Қўр. 11:25-27).

			Агар ў варами шуш мешуд, магар ин натиҷаи таъқибот намебуд? Павлус байни лату кўбҳо, садамаи киштиҳо ва сармоҳо фарқиятро намедид. Ҳамаи азобу уқубатҳое, ки ў дар вақти хизматаш аз сар гузаронд, барояш чун нархи шогирдӣ буданд. Вақте, ки кўдаки миссионер дарди шикам мешавад, мо фикр мекунем, ки он ҳамчун як қисми нархи вафодорӣ аст. Дилхоҳ мушкилӣ бо фарзанд – барои волидон ин чун нархи итоаткорӣ ба Масеҳ аст. Кадом чиз уқубатҳоро ба ранҷу азоб бо Масеҳ ва аз барои Масеҳ, табдил медиҳад на дар натиҷаи он ки душманони мо хеле барқасд ҳастанд, балки дар натиҷаи вафодории мо ба Масеҳ. Агар мо ба Масеҳ таалуқ дошта бошем, пас ҳар он азобе, ки хоҳ аз тарафи одам ё аз ягон микроб мекашем, барои ҷалоли Худо ва манфиати мо рўй медиҳад.

			Таоми болаззат ба ҷои эҳё?

			Биёед ба суханони аҷоиби Павлус бармегардем, ки «агар эҳёи мурдагон набошад... он гоҳ аз ҳамаи одамон бадбахтарем» (1Қўр. 15:13а,19б). Яъне агар ҳаёти баъд аз марг нест, ба фикри Павлус, он гоҳ масеҳият барои зиндагиро беҳтар кардан, роҳи хуб нест.

			Павлус мегўяд: «Дар он сурат бихўрем ва бинўшем, зеро фардо хоҳем мурд!» (1Қўр. 15:32). Ў ишратпарастиро дар назар надорад. Ҳар шахсе, ки бадмастӣ ва пурхўриро санҷидааст, медонад, ки ин барои аз ҳаёт ҳаловат бурдан, роҳи беҳтарин нест. «Дар он сурат бихўрем ва бинўшем»–гуфта, Павлус онро дар назар дорад, ки агар умед ба эҳё набошад, пас моро ягона роҳ ин ба айшу ишрат дода шудан ва аз мусибат дур истодан, мемонад. Чунин ҳаётро ў ҳамчун масеҳӣ рад карда буд. Агар мурдагон зинда намешуданд, агар Худо ва биҳишт намебуд, ў ҳаёташро ба зери чунин азобу уқубат намегузошт. Муздро рад намекард ва хайма дўхтанро давом намедод. Худро дар хатар монда «чил зарба»- и қамчин, калтакхўрӣ ва сангсор карданро, ба худ қабул намекард. Ў дар сафарҳо, дар баҳрҳо, дар байни роҳзанон, халқҳои беимон, дар шаҳр, дар биёбон ва дар байни бародарони бардурӯғ ҳаёташро дар хатар намегузошт. Ў аз шабҳои бедорӣ, сармо ва гуруснагӣ, канорагирӣ мекард (2 Қўр. 11:23-29). Баръакс, ба ҷои ин корҳо Павлус ҳаёти хушу ороми яҳудиро, бо бартарии шаҳрвандии румӣ, аз сар мегузаронд. Ў оиди ҳаёти дар биҳишт ва қудсияти Худо гап зада, моро даъват мекунад, ки умед дошта бошем.

			Барои Павлус алоқа бо Масеҳ, ҳаёти пур аз шодӣ ва фароғат доштан, маъно надошт. Ҳамин тавр, агар эҳё шудан ба шодии фаровон дар Масеҳ намебуд, пас уқубатҳои ў нодонӣ ва пушаймонӣ мебуданд.

			Қариб айбдоркунии аз ақл берун ба зидди Масеҳияти Ғарб

			Ман дар охир ба нақли Вумбранд оиди аббат сарфаҳм рафтам. Нигоҳи Павлус дар назар қариб айбдоркунии берун аз ақл ба зидди масеҳияти Ғарб менамояд. Мумкин аст, ки ман муҳобот(аз будаш зиёд фикр кардан) мекунам? Худатон фикр кунед. Оё бисёр шиносҳоятон мефаҳманд, ки тарзи ҳаёти масеҳӣ, агар эҳёи мурдагон набошад, он гоҳ тамоман аҳмақӣ мебуд? Аз ягон ҷо фаҳмида будед, ки уқубатҳоеро, ки Павлус ихтиёран аз барои Масеҳ қабул мекунад, агар эҳёшавӣ намебуд, шоистаи афсўс мебошанд?

			Масеҳият – ин ҳаётест, ки уқубатро интихоб кардааст.

			«Агар мо танҳо дар ин ҳаёт ба Масеҳ умед дошта бошем, он гоҳ мо аз ҳамаи одамон бадбахттар ҳастем» (1 Қўр. 15:19). Ҳаёти заминӣ барои Павлус чунин маъно дошт, ки барои доштани мушоракат бо Масеҳ, дар ҳаёти абадӣ, ў бошуурона ва ихтиёрӣ уқубатро интихоб намуд. Павлус дар бораи ин чунин мегўяд: «Лекин он чӣ барои ман бартарӣ буд, ба хотири Масеҳ нуқсон донистам. Ҳанўз ҳамаашро ба хотири афзалияти дониши Худованди ман Исои Масеҳ нуқсон медонам, ки барои Ў ман аз ҳамааш даст кашидам ва ҳамаашро ахлот медонам, то ки Масеҳро пайдо кунам... Ба умеди он ки ба эҳёи мурдагон бирасам» (Фил.3:7-8,11).

			Такрор мекунам: даъвати Масеҳ – ин даъват ба ҳаётест, ки пур аз қурбонӣ, радкунӣ ва уқубатҳо ва аҳмақӣ мебуд, агар эҳёи мурдагон намебуд. Павлус ин корро бошуурона кард. Ў иброз менамояд: «Агар мурдагон мутлақо эҳё намешуда бошанд…. Чаро мо ҳар соат ба мусибатҳо дучор мешавем? Ман ҳар рўз ба марг рў ба рў мешавам: дар Худованди мо Исои Масех аз шумо фахр мекунам» (1 Қўр. 15:29-31). Ўро маҷбур намекарданд, ки чунин зиндагӣ кунад. Интихоби ў чунин буд: «ҳар соат ба мусибатҳо дучор шудан». Аз ин сабаб ў мегўяд, ки сазовори афсўс мешуд, агар эҳёшавӣ намебуд. Он худ роҳеро, ки ба сўи уқубат ва мусибатҳо мебарад, интихоб намуд. «Ман ҳар рўз ба марг рў ба рў мешавам».

			Чаро ў чунин корро мекунад?

			Ин табиӣ нест,–чунки аз мусибатҳо гурехтан, ба одам хос аст. Мо ба он ҷое, ки бехатар ва иқлими сабуктар дорад, сокин мешавем. Дар хона кондитсионерро ҷойгир мекунем. Аспирин қабул мекунем. Аз барфу борон пинҳон мешавем. Аз кўчаҳои торик намегузарем. Обро тоза мекунем. Мо тарзи ҳаёте, ки « ҳар соат ба мусибатҳо дучор шудан»-ро интихоб накардаем. Ҳаёти Павлус ба меъёрҳои муайянкардаи инсонӣ, рост намеоянд. Мо барои «ҳар рўз ба марг рў ба рў шудан» тайёр нестем. Чаро ба Павлус даркор аст, ки «дар ў уқубатҳои Масеҳ зиёд шаванд» (2 Қўр.1:5)? Барои чӣ «ба хотири Масеҳ ҷоҳил» будан, лозим буд (1 Қўр. 4:10)? Чаро ў дидаю дониста ба он меравад, ки «гуруснагӣ, ташнагӣ, бараҳнагӣ, лату кўб ва оворагардиро тоқат намояд», то ки ўро «бўҳтон зананд, таъқиб кунанд, дашном диҳанд... мисли хасрўбаи ҷаҳон ва ахлоти ҳама гардад» (1 Қўр. 4:11-13)?

			«То ки барои исми Ман ў чӣ қадар азобу уқубат бояд кашид»

			Эҳтимол ин итоаткунии оддӣ ба даъвати Масеҳ буд, чуноне ки дар Аъмол 9:15,16 омадааст. Худованд ба Ҳанониё амр дод, ки ба Павлус даст гузорад, то ки бино шавад, чунки ў дар роҳи Димишқ кўр шуда буд: «Ту бояд бирави, зеро ки ў зарфи баргузидаи Ман аст, то ки исми Маро дар пеши халқҳо ва подшоҳон ва бани Исроил эълон намояд. Ба ў нишон хоҳам дод, ки барои исми Ман чӣ қадар азобу уқубат бояд кашад». Яъне уқубат қисми даъвати ҳавворигии Павлус буд: барои ба даъваташ бовафо будан, ў мебоист, ки уқубатҳои пешбинӣ шударо қабул намояд. Аз рўи гуфти Павлус, уқубат – мисли имон, низ тўҳфа мебошад: «…ба шумо ... ато шудааст...барои Ў уқубат кашед» (Фил.1:29). Аз ин оятҳо маълум аст, ки ин «ато» на танҳо ба ҳаввориён пешбинӣ шудааст. Он ба имондорони филлипӣ ва ҳамаи калисо «дода шуда буд».

			Дигарон низ ба хулоса омаданд, ки уқубат атоест, ки онро қабул кардан даркор. Александр Солженитсин мегуфт, ки вақти дар ҳабсхона буданаш, тўҳфа буд. «Дар болои хаси пўсидаи ҳабсхона, ман бори аввал, ҷунбиши некиро ҳис намудам. Бо мурури вақт фаҳмидам, ки хате, ки баду некро ҷудо мекунад, на аз байни давлатҳо, на аз байни табақаҳо, на аз байни ҳизбҳо, балки аз дили ҳар як инсон ва мағз андар мағзи ҳамаи дилҳои одамон мегузарад... ва чунин мегўям:

			- Барака ёби ҳабсхона, ки дар ҳаёти ман будӣ!8 Ин бо фикри Павлус рост меояд, ки уқубатҳо – ато, на танҳо барои ҳаввориён аммо барои ҳамаи масеҳиён низ.

			Нишон додан, ки ў масеҳии оддӣ буд

			Пас, Павлус уқубатро барои он қабул кард, ки бо ин тасдиқ карда мешавад, ки ў – шогирди бовафои Масеҳ аст? Исо гуфт: «Агар касе хоҳад аз ақиби Ман биёяд, бояд хештанро инкор кунад ва салиби худро бардошта, Маро пайравӣ намояд. Зеро ҳар ки ҷони худро раҳонидани хоҳад, онро барбод медиҳад ва ҳар ки ҷони худро дар роҳи Ман барбод диҳад, онро мераҳонад» (Луқо 9:23-24). Яъне масеҳият бе бардоштани салиб ва бе мурдани ҳаррўза, номумкин аст ва Павлус айнан ҳамин хел мегўяд: «Ман ҳар рўз ба марг рў ба рў мешавам» (1Қўр. 15:31). Исо таълим медод: «Ғулом бузургтар аз оғои худ нест. Агар маро таъқиб карданд, шуморо низ таъқиб мекунанд» (Юҳанно 15:20). Ҳамин тавр агар Павлус аз барои Масеҳ азоб намекашид, пас ягон чиз нодуруст мебуд. Боз Исо оиди хизмат, ба шогирдон чунин гуфтааст: «Инак, шуморо монанди баррагон ба миёни гургон мефиристам» (Луқо 10:3). Ў онҳоро инчунин огоҳ карда буд, ки: «Ва шуморо падару модарон, хешовандон ва рафиқонатон таслим хоҳанд кард ва баъзеи шуморо ба қатл хоҳанд расонд...ҳамаи қавмҳо аз барои исми Ман ба шумо адоват хоҳанд дошт» (Луқо 21:16; Матто 24:9).

			Павлус ошкор ин огоҳро на танҳо ба дувоздаҳ шогирд нисбат медихад балки, онро ба дигар калисоҳо низ. Ў «дилҳои шогирдонро тақвият дода... панд мегуфт, ки онҳо бояд бо мусибатҳои бисёр дохили Малакути Худо гарданд» (Аъмол 14:24). Ў имондорони Салоникаро панд мегуфт, ки «То ҳеҷ кас дар ин азобу уқубатҳо дудила нашавад, зеро худи шумо медонед, ки чунин аст насиби мо» (1Тас.3:3). Павлус медонист, ки мусибатҳо ба сари дигарон низ меоянд ва аз ин сабаб чунин менавишт:«Ба ман тақлид намоед» (1Қўр. 4:16). «Агар маро таъқиб карданд, шуморо низ таъқиб мекунанд».

			Масеҳиён аз хислати ба худ таввакал кардан бояд даст кашанд.

			Чун Павлус ҳисоб мекард, ки уқубат – ин қисми ҳаёти масеҳии вафодор аст ва ў онро санҷида баромад. Он чизе, ки ў аз сар гузаронд, барояш имконият доданд, ки муҳаббати Худоро нисбати фарзандони Ў, беҳтар фаҳмад. Масалан, ў фаҳмид, ки ба воситаи уқубатҳо Худо моро ёд медиҳад, ки ба қуввати худ такя накунем ва фақат ба Ў таваккал намоем. Пас аз воқеаи рўй дода, дар Осиё Павлус менависад: «Зеро намехоҳем, ки шумо эй бародарон аз андўҳе, ки дар вилояти Осиё ба сари мо афтод, бехабар бошед, ки он бар мо аз ҳад зиёд, ба андозаи аз қувват берун гарон омад, ба тавре, ки умеди худро аз зиндагӣ ҳам кандем. Мо дар дили худ ҳукмномаи мамотро доштем, то ки ба худамон таваккал накунем, балки ба Худои эҳёкунандаи мурдагон» (2 Қўр.1:8-9). Айнан дар ин маъно уқубат – масеҳиёнро таълим медиҳад, ки қаноатмандии бештарро дар Худо биёбем, на ин ки дар худ ё ҷаҳон. Ман ягон маротиба аз ҳеҷ кас нашунидаам, ки гуфта бошад: «Дарсҳои аз ҳама муҳими ҳаётиро ман дар вақтҳои оромӣ ва дилхушӣ гирифтаам». Муқаддасони боқувват бошад баръакс чунин мегўянд: «Муваффақият дар дониши умқи муҳаббати Худо ва калон шудан дар Ў, ба воситаи азобу уқубатҳо ба даст оварда шуданд». Сэмюэл Резерфорд гуфт, вақте, ки ўро дар таҳхонаҳои азобу шиканҷа партофтанд, ў фаҳмид, ки айнан дар он ҷо, дар таги замин Шоҳи бузург, шароби аз ҳама беҳтаринро нигоҳ медорад. Чарлз Сперҷен чунин гуфтааст: «Шахсе, ки ба қаъри бадбахтиҳо фурў меравад, вай марворидҳои нодирро ба боло мебарорад».

			Ситоиш кардани Масеҳ

			Аз ҳама марвориди бебаҳо – ин ҷалоли Масеҳ. Павлус қайд мекунад, ки дар уқубатҳои мо файзи басандаи Масеҳ, ҷалол меёбад. Агар мо дар мусибат ба Ў таваккал намоем ва Ў моро дар «шодӣ аз умедворӣ» қувват медиҳад. Ў ҳамчун Худои тамоми файз ва қувватҳо зоҳир мешавад. Агар мо дар вақти мусибат ба Ў бичаспем, бо ин нишон медиҳем, ки Худо аз он чизе, ки мо гум кардем, муҳимтар аст. Масеҳ ба ҳаввории азоб мекашидагӣ, гуфт: «Ба ту файзи Ман басанда аст, зеро ки қувати Ман дар заъфҳо зоҳир мешавад». Павлус чунин ҷавоб дод: «Ба ин сабаб ман бо рағбати бештар аз зафъҳои худ фахр мекунам, то ки қуввати Масеҳ дар ман сокин гардад. Бинобар ин ман аз зафъҳо, озорҳо, мўҳтоҷиҳо, таъқиботҳо ва ситамҳое ки ба хотири Масеҳ мебинам, дилшодам. Зеро ки дар ҳолати заъф боқувватам» (2 Қўр. 12:9-10). Ҳамин тавр, маълум мешавад, ки уқубат нақшаи Худост, барои он ки моро на танҳо аз: ба қуввати худ таваккал кардан, озод намояд, балки файзи Худо зоҳир гардад. Кори имон айнан ҳамин аст, ки файзи ояндаи Масеҳро ситоиш кунад. Ба воситаи азобу уқубатҳо худи маънои ҳаёт дар Худованд кушода мешавад. Исо низ ҳамин тавр «агарчи Писар буд, ба василаи уқубатҳо ба итоат, омўхта шуд» (Ибриён 5:8). Ў бегуноҳ буд (Ибриён 4:15) ва аз ин сабаб «одаткунӣ ба итоат» ин маънои гузариш аз беитоатӣ ба итоатро надорад. Балки маънои онро дорад, ки мо бештар ба итоат кардани Худо калон шуда, худро боз зиёдтар ба файзи Худо месупорем.

			Суханони барҷаста оиди уқубатҳои масеҳӣ

			Павлус оиди он роҳҳое, ки Худованд гузашта буд, фикру мулоҳиза карда, қарор дод, ки аз ақиби Ў равад. Алоқаи байни уқубатҳои худ ва уқубатҳои Масеҳро ў тасвир карда, суханони барҷаста мегўяд: «Алҳол дар уқубатҳои худ барои шумо шодмонам ва камии андўҳҳои Масеҳро дар ҷисми худ барои бадани Ў, ки Калисост, пур мекунам. Ин Павлусро водор кард, ки ҳаёти пур аз азобу уқубатро интихоб намояд. Суханони ў маро водор мекунанд, ки дар бораи Калисои Исои Масеҳ рашк кунам. Агар мо ҳам уқубатҳоеро, ки барои пешравии Малакути Худо дар ҷаҳон даркор ҳастанд, қабул мекардем!

			Мо чӣ гуна уқубатҳои Масеҳро ба охир расонда метавонем?

			Павлус чиро дар назар дорад, вақте, ки чунин мегўяд: «камии андўҳҳои Масеҳро пур мекунам»? Магар ў маънои фидияи додаи Исоро, кам намекунад? Оё худи Исо нагуфт: «Иҷро шуд!» (Юҳанно 19:30)? Ё ин ки рост нест,ки «Ў ба василаи як қурбонӣ тақдисшавандагонро то абад комил гардондааст» (Ибриён 10:14) – ва «ба воситаи Хуни Худ як бор ба қудс дохил шуда, кафорати абадӣ пайдо кард» (Ибриён 9:12) Охир Павлус медонист ва таълим медод, ки уқубатҳои Масеҳ, барои фидияи мо асоси комил ва кофӣ мебошад. Мо «бо Хуни Ў сафед шудаем» (Рум.5:9). Павлус таълим медод, ки уқубатҳоро ба Худ қабул кард, «то дами фавти салиб фармонбардор буд» (Фил. 2:8). Ки итоати Ў, сафедшавии моро пурра таъмин менамояд: «Зеро, чунон ки ба воситаи беитоатии як кас бисёр касон гуноҳкор шуданд, ончунон ба воситаи итоати як кас бисёр касон одил мешаванд» (Рум. 5:19). Яъне, Павлус ҳеҷ фикр карда наметавонад, ки уқубатҳои ў, камии фидияи қурбонии Масеҳро, пурра мекунанд.

			Павлус чизе дигарро дар назар дорад. Уқубатҳои ў, уқубатҳои Масеҳро бо он пурра намекунанд, ки чизеро ба маънои он илова мекарда бошанд аммо бо он, ки ба дигар наҷотёфтагон паҳн шавад. Дар ҷаҳон, дониш оиди уқубатҳои Масеҳ, кофӣ нест. Эътиқод ба қурбонии Ў кофӣ нест. Бисёр одамон ҳоло ҳам дар бораи Масеҳ нашунидаанд ва онҳо маънои ба дастовардаи фидияи Ўро намедонанд. Мақсади Худо дар он аст, ки ин ба ҳамаи халқҳо кушода бошад. Хушхабар бояд, ки аз тарафи хизматгорони Калом паҳн карда шавад. Онҳо ҳамин тавр ин камбудиро бо паҳн кардани уқубатҳои Масеҳ, пурра мекунанд.

			Шаҳодати Эпафрўдитус

			Ба он, ки ҳамин маъно дар назар дошта шудааст, мо тасдиқи зеринро меёбем. Эпафрўдитус, ки барои ба Павлус ёрӣ додан, ба Рум фиристода шуда буд, бемор мешавад. «Ҳақиқатан бемории ў марговар буд, лекин Худо ба ў марҳамат кард» (Флп 2:27).

			Павлус аз калисои дар Филиппӣ буда, хоҳиш менамояд, ки Эпафрўдитусро, ҳурмат намоянд (2:29), «Зеро ки ў барои кори Масеҳ ба мурдан наздик буд ва ҷонашро дар хатар монд, то ки камии хизмати шуморо барои ман пур кунад» (2:30). Мо дар ин ҷо мебинем, ки он калимаҳое, ки дар Қўл.1:24 («камии андўҳҳои Масеҳро пур мекунам»).

			Дар кадом маъно ёрии филиппиён ба Павлус «кам» буд ва дар кадом маъно Эпафрўдитус, онро пурра кард? Мартин Винсент ба ин савол чунин ҷавоб дод: «Тўҳфа ба Павлус, тўҳфа аз тарафи калисо ҳамчун бадан буд. Ин қурбонии муҳаббат буд. Намояндагии шахсии калисо намерасид ва Павлус мегўяд, ки Эпафрўдитус ин камбудиро бо хизмати самимиаш пурра кард9.

			Ба фикрам, калимаҳои Қўл.1:24, ҳамин маъноро медиҳанд. Масеҳ ба ҷаҳон қурбонии муҳаббат оварда, барои гуноҳкорон азоб кашида, мурд. Ин қурбонии комил ва кифоя аст. Аз рўи нақшаи Худо, ин камбудӣ бо даъват кардани одамон, ки ба Масеҳ таалуқ доранд (ба мисли Павлус) пурра карда мешавад, то ки онҳо шахсан ба ҷаҳон уқубатҳои Масеҳро нишон диҳанд. Ҳамин тавр мо «камии уқубатҳои Масеҳро пурра мекунем»,–мо онҳоро ба он одамоне, ки арзиши олииашон ба онҳо маълум нест, нишон медиҳем.

			Пурра кардани уқубатҳо бо уқубатҳо

			Хеле тааҷҷубровар аст, ки Павлус чӣ гуна камии уқубатҳои Масеҳро пурра мекунад: «Алҳол дар уқубатҳои худ барои шумо шодмонам ва камии андўҳи Масеҳро дар ҷисми худ барои бадани Ў, ки Калисост, пур мекунам» (Қўл.1:24). Яъне Павлус ба ҷаҳон уқубатҳои Масеҳро нишон медиҳад, худаш барои он касоне, ки мехоҳад ба пеши Масеҳ оварад, азоб мекашад. Уқубатҳои Масеҳро одамон дар уқубатҳои Павлус мебинанд. Аз ҳамин нақшаи Худо иборат аст. Худованд ба олам уқубатҳои Масеҳро дар уқубатҳои халқи Худ нишон медиҳад. Худованд мехоҳад, ки калисо – Бадани Ў- аз он чизҳоеро, ки Ў аз сар гузаронд, ягонтоашро аз сар гузаронад, то ки агар касе салибро (яъне, барои Худо зистанро) чун тарзи ҳаёт эълон мекунад, пас одамон дар ў он нақшҳои азоб ва муҳаббати Худоро дида тавонанд. Мо даъват шудаем, то чунон кунем, ки дар он мушкилоте, ки ҳангоми Хушхабарро оиди наҷот расондан, аз сар мегузаронем, уқубатҳои Масеҳ барои одамон ҳақиқӣ бошад. Масеҳ ҳозир дар замин нест ва Ў мехоҳад, ки Бадани Ў дар уқубатҳо, уқубатҳои Масеҳро нишон диҳад. Чун мо бадани Ў ҳастем, уқубатҳои мо – ин уқубатҳои Ў. Шубони руминиягӣ Иосиф Сон инро чунин маънидод кардааст: «Ман – давоми Исои Масеҳам. Вақте, ки маро дар Руминия мезаданд, дар ҷисми ман Ў азоб мекашид. Ман бошад фақат шараф доштам, ки дар уқубатҳои Ў шарик бошам»10. Ҳамин тавр, уқубатҳои мо шаҳодати муҳаббати Худо ба ҷаҳон мебошад.

			«Ман ҷароҳатҳои Исои Худовандро дар бадани худ дорам»

			Ана Павлус чиро дар назар дошт вақте, ки чунин мегуфт: «Ман ҷароҳатҳои Исои Худовандро дар бадани худ дорам» (Ғал.6:17). Дар уқубатҳои ў, одамон уқубатҳои Исоро дида метавонистанд. Онҳо Исоро медиданд ва муҳаббати Ў ба онҳо асар мекард. «Ҳамеша мамоти Исои Худовандро дар бадани худ бардошта мегардем, то ки ҳаёти Исо низ дар бадани мо зоҳир шавад. Зеро, ки мо зиндаҳо, доимо ба хотири Исо ба мамот супурда мешавем, то ки ҳаёти Исо низ дар бадани мирандаи мо зоҳир шавад. Бинобар ин мамот дар мо амал мекунад вале ҳаёт дар шумо» (2 Қўр. 4:10-12).

			«Хуни азияткашон тухмӣ мебошад»

			Таърихи паҳншавии масеҳият нишон медиҳад, ки «хуни азияткашон, тухмӣ мебошад»–тухми ҳаёти нав дар Исои Масеҳ. Қариб сесад сол масеҳият дар хоке, ки хуни азияткашон рехта шуда буд, нумў кардааст. Бо ақидаи Стивен Нил, уқубати масеҳиёни аввал, яке аз сабабҳои асосии калон шудани калисо мебошад. «аз боиси ҳолати хатарнок, масеҳиён маҷбур буданд, ки махфӣ вохўранд... Ҳар кас медонист, ки дер ё зуд маҷбур аст, ки бо нархи ҷони худ, дар бораи имонаш шаҳодат диҳад... Вақте, ки таъқибот сар шуд, онҳоро дар байни мардум ҷазо доданд. Румиён озордиҳанда буданд аммо ба қадри муайян раҳмдил низ буданд. Бешубҳа рафтори азияткашон – алалхусус занҳои ҷавон, ки ҳамроҳи шавҳарҳояшон уқубат мекашиданд,–бетаъсир намонд. Ҳуҷҷатҳои он давра дар бораи рафтори оромона ва шоистаи масеҳиён, истодагарии онҳо ва мардонагӣ, муносибати некхоҳона нисбати азобдиҳандагон ва оиди бо шодӣ қабул кардани уқубатҳо, ки онҳо ҳамчун роҳи таъин намудаи Худованд ба сўи осмон мебошад, шаҳодат медиҳанд. Бисёр ҳолатҳои қайд шудаанд, ки беимонон дар вақти маҳкумкунӣ ва қатли масеҳиён, имон овардаанд. Аммо шумораи одамоне, ки бо чашмони худ ин ҳолатҳоро дида бовар кардаанд, хеле зиёд мебошанд»11.

			«Чӣ гуна ман ба Шоҳи худ, ки маро Наҷот додааст, куфр гўям?»

			Азияткаш Поликарп, усқуфи Смирнӣ, соли 156 ба қатл расонда шуда буд, намунаи беҳтарин буда метавонад. Аз рўи нақли Иринея, ў шогирди ҳаввории Юҳанно буд.

			«Се рўз пеш аз он ки ўро дастгир намоянд, дар вақти дуо рўъё дид... Он гоҳ ба нишастагон муроҷиат карда, гуфт: «Маро зинда ба зинда месўзонанд»… Ў метавонист, ки ба дигар ҷой фирор кунад, аммо ў нахоста, гуфт:«Бигзор иродаи Худо ба амал ояд!». Чун шунид, ки ҷўяндагонаш омаданд, баромада бо онҳо сўҳбат намуд. Шахсони омадагӣ, синну сол ва устувории рўҳи ўро дида ба ҳайрат омаданд. Онҳо мегуфтанд, ки магар он қадар саъю кўшиш даркор буд, ки чунин пирамардро дастгир кунанд? Ў зуд фармуд, ки онҳоро меҳмондорӣ кунанд ва аз онҳо илтимос намуд, ки барояш як соат вақт диҳанд, ки бе монеа дуо гўяд. Чун ба ў иҷозат доданд, бархоста, дуо кард. Аз файзи Худо чунон пур шуд, ки ду соат беист дуо мегуфт. Шунавандагон дар ҳайрат буданд ва одамони зиёд пушаймон шуданд, ки ба зидди марди Худо баромаданд»12.

			«Проконсул ба ў гуфт, ки аз Масеҳ даст кашида, Ўро куфр гўяд ва баъд ўро озод мекунад». Аммо Поликарп чавоб дод: «Аллакай ҳаштоду шаш сол инҷониб ман ба Ў хизмат мекунам ва Ў маро ягон бор хафа накардааст. Ман чи гуна ба Шоҳам, ки маро наҷот додааст, куфр гўям?»13.

			«Гулханро омода карданд... Чун онро мехкўб карданӣ шуданд, ў чунин гуфт: «Маро ҳамин тавр гузоред... Чунки он касе, ки ба ман қувват медиҳад, ки оташи шуморо тоқат кунам, инчунин бе мех рост истода, ба гулхан тоқат карданро медиҳад»14.

			«Дар охир чун диданд, ки оташ ҷисми ўро намекушад, ба ҷаллод амр доданд, ки ўро ханҷар занад... ва тўддаи одамон бо ҳайрат диданд, ки байни беимонон ва имондорон чӣ гуна фарқияти бузург вуҷуд дорад»15.

			Бо ин бо андозаи хеле калон ғалабаи калисои аввала маънидод карда мешавад: он ба воситаи уқубатҳо ғолиб мебаромад. Уқубатҳоро шаҳодатҳо ҳамроҳӣ намекарданд – чунки уқубатҳо асоси шаҳодат буданд. «Онҳо бар вай (шайтон) ба василаи Хуни Барра ва каломи шаҳодати худ ғолиб омаданд ва ҷони худро то ба ҳадди мамот гиромӣ надоштанд» (Ваҳй 12:11).

			«То даме, ки шумораи онҳо пурра шавад»

			Аз он ки калисо ба воситаи уқубатҳо ва азияткашӣ, паҳн шуда, мустаҳкам мешавад,тасодуфии таърихӣ намебошад. Балки ин нақшаи Худо аст. Дар бораи ин китоби Ваҳй бештар нақл мекунад. Азияткашон дар осмон аз Худо мепурсанд: «То ба кай?» Бо суханони дигар, онҳо мепурсанд, ки таърих кай ба охир расида, наҷоту доварӣ ба амал меояд. Ҷавоби он пур аз маъно аст, барои ҳамаи мо, он касоне, ки мехоҳанд ба иҷрои Аҳкоми Бузург ҳамроҳ бошанд: «...ба онҳо гуфта шуд, ки боз муддати каме ором бошанд, то даме ки шумораи онҳо ва ҳамкорони онҳо ва бародарони онҳо, ки мисли онҳо кушта хоҳанд шуд, пурра шавад» (Ваҳй 6:11).

			Яъне Худованд бо шумораи муайяни азияткашон, нақшаи Худро ба амал меоварад. Чун ин шумора пурра шавад, охирзамон мерасад.

			Дар Дуюм конгресси башоратии умумиҷаҳонии лозаннӣ бисёр одамонро суханони Ҷорҷ Отис ба изтироб оварданд: «Оё барои комёб шудан дар кишварҳои мусулмонӣ, аз сабаби набудани азияткашон нест? Оё калисои пинҳон, пурзўр шуда метавонад? Оё калисои ҷавон ба намунаи азияткаши мўҳтоҷ нест?»

			Ў дар китоби худ, дар боби охирон «Бехатарии хатарнок» ин саволҳоро медиҳад: «Дар ҳолатҳои мушкилии ҷамъияти-сиёсӣ магар калисо бояд пинҳон шавад, то ки аз қувваҳои эҳтимолии нобудкунандаи ба масеҳиён душман буда, гурезад?Ё ин ки муқобилияти зиддияти кушоди ҷаҳолат ва обрӯпасткунии рӯҳонӣ- ҳатто агар онҳо маънои уқубатҳо доранд-ба муваффақияти боз ҳам калони Хушхабар мерасонад. Тарафдорони ислом тасдиқ мекунанд, ки инқилоби рўҳонии онҳо бо рехтани хуни азияткашон ба даст оварда шудааст. Мумкин барои рушд накардани масеҳият дар кишварҳои мусулмонӣ, аз набудани азияткашон бошад? Оё ҷамъияти исломӣ ба даъвоҳои калисои пинҳон ҷиддӣ муносибат мекарда бошанд?... Мо намегўем, ки дар вақти ибодат ва шаҳодатҳо беэҳтиёт бошем, балки гап дар он аст, ки то кай чунин рафтор кардан мумкин, ки дар пинҳон кардани шамъ дар таги зарф айбдор набошем? ... Таърих гувоҳ аст, ки аз роҳи Иерусалим ва Димишқ ба Эфсўс ва Рум, ҳаввориёнро аз барои шаҳодатҳояшон мезаданд, сангсор мекарданд, ба онҳо ниятҳои бад доштанд ва зиндонӣ мекарданд. Хизмати худро ба пеш бурда, онҳо умедвори истиқболи гарм набуданд»16. Бе шубҳа Отис бо Григорий 1 Бузург (папаи рум солҳои 590-604) розӣ мешуд, ки гуфтааст: «Марги азияткашон дар ҳаёти имондорон мешукуфад»17.

			Хун чун фаворра аз захмҳои мо ҷорӣ шуд

			Намунаҳои18 бисёри замонавӣ оиди ихтиёран қабул кардани уқубатҳо низ ҳастанд, ки барои «камии уқубатҳои Масеҳро пурра кардан» (Қўл. 1:24) – яъне ба ҷаҳон нишон додани уқубатҳои Масеҳ. Вақте, ки ман соли 1995 ин бобро навиштам, аз миссионери дар Африқо буда, мактуб гирафтам. Ба воситаи почтаи электронӣ аз ў хоҳиш кардам, ки ин маълумотро тасдиқ кунад. Ў шахсан бо одаме, ки номаш Данс буд ва гап дар бораи ў мерафт, сўҳбат намуд. Сипас аз ў барои нақл кардани воқеааш, иҷозат гирифт.

			«Дар соли 1980 ҳукумати коммунистӣ дар шаҳри Волайт (Эфиопия) таъқиботҳои калонро ба амал овард. Дар он вақт ман дар муассисаи давлати кор карда, инчунин роҳбари ассотсиатсияи калисоҳои ҷавонони масеҳӣ будам. Ба назди ман чандкарата шахсони расмӣ муроҷиат карданд. Онҳо мехостанд, ки ман дар байни ҷавонон ғояҳои инқилобиро таблиғот кунам. Онҳо сараввал ба ман мансаб ва маоши баландро пешниҳод карданд. Баъдтар таъқиботҳо сар шуданд. Таъқиботи якум ва дуюм на он қадар давомнок буданд аммо дафъаи сеюм як сол давом дод. Моро нўҳ нафар имондоронро (6 мард ва 3 зан, ки якеаш дар охир зани ман шуд) дар як ҷой нигоҳ медоштанд. Коммунистон мунтазам омада, майнаи сарамонро тоза мекарданд. Вақте, ки яке аз онҳо ба Масеҳ имон овард, моро заданд ва маҷбур карданд, ки сангҳои калонро аз замини хоҷагии қишлоқ , тоза кунем. Ду ҳафтаи аввал бароямон хеле вазнин буд, чунки моро дар торикии пеш аз субҳ бедор карда, маҷбур мекарданд, ки роҳи сангдори якуним километраро роҳ то шаҳр, ба зону тай намоем. Мо се соат чунин роҳ мерафтем. Дар рўзи якум, хун аз захмҳо чун фаввора ҷорӣ шуд аммо мо ҳеҷ чизро ҳис накардем. Дар маротибаи дигар бошад, зиндонбони бераҳм моро маҷбур кард, ки шаш соат дар таги офтоби сўзон дароз кашем. Баъд аз ин намедонам барои чӣ, ба ў гуфтам: «Ту моро маҷбур кардӣ, ки дар таги офтоби сўзон бимонем аммо Худо туро несту нобуд мекунад». Пас аз чанд вақт ў ба намуди вазнини бемории қанд гирифтор шуда, мурд. Пас аз барҳамхўрии ҳукумати коммунистӣ, ба мо имконият доданд, ки дар ҳабсхона башорат диҳем. Дар он вақт дувоздаҳ нафаре, ки ба ҳукми қатл маҳкум шуда буданд, ба Масеҳ имон оварданд. Мо хизматро давом дода истодаем ва ҳоло дар ҳабсхона 170 нафар имондорон мебошанд. Инчунин бисёр дидбонҳо имон оварданд». Бешубҳа Худо ба ин даррави ғанӣ оварда расонд ва аз сабаби уқубатҳои Данс, ҳақиқати Масеҳро дида, имон оварданд.

			Пастшавӣ барои Масеҳ ва аз барои наҷот

			Иосиф Сон оиди уқубатҳо барои Масеҳ, ки чун тарзи намоён шудани Масеҳ ба олам аст, бисёр фикр кардааст. Ў шубони калисои баптистии Дуюм, дар шаҳри Орада (Руминия) буд ва соли 1981 аз тарафи ҳукумат бадарға шуда буд. Ў нома ба Қўл.1:24-ро бо чунин маъно, изҳор мекунад, ки уқубатҳои Масеҳ – барои кафорат буданд ва уқубатҳои мо бошад – барои паҳн кардани он. Ў қайд менамояд, ки уқубатҳо воситаи башоратдиҳӣ мебошанд: «Бинобар ин ман ба ҳар чиз ба хотири баргузидагон, сабр мекунам, то ки онҳо низ ба наҷоте ки дар Исои Масеҳ аст, бо ҷалоли абадӣ ноил шаванд» (2 Тим.2:10). Яъне Павлус гуфтан мехост, ки агар чун шубон дар Антиохия (шаҳри ором), дар калисои аҷоиб, ки дар он бисёр набиҳо ва баракатҳо буданд, мемонд, он гоҳ дар Осиёи хурд ва Аврупо ҳеҷ кас наҷот намеёфт. Ҳамин тавр аз барои начоҷи онҳо шуда, ў дидаю дониста ба он меравад, ки: «гуруснагӣ ва ташнагӣ, лучӣ, латту кўб ва оворагардиро аз сар гузаронад», то ки ўро «бўҳтон зананд, пеш кунанд, дашном диҳанд... мисли хасрўбаи ҷаҳон, ахлоте, ки ҳама таги пой мекунанд». Дар уқубатҳояш одамон муҳаббати Худоро мебинанд, Хушхабарро мешунаванд ва наҷот меёбанд.

			Агар мо дар бехатарии калисои бароҳатӣ хуб бимонему салиби худро набардорем, он гоҳ одамон наҷот ёфта наметавонанд. Аз сабаби он ки мо салиби худро намебарем, чӣ қадар одамон наҷот наёфтаанд0?19

			Сон чунин намунаҳоро меорад, ки чӣ гуна мусибатҳо дар ҳаёти масеҳӣ, ба комёб шудан дар башорат, оварда мерасонанд. «Ба назди ман як шахс омад, ки ў вазифаи масъулиятнок дошт ва ман ўро як вақте таъмид дода будам. Ў аз ман пурсид: «Ман чӣ кор кунам? Ман дар пеши се ё чор ҳазор одамон меистам ва ба ҳоли ман механданд. Барои худро ҳифз кардан, ба ман ҳамагӣ панҷ дақиқа медиҳанд. Ман ба онҳо чӣ мегўям?»–«Бародар»,–гуфтам ба ў,–айнан туро лозим нест, ки худро ҳифз намоӣ. Ба ту имконияти хуб дода мешавад, ки оиди он ки пештар ту кӣ будӣ ва Исо туро чӣ хел иваз кард. Ҳоло ба ту Исо кӣ аст». Сипас чеҳрааш тобон шуд ва гуфт: «Бародар Иосиф, акнун ман чӣ кор карданамро медонам». Ў хеле хуб баромад кард – ончунон хуб, ки мансабашро пас карданд. Маоши ўро дубаробар кам карданд. Аммо баъди ин воқеа ў ба ман гуфт:

			«Бародар Иосиф, ҳоло вақте, ки ман аз ҳудуди фабрика гузар мекунам, ягон бор нашудааст, ки касе ба назди ман наомада бошад. Ягон кас албатта ба як тараф бурда, ба ҳар тараф нигариста, пиччироскунон нишонаи калисоро мепурсад ё хоҳиш мекунад, ки дар бораи Исо нақл кунам. Ё ин ки аз ман мепурсанд, ки Китоби Муқаддаси иловагӣ надорам?». Ҳамин тавр ҳама намуди уқубат барои наҷоти ягон шахс хизмат мекунад20.

			Уқубати ихтиёрӣ баҳри халқҳо

			Инак, чун Павлус гуфт, ки:

			«Агар мо фақат дар ин ҳаёт ба Масеҳ умед бандем, он гоҳ аз ҳама одамон бадбахтарем», онро дар назар дошт, ки масеҳият – ин уқубати ихтиёрӣ барои Масеҳ буд ва, агар Хушхабари Масеҳ ростӣ намебуд, он гоҳ он сазовори афсўс мешуд. Дар масеҳият беумедӣ доштани мушоракат бо Масеҳ дар абадият, ягон фаровонӣ ва қаноатмандӣ доштан номумкин аст. Ин уқубати дидаю дониста, натанҳо шикояти шаҳодати мост, балки он ифодаи намоёни он мебошад. Уқубатҳои мо оиди муҳаббати Масеҳ нақл мекунанд ва одамон он муҳаббатеро, ки Исо пешкаш менамояд, мебинанд. Мо шахсан «камии уқубатҳои Масеҳро пурра мекунем», уқубатҳои Масеҳро ба онҳое, ки Худоро намедонанд, айёнан нишон медиҳем. Аз ин мебарояд, ки нақшаи наҷотдиҳандаи Масеҳ нисбати одамони дуру наздик пурра иҷро карда намешавад, то он даме, ки масеҳиён ба уқубатҳо тайёр намешаванд ва шумораи азияткашон пурра нашавад (Ваҳй 6:11). Қурбонии вақт, бароҳатӣ ва пул низ изҳори муҳаббат шуда метавонанд: «Ҳамчунин бигзор нури шумо бар мардум битобад, то ки аъмоли неки шуморо дида, ба Падари шумо ки дар осмон аст, ҳамду сано хонанд» (Матто 5:16).

			Оё ин гедонизми масеҳӣ аст?

			Дар ин боб, ки онро ман «Уқубат: ин қурбонии гедонизми масеҳӣ» номидам, ман дар бораи қурбонӣ нақл мекунам. Аммо дар яке аз китобҳоям ман суханони Дэвид Ливингстонро иқтибос мекунам, ки уқубатҳо дар хизмати миссионерии ў «қурбонӣ» набуданд. Ман ба зидди гуфтаи Ливингстон намебароям. Гап дар сари калима дар матн аст. Вақте, ки ў мегўяд, ки уқубатҳо қурбонӣ нестанд, ў онро дар назар дорад, ки талафотҳо бо баракатҳо иваз карда мешаванд. Вақте, ки ман мегўям, ки уқубатҳо – ин қурбонӣ аст, ман онро дар назар дорам, ки талафотҳо ҳастанд – талафотҳои калон. Аз ин бармеояд, ки баракатҳо низ бешумор ҳастанд.

			Ба ҳар ҳол ман фикр мекунам, ки термини «қурбонӣ» дуруст аст – дард хеле пурзўр ва талафотҳо хеле ҳақиқӣ мебошанд, то ки аз истифодаи ин калима, канорагирӣ кунем.

			Ман талаб исроркорона мекунам, ки инро чун гедонизми масеҳӣ ҳисоб кунанд. Ана ҳамин тавр дар тамоми Аҳди Нав, уқубат нишон дода шудааст. Оё Павлус вақте, ки уқубатро қабул кард, ба шодии давомнок кўшиш мекард,– уқубате, ки дар натиҷааш, агар эҳёи мурдагон намебуд, он гоҳ ҳаёти ў аҳмақона ва сазовори афсўс мешуд? Ҷавоб дар савол дида мешавад. Агар ҳаёти пур аз мусибати Павлус сазовори афсўс не, балки фақат аз барои эҳё сазовори таъриф бошад, он гоҳ ният ва дастгирии ў, айнан ҳамин умед аст. Аз ин сабаб ў мегўяд: « Ҳанўз ҳамаашро.... нуқсон медонам, ки барои Ў ман аз ҳамааш даст кашидам ва ҳамаашро ахлот медонам, то ки Масеҳро пайдо кунам... Ба умеди он ки ба эҳёи мурдагон бирасам» (Фил.3:8,11). Ў бо азобу уқубат зиндагӣ карда, хоҳони он аст, ки ба эҳёи мурдагон бирасад.

			Рад кардани ҳама чиз, то ки Масеҳро ба даст орем.

			Барои чӣ? Чунки эҳёшавӣ маънои мушоракати комил ва ҷовидонӣ бо Масеҳ доштанро дорад. Ҳамаи умеди Павлус аз ин иборат буд: «Ҳанўз ҳамаашро ба хотири афзалияти дониши Худованди ман Исои Масеҳ нуқсон медонам, ки барои Ў ман аз ҳамааш даст кашидам ва ҳамаашро ахлот медонам, то ки Масеҳро пайдо кунам» (Фил.3:8),

			«Зеро ки барои ман ҳаёт – Масеҳ аст ва мамот – фоида аст» (Фил. 1:21). Фоида! Мақсади ҳаёт ва уқубати Павлус – фоида буд. Ў «орзў дошт, ки баромада равад ва ҳамроҳи Масеҳ бошад, чунки ин бе андоза беҳтар аст» (Фил. 1:23). Саъю кўшиш ба «беандоза беҳтар»–ин нияти дилсўзии бегаразона (алтруистӣ) нест. Ин – гедонизми масеҳӣ аст. Павлус он чизеро мехост, ки он мебоист ба ҳаёташ қаноатмандии бардавом ва пурраро диҳад,–ин бошад бо Масеҳ будан, дар ҷалол.

			Будани дар ҷалол бо Масеҳ, на фақат худи Павлус.

			Касе, ки Масеҳро медонад ва дўст медорад, аз ҳамроҳи Ў будан, бе дигар одамон, қаноат намекунад. Дар ин қуллаи ҷалоли Ў: «зеро ки Ту забҳ шудӣ ва бо Хуни Худ моро барои Худо, аз ҳар сибт ва забон ва қавм ва қабила харидӣ» (Ваҳй 5:9). Агар қуллаи шафқати пурҷалоли Масеҳ дар ин бошад, пас онҳое, ки барои ин кўшиш мекунанд, он гоҳ фақат барои дилхушӣ ва қаноатмандии худ, зиндагӣ намекунад. Дилхушии онҳо ямини Масеҳ, ки он дилхушии умумӣ ва байни ҳам тақсимшуда мебошад. Агар Павлус «аз ҳамааш даст кашид, то ки Масеҳро пайдо кунад», пас барои он даст кашид, ки бо худ дигаронро ба назди Масеҳ биёрад: «Лекин агар ман қурбонии рехтание бар қурбонӣ ва ибодати имони шумо шавам ҳам, аз ин шодам ва бо ҳамаи шумо шодӣ мекунам» (Фил. 2:17). Павлус « қурбонӣ шуд», то ки Масеҳро ба даст орад ва боз халқҳои заминро барои Ў оварад. Бо ин раҳму шафқати Ўро ситоиш намояд.

			Шодмонӣ ва тоҷи ман!

			Аз ин сабаб Павлус онҳоеро, ки ба назди Масеҳ овард, шодии худ меномад: «Эй бародарони ман, шодмонӣ ва тоҷи ман, дар Худованд ҳамин тавр истодагарӣ намоед, эй маҳбубон» (Фил.4:1). «Зеро кист умеди мо, ё шодмонии мо, ё тоҷи фахри мо дар ҳузури Худованди мо Исои Масеҳ дар вақти омадани Ў – оё шумо нестед? Оре, шумо ҷалол ва шодмонии мо ҳастед» (1 Тас. 2:19-20). Калисо шодмонни ў буд, зеро ки бо шодии онҳо дар Масеҳ, шодии ў дар Масеҳ зиёдтар мешавад. Ба Масеҳ имон овардани онҳо, раҳму шафқати Ўро ситоиш мекунанд.

			Вақте, ки Павлус ихтиёран азоб кашида, ба ҷаҳон башорат медод ва мегуфт, ки мақсадаш ба даст овардани Масеҳ аст, онро дар назар дошт, ки шодии шахсии ў мушоракат бо Масеҳ, бо ҳузури шумораи бузурги наҷотёфтагон, бештар мегардад.

			Ман (гарчанде , ки бо Павлус дар муҳаббати бузургаш нисбати калисо, баробар шуда наметавонам) Худоро шукр мегўям, ки дар лаҳзаҳои мушкили ҳаётам, маро нагузошт, ки ба чоҳи беномусӣ биафтам. Солҳои 60-умро ба ёд меорам, ки он вақт ман коллеҷро тамом карда, дар семинария таҳсилро сар мекардам. Ин вақт барои калисо хеле ноқулай буд. Дар хотир дорам, тирамоҳи соли 1968, ман рўзҳои якшанбе дар кўчаҳои Пасадена сайр карда, аз худ мепурсидам, ки умуман калисо оянда дорад? (ҳамин хел моҳӣ метавонист, ки ба муҳимияти об шубҳа кунад ё ин ки парранда мумкин фикр кунад, ки оё шамолу ҳаво даркор ҳастанд). Худо бо файзи бузурги Худ дар он вақт маро аз ин беақлӣ раҳо дода, ба ман ёрӣ дод, ки оилаеро дар калисои Лейк Авеню пайдо кунам. Ман дар шубони худ, Рэе Ортлунде дидам , ки рўҳан ба Павлус монандӣ дошт.

			Баъд аз даҳ сол боз як лаҳзаи бӯҳтонӣ расид. Як бегоҳии моҳи октябри соли 1979, саволе ба миён омад, ки дар коллеҷи «Вефил» таълим доданро давом диҳам ё шубон шавам. Дар он вақт Худо ба ман нисбати калисо – ҷамъомади одамоне, ки хизмат карда, дар монанд шудан ба Масеҳ рўҷуъ менамоянд, муҳаббати чуқурро дод. Касби омўзгорӣ хурсандии худро дорад ва ин даъвати бузург аст. Аммо дар он бегоҳӣ рағбати дигар пурзўр гашт ва пас аз чанд вақт Худо маро ба калисои Баптистӣ, дар Бетлеҳем овард. Аз он вақт понздаҳ сол гузашт. Чун оиди он фикр кунам, ки ин одамон ба ман чӣ гуна азиз ҳастанд, ашк дар чашмонам ҳалқа мезанад. Умед дорам, ки онҳо медонанд, ки мақсади асосии ман ин «Масеҳро ба даст овардан» аст. Ба фикрам онҳо медонанд, ки ман барои «пешрафт ва шодии имон» зиндагӣ мекунам (Фил.1:25). Мақсади китобҳо ва мавъизаҳои ман – нишон додани он ки ин ду мақсад – дар ҳақиқат якто мебошанд. Ман дар ҳар як гуноҳкори тавба кардагӣ, Масеҳро бештар ба даст меорам назар ба он сад корҳои дигаре ки иҷро мекунам. Ман шодии худро, ки дар Масеҳ дорам ва шодие, ки дар калисо дорам, ҷудо намекунам.

			Агар шодмонӣ дар уқубатҳо бошад, хуб аст–пас онро биҷўед

			Нигоҳ накарда ба он ки ин ҳолат ба инсон ғайритабиӣ аст, моро суханони Павлус набояд, ки ҳайрон кунанд: «Алҳол дар уқубатҳои худ барои шумо шодмонам ва камии андўҳи Масеҳро дар ҷисми худ барои бадани Ў, ки Калисост, пур мекунам» (Қўл.1:24). Яъне ман шодӣ мекунам, вақте, ки камии андўҳи Масеҳро дар уқубатҳои худ ба ҷаҳон нишон дода, пурра мекунам. Ман шодмонӣ мекунам.

			Он кореро, ки Павлус мекунад – хуб аст ва аз ин маълум мешавад, ки мо низ чунин рафтор кунем. Агар ба ин таҷрибаи бузурги рўҳонӣ шодӣ дар уқубатҳо, чун ба як чизе бемаъно, тасодуфӣ ва нодаркор муносибат кунем, ин баробар ба куфр гуфтан, мешавад. Айнан ҳамин тавр: агар инро Рўҳулқудс мекунад ва бо ин роҳ ҳамабасандагии уқубати Масеҳро ситоиш мекунад, пас гуфтани он куфр мебуд, ки аз барои дигарон азоб кашидан мумкин аммо хоҳиши шодӣ кардан мумкин не. Ситоиш кардани Масеҳ на танҳо азобу уқубатҳо балки шодмонӣ дар уқубатҳо аст. Агар онро ҷўем, дуруст амал мекунем. Павлус мегўяд: «Ва шумо тақлидкунандагони мо ва Худованд гардида, каломро дар ранҷу заҳмати азим бо шодии Рўҳулқудс қабул кардед. Ба тавре, ки барои ҳамаи имондорони Мақдуния ва Охоия намунаи ибрат шудед» (1Тас. 1:6-7). Ба қайд гиред: сараввал, шодмонӣ дар уқубатҳо – ин кори Рўҳулқудс; дуюм, ин намунаи ибрат аст. Касе, ки аъмоли Рўҳи Худоро паст зада, гўяд, ки онҳо чун атоҳо хуб ҳастанд аммо чун мақсад не, аз ин хел одам эҳтиёт шавед.

			Дар таъқиботҳо шодӣ кунед, чунки мукофоти шумо бузург аст!

			Навиштаҷот ба асоси гедонизми масеҳӣ ҳамчун майлу рағбат ба шодмонӣ дар уқубатҳо, ишорат мекунад.

			Исо мегўяд: «Хушо шумо, вақте ки шуморо ба хотири Ман дашном диҳанд ва таъқиб намоянд ва барноҳақ ҳар навъ ғайбат кунанд. Шод ва хушҳол бошед, чунки мукофоти шумо дар осмон бузург аст» (Матто 5:11-12;ниг.инчунин Лқ 6:22-23).Яъне,

			аввалан, мо диққати худро ба бузургии мукофот, ки моро пас аз эҳё шудан, интизор аст, ҷалб месозем – дар муқоиса бо он чизе, ки моро дар пеш интизор аст, мусибатҳои ҳозираамон ба назар ночиз менамоянд. «Зеро ба ақидаи ман, азобу уқубатҳои замони ҳозира назар ба он ҷалоле, ки дар мо зоҳир хоҳад шуд, ҳеҷ аст» (Рум. 8:18, 2 Қўр. 4:16). Шодмонии ояндаро дида мо қобилем, ки уқубатҳоро аз сар гузаронда, муҳаббат нишон диҳем. «Душманони худро дўст бидоред ва некӣ кунед... бе он ки ба талофии он умедвор шавед; ва мукофоти шумо бузург хоҳад буд» (Луқо 6:35). Ба мискинон сахӣ бош «Ту хушбахт хоҳӣ буд, ки онҳо имконият надоранд, мукофоте ба ту бидиҳанд; зеро ки дар рўзи эҳёи одилон мукофоте ба ту ато хоҳад шуд» (Луқо 14:14).

			Аз мусибатҳо шод бошед, зеро ки онҳо устуворӣ мебахшанд!

			Дуюм, уқубатҳо боварии моро ба умедамон, мустаҳкам хоҳанд кард. Шодмонӣ ба уқубатҳо, аз умедҳо ба эҳё сарчашма мегиранд ва ранҷу азобҳо моро ба ин умед қавӣ мегардонанд. Чуноне, ки Павлус менависад: «бо мусибатҳо низ меболем, зеро медонем, ки мусибат сабрро ба вуҷуд меорад, сабр – ботаҷрибагиро, ботаҷрибагӣ – умедро» (Рум 5:3-4). Хурсандии мо на фақат бо интизории мукофоти бузург, маънидод карда мешавад, балки уқубатҳо умедро ба ин мукофот тасдиқ мекунад. Он чизеро, ки аз сар мегузаронем, сабрро ба вуҷуд меорад, сабр бошад ҳиссиёти ҳақиқӣ будани имони моро нишон медиҳад, ки умеди моро дар ҳаққонӣ ба даст овардани Масеҳ, қувват мебахшад.

			Ричард Вурмбранд нақл мекунад, ки аз барои Масеҳ, чӣ гуна ба дарди даҳшатнок тоб овардан мумкин аст. Шуморо ончунон азоб доданд, ки дигар ҳеҷ чиз маъное надорад. Агар чунин бошад, он гоҳ зинда мондан низ муҳим нест. Ҳатто агар дарднок ҳам бошад, маъное ҳам надорад. Вақте, ки ба чунин хулоса меоед, шумо бӯҳронро бартараф мекунед ва он дам шодии бузургро эҳсос мекунед. Шумо ҳис мекунед, ки Масеҳ бо шумост21.

			Ин хурсандӣ аз он мебарояд, ки шумо бо мадади Масеҳ истодагарӣ кардед. Шумо озмоиш бо оташро гузаштед. Шумо инкор накардед. Масеҳ дар ҳаёти шумо ҳақиқӣ аст. Барои шумо Ў Худои Комил ва басанда аст, Ҳамоне ки дар Навиштаҷот кушода мешавад. Ҳаввориён инро эҳсос мекарданд, пас аз он ки онҳоро мезаданд: «онҳо аз шўрои пирон баромада, хурсанд шуданд, ки ба хотири исми Ў сазовори беҳурматӣ гардиданд» (Аъмол 5:41). Дар асоси шодии онҳо фаҳмиши он буд, ки имони онҳо дар чашмони Худо ҳақиқӣ ва ба қадри кофӣ пухта аст, ки бо уқубатҳои оташ озмоиш карда шаванд.

			Дар мусибатҳо шод бошед, чунки онҳо ба сўи ҷалол мебаранд!

			Сеюм, шодмонӣ дар уқубатҳо дар ростӣ асос ёфтааст, ки он роҳи санҷидашуда ба ҷалол аст. Он ба мукофоти оянда диққат ҷалб кунонида, моро ба бовариамон тасдиқ мекунад ва инчунин ҷалоли абадиро ба мо таъмин мекунад. Ҳаввории Петрус оиди ин чунин мегўяд: «модоме, ки шумо дар уқубатҳои Масеҳ иштирок доред, шодӣ кунед, то ки дар вақти зуҳури ҷалоли Ў низ ба ваҷд оед ва хурсандӣ кунед» (1Петрус 4:13). Шодмонӣ дар уқубатҳои ҳозира нақшаи роҳи Худост ба шодмонии интиҳоӣ, дар вақти зуҳури Масеҳ. Петрус моро даъват менамояд, ки дар уқубатҳо ҳоло шодӣ кунем, то ки дар вақти омадани пурҷалоли Ў, дар байни шодикунандагон бошем.

			Дар уқубатҳо барои дигарон шодӣ кунед ва онҳо Масеҳро мебинанд!

			Чорум, шодмонӣ дар уқубатҳо,ки ба мо Комил ва басандагии файзи Худоро нишон медиҳад, аз фаҳмише ки дар истодагарӣ ва уқубатҳоямон дар Худованд дигарон қадру қимати Масеҳро мебинанд. Чуноне, ки Павлус мегўяд: «чунки акнун мо зинда ҳастем, модоме, ки шумо дар Худованд устувор ҳастед. Зеро чӣ гуна мо метавонем ба Худо барои шумо шукргузорӣ кунем, барои тамоми шодмоние, ки дар бораи шумо ба ҳузури Худо дорем» (1Тас.3:8-9). Ў чунин шодмониро дар назар дорад: «Алҳол дар уқубатҳои худ барои шумо» (Қўл.1:24).

			Вақте, ки мо азоб мекашем, то ки ба дигар одамон муҳаббати Масеҳ ва қадри қурбонии Ўро, нишон диҳем, мо инро барои он мекунем, ки ҳар як навимондор, ки дар Худованд устувор меистад – ин боз як инъикоси ҷалоли Масеҳ аст. Ин шодие ки мо дорем, аз шодие ки дар Масеҳ дорем, ҷудонашаванда аст. Ҷалоли Масеҳ барои мо «фоидаи бузург» аст. Аз барои ин мо аз ҳар чиз даст мекашем. Ҳар касе, ки дар маҳрумияти мо арзиши олии Масеҳро бинад, он гоҳ боз як шаҳодати ин арзиши бузург ва боз як сабаб барои шодмонӣ, мешавад.

			Аз ҳама одами хушбахтарин

			Роҳ ба сўи Ҷолҷотлто ҳамроҳи Исо бе шодмонӣ нест – ин роҳ душвор аммо роҳи беҳад хушбахт аст. Вақте, ки мо дилхушии мувақкатӣ ва бехатариро интихоб карда, худқурбонӣ ва душвориҳои хизмати миссионерӣ ва муҳаббатро рад менамоем, он гоҳ мо шодмониро рад мекунем. Мо «чашмаеро, ки обаш ҳаргиз адо намешавад» рад мекунем. (Ишаъё 58:11). Одамони аз ҳама хушбахтарин дар рўи замин – онҳоянд, ки «Масеҳ дар онҳо умеди ҷалол аст» (Қўл.1:27), онҳо даъвати худро пайравӣ карда, ба воситаи уқубатҳои худ ба ҷаҳон мусибатҳои Масеҳро нишон медиҳанд. Худо моро даъват менамояд, ки барои Масеҳ зиндагӣ кунем ва мо инро ба воситаи уқубатҳо иҷро карда метавонем. Масеҳ ба Худ уқубатҳоро қабул кард ва он ранҷҳое, ки Ў аз сар гузаронд, тасодуфӣ набуданд. Исо уқубатҳоро чун роҳи ташаккул ва комилсозии калисо, интихоб намуд. Ў Моро даъват мекунад, ки мо салиби худро бардошта, Ўро дар роҳи Ҷолҷолто пайравӣ кунем. Аз ягон чиз даст кашему баҳри хизмат ба калисо ва ба олам нишон додани уқубатҳои Ў, худро қурбон кунем.

			Бародар Эндрю, ки роҳбари хизмати «Дарҳои кушода» ва муаллифи китоби «Эътирофи масеҳии пинҳонӣ» оиди даъвати Худо чунин мегўяд: «Барои шаҳодат додан оиди Масеҳ, дарҳо пўшида нестанд… Ба ман ягон дари пўшидаро нишон диҳед ва ба шумо мегўям, ки чӣ гуна ба он дароед. Ман ваъда намедиҳам аммо дари даромадро нишон медиҳам... Исо нагуфтааст: «Биравед, зеро ки дарҳо кушодаанд» (барои он ки дарҳо кушода набуданд). Ў нагуфтааст: «Биравед, агар шуморо даъват карда, дар роҳатон гилем густурда бошанд». Балки Ў фақат гуфт, ки: «Биравед», чунки одамон ба каломи Ў мўҳтоҷ ҳастанд. Барои миссионерӣ муомилаи нав лозим аст – ҳамлакунанда, тачрибавӣ, навоварона... Метарсам, ки моро лозим мешавад, ки маҳрумият, хатар ва хунрезиро аз сар гузаронем аммо ба мақсад ҳатман мерасем. Агар мо ба хизмат ҷиддӣ муносибат кунем, Худо ҳамаи монеаҳоро бартараф мекунад. Агар мо дуо кунем, ки: «Худованд, бо нархи дилхоҳ...»–ва чунин дуо кардан мумкин, агар мо ҷиддӣ тайёр бошем,–Худо ба ин дуо ҷавоб медиҳад ва ин даҳшатнок аст. Аммо мо бояд аз ин гузарем. Айнан ҳамин тавр аллакай ду ҳазор сол рўй медиҳад. Моро вақтҳои душвор интизоранд аммо мо ба онҳо ғолиб мебароем. Мо дар бозии калисо ва масеҳият иштирок дорем. Мо ҳатто хабар надорем, ки гарм ҳастем. Мо бояд, ки барои имонамон нархе супорем: «Ҳамаи онҳое, ки мехоҳанд парҳезгорона дар Исои Масеҳ зиндагӣ кунанд, ба таъқибот дучор хоҳанд шуд» (2 Тим. 3:12). Ҳангоми фишор додан, калисо тоза мешуд... Ман фақат як чизро гуфта метавонам: «Тайёр шавед»22.

			Қуввати худро не, балки қимматбаҳогии Ўро нишон медиҳем

			Ҷавоб ба ин даъват – қадами радикалии гедонизми масеҳӣ мебошад. мо ба ин роҳ меравем на аз он сабаб, ки ба мо чунин гуфтанд аммо барои он ки Он Касе, ки инро мегўяд, онро чун роҳ ба шодмонии абадӣ, пешкаш менамояд. Ў Моро ба итоат даъват мекунад, на аз барои он ки мо қуввати ба қарзи худ бовафоем, ё ин ки мустаҳкамии ахлоқӣ ё пуртоқатии олӣ ба дард, тоб оварданамонро нишон диҳем. Балки арзиши бесарҳади ваъдаҳои Ўро. «Мўсо бо имон… бо қавми Худо уқубат кашиданро афзал донист, аз он ки аз гуноҳ ҳаловати муваққатӣ дошта бошад... зеро ки ба мукофот назар медўхт» (Ибриён11:24-26). Итоат кардани ў файзи Худоро ҷалол медод на ин ки қарори уқубат кашиданаш.

			Моҳияти гедонизми масеҳӣ

			Ин аст асоси гедонизми масеҳӣ. Бо шодмонӣ дар уқубат саъю кўшиш карда,мо арзиши басандаи Сарчашмаи шодии моро ситоиш мекунем. Дар охири туннели дард, Худи Худо дурахшон нурпошӣ мекунад. Агар мо нафаҳмем, ки мақсад ва асоси шодӣ дар уқубат – ин Худост, пас маънои уқубати мо мавҳумашро гум мекунад. Маъно бошад аз он иборат аст: Худо ба даст оварӣ аст. (3 бор) Маънои ҳаёти инсон ин ҷалол додани Худо мебошад. Ҳамин тавр дар уқубатҳо, ҳақиқат зоҳир мешавад, ки Худо аз ҳама беш зиёдтар дар мо ҷалол меёбад, вақте, ки мо аз ҳама дида дар Ў қаноатмандем. Аз ин сабаб дуои ман он аст, ки Рўҳулқудс халқи Худро водор намояд, ки Худоро аз ҳама боло гузоранд. Инчунин дуо мекунам, ки ба ҳамаи мо кушояд, ки ғайрату кўшиш ба шодмонӣ дар Худованд, (ба ягон уқубат нигоҳ накарда) – ин шаҳодати бузурги арзиши олӣ ва басндагии қиматбаҳогии Худо мебошад. Биёед «камии андўҳи Масеҳро пурра намоем», то ки тамоми одамони ҷаҳон муҳаббати Масеҳро дида, файзи Ўро ситоиш намоянд.

			Маводҳо барои хизмати 

			Desiring God Ministries

			Desiring God Ministries – ин хизмати калисои Вифлеемии баптистӣ (Миннеаполис, шт. Миннесота) мебошад. Мақсади мо – ба он таъсир кунем, ки Худо аз ҳама арзишҳои олии шумо бигардад. Барои ин кор мо маводҳои бисёрро нашр мекунем. Муаллифи бештари китобҳо ва сабтҳои овози д-р Джон Пайпер мебошад. Мо инчунин барномаҳои таълимии бачагонаро нашр карда, конфронсҳоро мегузаронем. Маълумот оиди мо ва каталоги маводҳои моро дар сайти www.desiringgod.org. ёфта метавонед.

			Чун мо аз Худованд бештар қаноатманд мешавем, он гоҳ Худо аз ҳама зиёдтар дар мо ҷалол меёбад.

			Ин аст асоси гедонизми масеҳӣ. Ба шодмонӣ дар уқубат саъю кўшиш карда, мо арзиши басандагии Сарчашмаи шодии моро ситоиш мекунем. Дар охири туннели дард, Худи Худо дурахшон нурпошӣ мекунад. Агар мо нафаҳмем, ки мақсад ва асоси шодӣ дар уқубат – ин Худост, пас маънои уқубати мо мавҳумашро гум мекунад. Маъно бошад аз он иборат аст: Худо ба даст оварӣ аст. (3 бор) Маънои ҳаёти инсон ин ҷалол додани Худо мебошад. Ҳамин тавр дар уқубатҳо, ҳақиқат зоҳир мешавад, ки Худо аз ҳама беш зиёдтар дар мо ҷалол меёбад, вақте, ки мо аз ҳама дида дар Ў қаноатмандем. Аз ин сабаб дуои ман он аст, ки Рўҳулқудс халқи Худро водор намояд, ки Худоро аз ҳама боло гузоранд. Инчунин дуо мекунам, ки ба ҳамаи мо кушояд, ки ғайрату кўшиш ба шодмонӣ дар Худованд, (ба ягон уқубат нигоҳ накарда) – ин шаҳодати бузурги олӣ ва басндагии қиматбаҳогии Худо мебошад. Биёед «камии андўҳи Масеҳро пурра намоем», то ки тамоми одамони ҷаҳон муҳаббати Масеҳро дида, файзи Ўро ситоиш намоянд.

			Вазифаи калисо

			(Матто 16:18)

			I. Масеҳ калисои Худро асос гузошт ва фармуд, ки меҳнати Ўро давом диҳанд (Матто 16:18, 28:18-20).

			А. Агар хонаҳои ибодатро маҳкам кунанд, оё ин маъно дорад, ки масеҳият ба охир мерасад?

			Б. Калисоҳои аввалин бинои худро надоштанд.

			II. Калисои аввалинро бо таври ҷиддӣ таъқиб мекарданд. Онҳо ба таъқибот чӣ гуна ҷавоб медоданд?

			А. Ҷамъомадҳо дар хонаҳо мегузаштанд (Аъмол 5:42).

			Б. Хушхабарро масеҳиёни оддӣ башорат медоданд (Аъмол 8:1,4).

			В. Онҳо барои шаҳодат додан, дилхоҳ имкониятро истифода мебурданд (Аъмол 16:13).

			Г. Онҳо шогирдонро тайёр мекарданд (Аъмол 11:26).

			Д. Онҳо мушоракат мекарданд (Аъмол 2:46-47).

			Е. Онҳо Худоро дар ҳама ҳолатҳо ибодат мекарданд (Аъмол 16:23-25).

			III. Калисо ҳама роҳҳои ибодат, мушоракат ва шаҳодатро истифода мебурд.

			А. Калисоҳои хонагӣ бартарӣ доштанд. (Рум. 16:3-4, 1Қўр.16-19).

			Б. Масеҳиёни таъқибшуда ва калисоҳои «ба қайд гирифта нашуда» барои ҷамъ шудан ҳар гуна баҳонаҳоро истифода мебарад: зодрўзҳо, тўйҳо, ҷаноза ва ғайра.

			В. Шумо кадом сабабҳоро пешниҳод карда метавонед?

			IV. Дар вақти таъқибот шайтон роҳҳои гуногунро истифода мебарад.

			А. Шайтон метавонад, ки якка нигоҳ доштан (танҳои)-ро чун асбоб истифода барад.

			Б. Шайтон ба муқобили калисо ҳисси айбдор будан ва хафагиро, чун яроқ истифода мебарад.

			1. Шайтон–«туҳматчии бародарон» (Ваҳй 12:10).

			2. Шайтон айбдор кардани моро, ҳеҷ гоҳ кушишҳояшро бас намекунад.

			3. Шайтон он вақтро интизор аст, ки агар гуноҳ эътироф накарда шуда бошад, он гоҳ зарба занад.

			4. Дар бораи он ғамхорӣ намоем, ки ҳамеша бо Худованд мушоракат дошта бошем (1 Юҳанно 1:8-10).

			5. Агар хафагиҳоро ҳал накунем, онҳо мушкилоти калон гардида метавонанд.

			6. Шайтон ҳама корро мекунад, ки масеҳиён ҳатто баъд аз бахшида шудани гуноҳ айбдор буданро, ҳис намоянд (Рум. 5:1-2; 8:33-34).

			7. Ба ҷои он ки шубҳа кардан ва пурсидан, ки: «Худованд барои чӣ?»–беҳтараш пурсед, ки:«Худовандо, иродаи Ту чӣ аст, ки иҷро кунам?»

			Масеҳиёнро таъқиб хоҳанд кард 

			(1Петрус 4:12-19)

			I. Пешгўии мусибатҳо (1 Петр 2:21; 4:12; 1 Тас 3:3-4; Аъмол 14:22; 2 Тим 3:12; Мк 13:9,13; Флп 1:29).

			II. Таъин кардани мусибатҳо (1 Петр 4:12 «озмоиш бо оташ»; Аюб 23:10; Забур 65:10).

			А. Озмоиши имон.

			Б. Тасдиқ кардани ҳақиқати эътироф зарур аст.

			В. Тасдиқи чуқурии имон.

			1. Моро кадом чиз маҷбур мекунад, ки аз имон гардем?

			2. Бузургии озмоиш қуввати имонро ошкор мекунад.

			III. Уқубаткашӣ бо Масеҳ (1 Петр 4:13). Масеҳӣ дар уқубатҳои Масеҳ иштирок мекунад – ўро мехкўб намекунанд аммо аз дасти одамон азоб кашида метавонад.

			А. Худовандро қабул намекарданд (Юҳанно 1:10-11).

			Б. Худовандро бад медиданд (Юҳанно 15:24; Ишаъё 53:3).

			В. Худованд хонаи Падарашро тарк кард (Юҳанно 3:16).

			Г. Худованд хонаи Худро надошт.

			Д. Худованд барои андоз супоридан, маблағ надошт (Матто 17:27).

			Е. Худованд ҷое надошт, ки сар монад.

			Ё. Вақте, ки Худовандро ноинсофона айбдор карданд, ҳеҷ кас тарафи Ўро нагирифт (1 Петр 2:22-23).

			Ж. Худованд барои Худ ҷои қабр кардан надошт (Ишаъё 53-9).

			З. Худованд камбағал шуд.

			И. Мо ба чӣ даъват шудаем? (Ибр 12:2; Флп 3:10; 1 Петр 2:21; 4:1; Ғал 2:20; 6:12,17; Аъмол 5:41; 1 Тас 2:2).

			IV. Қувват дар уқубатҳо (1 Петр 4:14).

			Рўҳулқудс ба онҳое, ки уқубат мекашанд, қарор мегирад. Дар Аҳди Қадим аломати ҳузури Худованд абр буд аммо он ҷалоли Худовандро нишон медод (3 Подшоҳон 8:10-11). Вақте, ки имондор аз барои Масеҳ азоб мекашад, чунин тарзи ҷалол, ба ў меояд. Рўҳулқудс бо чунин роҳ хизмат мекунад – пур мекунад, ҳифз мекунад, дастгирӣ мекунад, устувор мекунад, шафоат мекунад, ҳамаи камбудиҳоро пурра мекунад. Чунин ҷалолро дар Истефанус дида буданд (Аъмол 6:5,8,15; 7:55,60). Ҳар он қадаре, ки шаб ториктар бошад, ситорагон он қадар дурахшон мешаванд (2 Қўр. 12:9-10).

			V. Хатарҳо дар уқубатҳо (1 Петр 4:14-16).

			А. Байни уқубатҳо аз барои Масеҳ ва азобкашӣ аз барои гуноҳҳои худ, фарқият вучуд дорад.

			Б. Шарм (Ибриён 2:11).

			В. Шикоят ва ношукрӣ ба ҷои хурсандию шукргузорӣ (Хурўч 15:23-24; 16:2; 1 Тас 5:16-18).

			VI. Тозашавӣ дар вақти уқубатҳо (1 Петр 1:7; 4:12).

			А. Уқубатҳо аз «ғашҳо» тоза мекунад.

			Б. Уқубатҳо худ аз худ тоза карда наметавонанд. Тозашавӣ бо файзи Худо ба амал меояд ва уқубатҳо ба мо ёрӣ медиҳанд, ки мўҳтоҷии худамонро бинем.

			1. Бо воситаи уқубатҳо мо мефаҳмем, ки ҳеҷ чизро ба қуввати худ ба даст оварда наметавонем.

			2. Уқубатҳо моро нисбат ба гуноҳ ҳассостар мегардонанд.

			В. Ба воситаи уқубатҳо мо пурра ба Худо таваккал карданро ёд мегирем (2 Қўр. 12:9-10).

			Г. Мо чӣ гуна рафтор мекунем? – Рўҳи худро ба Худо месупорем (1 Петрус 4:19; Аъмол 7:59; Луқо 23:46).

			Ҷои уқубат дар ҳаёти имондор

			Уқубатҳо – қисми ҷудонашавандаи ҳаёти ҳар одам аст (Аюб 5:6-7). Азоб кашидан – табиӣ аст ва барои масеҳӣ низ. (2 Тим 3:12; Аъмол 14:22; 1 Петрус 2:21).

			Таъқибот шаклҳои гуногунро гирифта метавонад: фишор, таҳқир, дискриминатсия, таҳдидҳо, маҳрумияти моликият, зўроварии ҷисмонӣ.

			I. Тасаввуроти нодуруст оиди уқубатҳо.

			А. Уқубатҳо – ҷазо барои рафтори нодуруст ё гуноҳ (1 Петрус 4:19; 3:14; 4:16).

			Б. Масеҳиён ғаму ғуса хўрда наметавонад (1 Петрус 1:6).

			В. Танҳо масеҳиён азоб мекашанд (Ҳасти 3:16-19).

			Г. Машғулияти носолим бо уқубатҳо.

			Д. Тарси беасоси уқубатҳо.

			II. Таълимоти Китоби Муқаддас оиди уқубатҳо.

			А. Масеҳиён бояд ба уқубатҳо омода бошанд (Юҳанно 15:18-21; 17:14; 1 Юҳанно 3:13).

			Б. Уқубатҳои мо – ин чун иродаи Худо нисбати мо буда метавонад (1 Петрус 4:16; 2:21).

			В. Уқубатҳо дар ҳаёти фарзандони Худо, итоат мекунанд ба мақсад (1 Петр 1:6-7; 2 Қўр. 12:7-10).

			Г. Мо даъват шудаем, ки аз барои ростӣ азоб кашем (Матто 5:10; 1 Петрус 4:15).

			Д. Худо,барноҳақ таъқибшудагонро баракат медиҳад (Матто 5:10-12; Луқо 6:22-23).

			Е. Уқубатҳо моро водор мекунанд, ки он чиро, ки дар афроз аст, биҷўем (Рум. 8:16-18; Қўл. 3:1-3).

			Ё. Мо аз уқубатҳо набояд, ки шарм кунем (1 Петрус 4:16; Ибриён 13:12-13).

			Ж. Мо даъват шудаем, ки намунаи Исои Масеҳро пайравӣ кунем (1 Петрус 2:19-25).

			З. Масеҳ ба мо нишон дод, ки ба бадӣ чӣ хел муносибат кунем (Матто 5:38-48; Рум 12:14,17-21; 1 Петрус 2:21-23).

			И. Мо ғалаба хоҳем кард (Юҳанно 16:33).

			III. Омодашавӣ ба уқубатҳо.

			А. Фаҳмиши он ки уқубат табиӣ аст (1 Петрус 4:12; Флп 1:29).

			Б. Таълимоти Худоро донистан (Флп 3:10; Рум 6:3-5; Юҳанно 8:31-32).

			В. Дар Масеҳ мондан (Юҳанно 15:4).

			Г. Ба роҳбарии Рўҳулқудс итоат кардан (Эфсўс. 5:18; 4:30).

			Д. Ба иродаи Худо боварӣ кардан (Эфсўс. 5:17; Ибр. 4:1,9-11).

			Е. Дастгирӣ кардани бародарон дар вақти мусибат (Қўл. 3:16-17; Эфсўс. 5:19-21).

			Воситаҳои ҳуҷум ба Калисо

			I. Мақсади ҳуҷум ва таъқиботҳо ҳамеша Худованди мо буд ва хоҳад буд ( Юҳанно 15:18-21; Қўл.1:24-27).

			II. Терминологияи ғалаба.

			А. Ваъдаҳо барои ғолиб (Ваҳй 2:7,11,17,26; 3:5,12,21).

			Б. Воситаҳои ғалаба (Ваҳй 12:11).

			1. «бо хуни Барра» (Ваҳй 12:11а):

			а) сулҳ бо Худо,

			б) сулҳ бо виҷдон,

			в) қувват дар ҳаёт;

			г) натиҷаи таъсирбахш намедиҳад,

			1) илоҳиёти либералӣ («хун нест»),

			2) илоҳиёти озодшавӣ («салиб нест»),

			3) мавъизаи безаҳмат.

			2. «бо каломи шаҳодати худ» (Ваҳй 12:11б):

			а) шайтон кўшиш мекунад, ки аз мо ғолибиятро кашида гирад, дар мо нобовариро кошта, барои шаҳодат додани мо монеа мешавад;

			б) душмани «ботинӣ» низ амал мекунад:

			1) нифоқҳо (ҷудоиҳо) дар байни калисо,

			2) тарс,

			3) нобоварӣ,

			4) нарасидани муҳаббат,

			5) диққатро ба чизҳои нолозим ҷалб мекунад, ба ҷои он ки худро ба одамон ва ҷонҳо мутамарказ кардан;

			в) нарасидани ғамхорӣ нисбат ба оилаи худ;

			г) нақшаҳо ва лоиҳаҳо ба иродаи Худо мувофиққат намекунанд;

			д) ҳаёти мо аз мувозинат бароварда шудааст.

			3) «ҷони худро то ба ҳадди мамот гиромӣ надоштанд» (Ваҳй 12:11в):

			а) фаҳмиши «гузашт» (компромисс) вуҷуд надорад,

			б) масеҳиёни уқубаткашида ба мо намунаи ибрат медиҳанд,

			в) марги ҷисмонӣ ҳатмӣ нест – мумкин лозим мешавад, ки вазифа, худпарастӣ ва ҳуқуқҳоямонро қурбонӣ кунем.

			III. Нишонаҳои умумӣ.

			Таъқибот на ҳамеша, аз тарафи ягон сохтори давлатии мухтасар сар мезанад аммо аломатҳои муайяни зид баромадани онҳо чунин аст.

			А. Башорати Хушхабар маҳдуд мешавад.

			1. Ба масеҳиён иҷозат намедиҳанд, ки ҷои истиқомат ва корро иваз кунанд.

			2. Барномаҳои масеҳиро аз радиову телевизион хориҷ мекунанд.

			3. Гузаронидани ҷамъомадҳои динӣ берун аз бинои калисо манъ карда мешаванд.

			4. Барои вақти гузаронидани хизмат (ибодат) иҷозат мегиранд. Берун аз вақти муайян шуда, якҷоя вонамехўранд.

			5. Дар ибодат намояндагони ҳифзи ҳуқуқ иштирок мекунанд.

			Б. Воридот Китоби Муқаддас ва адабиётҳои масеҳӣ манъ карда мешаванд.

			1. Воридоти чунин маводҳо «бефоида будан» ҳисобида мешавад.

			2. Китоби Муқаддасро мумкин ки ба он гурўх дохил кунанд, чуноне ки маводҳои порнографӣ ба он таалуқ доранд.

			В. Миссионерони хориҷӣ аз мамлакат бадарға карда мешаванд.

			1. Танҳо ба одамони маҳаллӣ иҷозат дода мешавад, ки дар калисо хизмат кунанд.

			2. Ба хориҷиён манъ карда мешавад, ки бо ҷои кор таъмин карда шаванд. Танҳо иҷозат дода мешавад, ки ба вилоятҳои маҳдуд ташриф оваранд ва махсусан бо мақсадҳои саёҳӣ.

			3. Шаҳрвандони хориҷӣ бештар ашёи таҳдид ва зўроварӣ мегарданд.

			Г. Хизматгорон ба таҳдид ва поймолкунии ҳуқуқ (дискриминатсия) гирифтор мешаванд.

			1. Почта аз назар гузаронида мешавад. Мавзўъҳои мавъиза маҳдуд карда мешаванд:

			а) агар дар мавъизаҳо оиди корҳои сиёсӣ сухан гўянд, он гоҳ калисо аз сабукгардонии андоз, маҳрум карда мешаванд,

			б) шубононро дар зери назорату идоракунӣ гирифта, таҳдид мекунанд ки аз ҳуқуқи падару модарӣ маҳрум хоҳанд кард.

			2. Ба шубонон иҷозат дода намешавад, ки пурра ба хизмат дода шаванд:

			а) «онҳо бояд, ки аъзоёни фоидаовари ҷомеа шаванд»–яъне боз дар ягон ҷой кор кунанд,

			3. Ба хизматгорон иҷозат дода намешавад, ки аъзоёни калисоро ташриф оваранд ва адабиётҳои инҷилиро паҳн кунанд.

			4. Ба калисо иҷозат дода намешавад, ки дорои мошинаҳои чопкунанда, компютерҳо ва асбобҳои чопӣ бошанд.

			5. Шубононро метарсонанд:

			а) онҳоро метавонанд, ки барои пурсиш ҷеғ зананд,

			б) онҳоро метавонанд, ки маҷбур созанд, ки ба машғулиятҳои ташкилкардаи ҳукумат ба машғулиятҳои сиёсӣ ташриф оваранд,

			в) ба онҳо пешниҳодҳои «фиребанда» карда метавонанд:

			1) бартариҳои махсус,

			2) иҷозат ба фарзандон то ки дар муассисаҳои таълимӣ хонда, соҳиби ихтисос шаванд (одатан дар он ҷойҳои, ки ба масеҳиён пўшида аст);

			г) хонаҳои онҳоро беогоҳӣ омада, кофтуков мекунанд,

			д) дар вақти ибодат намоядагони ҳукумат метавонанд, ки зада дароянд.

			6. Шубононро барои кор кардан, ба ноҳияҳои дурдаст фиристода метавонанд

			а) то ки онҳоро аз калисо ва аъзоёни он ҷудо созанд

			б) то ки шарафи онҳоро паст намоянд.

			7. Шубоноро дастгир карда, ба «аз нав тарбия кардан» гирифтор мекунанд. Дар баробари он:

			а) онҳоро азобу шиканҷа дода метавонанд,

			б) онҳоро сиёҳ карда метавонанд,

			в) ба зидди онҳо айбдоркуниҳои беадолатро бароварда метавонанд.

			Д. Барои калисо ба қайдгирӣ ҳатмӣ аст.

			1. Роҳбарони калисо аз тарафи давлат тасдиқ карда мешаванд.

			2. Бо матни мавъиза намояндагони махсуси ҳукумат бояд, ки пешакӣ шинос шуда бошанд.

			3. Мумкин аст, ки ваъдаҳои расмиро имзо кунанд. Масалан, нагузарондани корҳои таблиғоти берун аз ҳудуди калисо.

			Е. Маҷбуран як кардани мазҳаб (деноминатсия)-ҳо

			1. Миқдори деноминатсияҳо кам карда мешаванд.

			2. Ҳамаи ҷамъомадҳоро шўрои байникалисогӣ идора мекунад.

			3. Калисо бо чорчўбаҳои «миллӣ» маҳдуд карда мешавад.

			Ё. Имконияти таҳсил ва кори масеҳиёнро маҳдуд мекунанд.

			1. Гирифтани маълумоти олӣ танҳо ба аъзоёни махсуси иттифоқи ҷавонон иҷозат дода мешавад.

			2. Масеҳиён наметавонанд, ки духтур, ҳуқуқшинос, омўзгор ва кормандони соҳаи иҷтимоӣ шаванд.

			3. Масеҳиён наметавонанд, ки худашон касбро интихоб намоянд.

			Ж. Гирифтани маълумот ба шахсоне, ки ба синни 18 нарасидаанд, манъ аст.

			1. Дар хона таълим додан, иҷозат дода намешавад.

			2. Масеҳиёни ҷавон вазифадор ҳастанд, ки дар машғулиятҳои атеизмӣ, эволютсия, маълумоти ҷинсӣ ва ҷараёни алтернативӣ (аз ҳолатхои имконпазир якеро интихоб карда) иштирок намоянд.

			3. Волидоне, ки ба ин талабот итоат намекунанд, аз ҳуқуқҳои волидайнӣ маҳрум карда мешаванд.

			З. Ба якдигар ёрӣ додани масеҳиён манъ карда мешавад. Агар яке аз аъзои оила дастгир карда шавад, пас боқимандагон аз «ҳуқуқҳои» муайян маҳрум мешаванд:

			1. Барои истиқомат, хизматрасонии тиббӣ ва ғайра.

			2. Мушоракат доштан бо бародарони ҳам имон ва ҳатто бо хешовандони дур. Оиларо ҷудо мекунанд.

			И. Калисоҳо маҳкам карда мешаванд.

			1. Биноҳоро барои кори дигар истифода мебаранд.

			2. Масеҳиёнро бо мақсади ҷудо сохтан, ба ноҳияҳои дурдаст мекўчонанд.

			3. Ба масеҳиён манъ карда мешавад, ки бо дигар имондорон алоқа кунанд.

			IV. Бисёр масеҳиён боварӣ доранд, ки бо онҳо чунин рўй намедиҳад.

			А. Маълум нест, ки чаро онҳо, худро ғайр мешуморанд.

			Б. Калимаи «боло бардошта шудан»-ро ҳар гуна шарҳ медиҳанд аммо ягон асос ба он фикр надорем, ки Худо Моро аз уқубатҳо озод менамояд.

			V. Дарс барои мо:

			А. Аз ҳар вақта дида, моро лозим аст, ки барои халқи худ ва ҳукумат дуо кунем (1 Тим 2:1-4; Рум 13:1-7);

			Б. Барои ғалаба кардан, қарор қабул кунем (Ваҳй12:11).

			Намудҳои эҳтимолии таъқиботҳо

			 (1 Петрус 2:19-24)

			Уқубатҳо – қисми ҷудонашавандаи ҳаёти ҳар имондори ҳақиқӣ аст. Навиштаҷот оиди таъқиботҳо гап мезанад:

			1. «Аз барои ҳақиқат» (Матто 5:10; 1 Петрус 3:14).

			2. «Бадгўӣ ва нафрат» (Забур 30:14; Аюб 19:18; Луқо 6:22).

			3. «Ҳақорат», «дашном», монанди он, ки Худованд аз сар гузаронд (Ибриён 13:13; 11:26,36).

			4. «Шоҳидони дурўғгӯй» (Забур 34:11; 26:12; Матто 5:11; Луқо 23:2,5,10; Марқус 14:55-60; Аъмол 6:13; 16:19-21; 26:2,7).

			5. Баҳонаҳо барои айбдоркунӣ (Дон. 6:4-5; Луқо 11:54; Матто 10:16-18).

			6. «Қасдгирӣ» (2 Под. 15:12; Ҳас. 37:18; 2 Қўр. 11:32; Аъмол 9:23).

			7. Масхараҳо (Забур 41:4; Аюб 12:4; Матто 27:29,31,41; Аъмол 2:13; 17:18,32).

			8. «Таслим хоҳед шуд» (Луқо 21:16; Матто 24:10; Забур 40:10).

			9. «Таҳқир», «бешарафӣ» (1 Қўр. 1:28; 4:10в).

			10. «Душманони инсон – хонадони ў», «хешовандон шуморо таслим хоҳанд кард»

			11. (Матто 10:21,34-36; Мико 7:6; Луқо 21:16).

			12. «Ҳама шуморо нафрат хоҳанд кард» (Луқо 21:17; Матто 10:22; Аюб 19:19).

			13. «Хасрўбаи ҷаҳон, ахлоти ҳама» (1 Қўр. 4:13; Забур 30:13; Аюб 19:19; 1 Петрус 2:12).

			14. Нобоварӣ (Аъмол 9:26).

			15. Маҳрумият (1 Қўр 4:9-14; 2 Қўр 11:23-28).

			16. «Ҳабсхонаҳо» (Луқо 21:12; Аъмол 4:3; 5:18; 12:4; 16:24; 2 Қўр 6:5; 11:23с; Ибриён 11:36б).

			17. Лату кўбҳо (Аъмол 5:40; 16:23; 2 Қўр 6:5; 11:24; Mатто 10:17).

			18. Зиддиятҳо (Аъмол 13:45).

			19. Ба шўр омадан (Аъмол 6:12; 13:50; 14:2,19; 19:23-29; 21:27).

			20. Ба суд кашидан (Аъмол 18:12; Mатто 10:17-18).

			21. Таҳдидҳо, манъкуниҳо (Аъмол 4:18,21; 5:40).

			22. Сангсоркунӣ (Аъмол 7:57-59; 14:19; 2 Қўр 11:25; Ибриён 11:37).

			23. «Мусибатҳо», «таъқиботҳо» (Забур 33:20; 2 Tим 3:11).

			24. Бадарғакунӣ (Аъмол 13:50; Ин 16:2a).

			25. «Ранҷ ва заифӣ» (2 Қўр 11:27).

			26. «Гуруснагӣ ва ташнагӣ» (2 Қўр 11:27; 1 Қўр 4:11).

			27. Шарм ва маҳкумият (1 Қўр 4:9; Аъмол 9:16; 20:23; 21:11; Ибриён 10:33a).

			28. Мўҳтоҷии ҷисмонӣ (1 Қўр 4:11; 2 Қўр 6:4; Флп 4:12).

			29. Азияткашӣ (Луқо 21:16; Аъмол 7:59; 12:2; Юҳанно 16:2).

			30. Уқубатҳо (2 Tим 1:8; 4:5; Mатто 24:9; Забур 33:20; 2 Қўр 4:17; 6:4; Ибр. 10:32-33; 11:25,37; Қўл 1:24; 1 Тас 1:6; 3,7; Яъқуб 5:10).

			31. Камбағалӣ (2 Қўр 6:10, Фил, 4:12).

			32. Маҳрумият аз моликият (Ибр. 10:34б).

			Чорабиниҳо, ки барои истодагарӣ кардан зарур аст

			I. Мувофиқи Аҳди Нав роҳбарони рўҳониро интихоб карда, тайёр намудан (Аъмол 14:21-22; Tитус 1:5):

			А. «То ки мағрур нашавад», «ҳукмронӣ накарда аммо намунаи ибрат бошад» (1 Tим 3:6; 1 Петрус 5:3).

			Б. «Назорат кунад, на ба таври маҷбурӣ аммо ба таври ихтиёрӣ, мақбули Худо, аз сидқи дил» (1 Петрус 5:2; Юҳанно 13:14–17).

			В. Аз байни мардум.

			Г. Чун шахсе росткор ва боадаб на танҳо аз тарафи имондорон балки аз тарафи беимонон низ шинохта шуда бошад.

			Д. Дорои мардонагии махсус буда, ба воситаи он вафодориашро аз даст надиҳад.

			II. Ба шогирдсозӣ машғул шудан (2 Tим 2:2):

			А. Шумораи муайянро интихоб карда, шогирд созад (Лк 6:12-13);

			Б. Ба онҳо вақт ҷудо кунад (Mк 3:14);

			В. Бо намунаи худ насиҳат намояд (Намунаи ибрат шавад) (1 Қўр 4:15-16; Флп 4:9; Юҳанно 13:14-17);

			Г. Кушоду равшан таълим диҳад (Аъмол 20:26-27);

			Д. Ўро санҷида.

			Е. Таълим диҳад, ки ҷавобгар будан, барои руҳан калон шудан назари ҳамаро бифаҳмад (1 Tим 4:12-16);

			Ё. Ҳар рўз барои онҳо дуо кунад (Эфсўс. 1:16; Флп 1:3-11; Қўл 1:3).

			III. Дар бораи оилаиҳои худ ғамхорӣ кардан:

			А. Ҳама корро кунед, ки Масеҳ, Худованди ҳама аъзои оила бошад (Қўл 1:9-13; 2 Қўр 13:5; Рум 8:1-14);

			Б. Фарзандони худро ба имтиҳони ҳаёт омода созед (Так. Шар 6:4-9,20-25; 11:18-21; 30:2; Масал 6:20-24; Ёҳушаъ 24:14-15);

			В. Ба фарзандон Навиштаҷот ва адабиётҳои масеҳӣ дастрас бошад.

			Г. Ба оилаҳои кам таъминбуда, тақсим намуданро(хайр) фаромўш накунед (Рум 12:9-18; 13:8; 15:1; 1 Қўр 16:1; Аъмол 20:35; Ғал. 6:2).

			IV. Ҳамеша ҷустани тарз ва воситаҳо то ки дар бораи Масеҳ шаҳодат диҳед (Mатто 16:18):

			А. Ҷавононро ба ин кор ҷалб намудан,

			Б. Дар бораи мусибатҳои одамон хабар ёфта, онҳоро хабар гиред. (Ибр, 13:3).

			В. Ба мўҳтоҷон муҳаббати самимиро нишон диҳед, некӣ кунед (Mатто 25:35-40; 5:43-45; Яъқуб 1:27; 2 Tим 1:16-18; Рум 12:20);

			Г. Аз хафагӣ ва дилозорӣ канорачўӣ кунед (Рум 12:14,17,19,21; Mатто 5:38-48);

			Д. Ба ивази бадӣ, бадӣ накунед (Mатто 5:44; Луқо23:34; Аъмол 7:60; 1 Қўр 4:12-13; 1 Петрус 2:23);

			Е. Барои душманонатон дуо гўед (Матто 5:44).

			«Шаб меояд ва ҳеҷ коре карда намешавад»

			(Юҳанно 9:46)

			Чи хеле, ки гап назананд, дар олам ҳоло ҳам 40 кишвар ҳаст, ки барои башорати Хушхабар иҷозат намедиҳанд. Дар дигар кишварҳо бошад хатари гум кардани озодии дин ҳаст. Айнан дар бораи ҳамин дар Ирмиё 8:20 сухан меравад – ва «то вақте, ки рўз аст бояд ба ҷо оварад» (Юҳанно 9:4а).

			I. Андешаҳо оиди сухани Исо.

			А. «Нури ҷаҳон» (Юҳанно 9:5) Исои Масеҳ аст. «Шаб» чӣ аст? «Шаб»–ин торикӣ, яъне набудани рўшноӣ,

			1. Вақте ки одамон ба Хушхабар муқобилият карда, зидди Масеҳ мебароянд (Мк 5:17);

			2. Вақте ки дин пур аз ғазаб ва ба зидди Худост. Масеҳро яҳудиёни диндор мехкўб карданд (Матто 27:20-25);

			3. Вақте ки имондор гуноҳ карда, якравӣ мекунад ва онро эътироф намекунад (1 Юҳанно 1:5-6).

			4. Вақте ки Исо барои одамони Худ бармегардад, пас барои бисёр одамон шаби абадӣ меояд (Матто 24:30-31).

			Б. «Ба ҷо овардан» чӣ маъно дорад?

			1. Иродаи Худоро ба ҷо овардан (Юҳанно 9:4).

			2. Иродаи Худо он вақт иҷро мешавад, вақте, ки Масеҳ дар мо ва ба воситаи мо амал мекунад (Матто 5:15-16).

			II. Чӣ гуна «шаб меояд, вақте ки ҳеҷ кас коре карда наметавонад?»

			А. Қувваҳои шарир ҳама корро мекунанд, ки ба ҷаҳон (махсусан дар якчанд соҳаҳои ҳаёт) торикиро биёранд (Эфсўс. 5:11; 6:12). Дар баробари ин воситаи инсониятпарварии хушодобӣ ( светский гуманизм) «Асри Нав», парастиш кардани роҳбарон, дину оин бадахлоқӣ, ба кор бурда мешавад.

			Б. Шайтон дар дилҳо, дар калисоҳо ва дар ҷамъият тухми торикиро мекорад (Матто 13:24-28).

			III. Чаро «шаб меояд?»

			А. Дар табиат рўзро шаб иваз мекунад.

			Б. Китоби Муқаддас оиди нашъунамои бадӣ огоҳ мекунад, вақте, ки «одамони бад ва фиребгарон боз ҳам бадтар гардида, дигаронро гумроҳ хоҳанд кард ва худашон гумроҳ хоҳанд шуд» (2 Тим 3:13).

			В. Масеҳиёни суст, «гарм» ҳеҷ кор намекунанд (Матто 6:22-23; 5:13-15; Ваҳй 3:15-16).

			Г. Дар вақти торикии рўҳонӣ, ки гуноҳ, дигар гуноҳ дониста намешавад ва гумроҳӣ чун гумроҳӣ қабул карда намешавад (2 Тим 3:1-9; 4:3-4).

			IV. Чӣ кор кунем?

			А. Амал кунем, «то вақте, ки рўз аст».

			1. Новобаста аз он ки оё дарҳо кушода ё ин ки пўшида мебошанд, амал кунем. Ҳама имкониятҳоро истифода барем, мо бояд то ба шумораи бештари одамон дар кўтоҳтарин мўҳлат башорат диҳем.

			2. Ҳолатро ба назар гирем. Рўҳи Худованд дилҳои одамонро дар ҷойи муайян, дар вақти муайян тайёр мекунад.

			3. Ҳолатҳои аниқро ба назар гирифта амал кунем. Павлус аввал ба куништ меомад ва ба дониши одамон оиди Худо ва Навиштаҷотро ба назар мегирифт. (Аъмол 13:5,14,15; 17:1-3; 18:2,4; 19:8).

			4. Паҳншавии мазҳабҳоро огоҳонидан.

			Б. Хушхабарро ба тасаввуротҳои иҷтимоӣ-маданӣ мувофик накунанд (аз он ҷумла аз барои бинои нав барои калисо).

			В. Ҳозир вақти амал кардан аст! («Оҳанро дар тасфон буданаш мекўбанд».)

			1. Худро ба рўзаю дуо мебахшем (Ишаъё 55:6-7; Забур 2:6-7).

			2. Худро тақдис карда, ҳар гуна гуноҳро решакан мекунем (Ишаъё 1:16-17; Ирмиё 4:14; Рум 12:9; Юҳанно 17:17).

			3. Ба ҳасби Рўҳ зиндагӣ мекунему одамонро ба назди Масеҳ меорем (Рум 13:13; Ғал 5:25; Эфсўс. 4:1; 5:15-16; Қўл. 1:10; Флп 2:14-16).

			Озмоишҳоро ба мувафаққият табдил додан 

			(Яъқуб 1:2-12)

			Чунин таълимот хеле машҳур аст, ки ҳама чиз дар ҳаёти масеҳӣ сабук ва осон мебошад. Аммо, чуноне ки маълум аст, роҳҳои Худованд ақлнорас,–ҳама чиз ба нафъашон ёрдам медиҳад (Рум. 8:28).

			Баракатҳо метавонанд, ки чун лаънат ба назар намоянд. Дар мусибат, шодии ҳақиқӣ пинҳон шуда метавонад.

			Ба воситаи озмоиш ва мусибатҳо Худо дар ҳаёти мо чизеро ба даст овардан мехоҳад, ки он ба воситаи дигар усулҳо дастнорас аст. Худо хеҷ корро беҳуда ба ҷо намеорад ва таҷрибаи мо бефоида буда наметавонад (агар мо фақат дуруст ҳис карда тавонем!). Тамоми қудрат ба Худо таалуқ дорад ва озмоиш (ғайр аз гуноҳи шахсии мо) – қисми табиӣ ва муқаррарии ҳаёти масеҳӣ мебошад. Хушбахтӣ ва бадбахтӣ–аз будан ё набудани мушкилӣ вобаста нест. Фарқ дар он аст, ки мо ба онҳо чӣ хел муносибат мекунем.

			Ду реактсияҳои эҳтимолӣ нисбат ба мушкилиҳо

			1. Ба монанди ҷаҳон рафтор кардан (аз рўи ҷисм; ба хафагӣ, ба хашм ва ба марги бармаҳал мебарад).

			2. Аз рўи хости Худо рафтор кардан (ба нафъ ёрдам медиҳад).

			1. Ҳар он чизе, ки рўй медиҳад – аз ҷониби Худост.

			2. Воқеаи рўйдода, ба нафъ ёрдам мекунад.

			3. Эътироф кардани он ки ҳеҷ чиз тасодуфан рўй намедиҳад. – ҳама чиз дар дасти Худо.

			Худо мехоҳад:

			1. ки озмоишҳо ба ғалаба табдил меёбанд;

			2. ки қурбонӣ ғалаба кунад;

			3. ки салиб тоҷ гардад;

			4. ки мусибат ҷалол гардад;

			5. ки мубориза воситаи ғалаба гардад;

			Ғалабаҳо дар озмоишҳо

			 Яъқуб 1:2 ҳисоб кунед – Интизорӣ шодмонӣ

			 1:3 медонед, ки – фаҳмидани мақсад

			 1:4,9 бояд тобеъ – кардани иродаи худ

			 1:5,6-8 талаб кунад – хоҳиши самимӣ барои  бовар кардан

			I. «Барои худ шодии бузург ҳисоб кунед» (Яъқуб 1:2а):

			А. Натиҷа ва амал бо муносибати мо муайян карда мешавад.

			Б. Озмоишҳоро интизор будан лозим (1 Петрус 4:12).

			В. «Васвасаҳои гуногун» (Яъқуб 1:2б): курпа аз тарафи дарун безеб, хира ва дурушт менамояд ва аз тарафи берунаш бошад зебогӣ, нақшу нигор ва мақсади он намоён мешавад. Ҳамин тавр воқеаҳое, ки дар ҳаёти мо рўй медиҳанд ба расме ки Худо фикр карда баромад ҷамъ мешаванд.

			Г. Системаи арзишҳо фаҳмидагариро (дарк кардан), муайян мекунанд:

			1. Агар бароҳатӣ аз характер муҳимтар бошад, озмоишҳо барои ба даст овардани мақсади гузоштаи Худо, хизмат карда наметавонанд;

			2. Агар чизҳои ашёӣ ва ҷисмонӣ аз рўҳонӣ муҳимтар бошанд, он гоҳ одам дар озмоишҳо худро бадбахт мешуморад;

			3. Агар ҳозира аз оянда муҳимтар бошад, пас озмоишҳо ба тундӣ (бадхашмӣ) оварда мерасонанд.

			II. «Чун медонед, ки имтиҳони имони шумо...» (Яъқуб 1:3):

			А. Имон ҳамеша имтиҳон карда мешавад. (Имон ҳамеша ба озмоишҳо дучор мешавад). Агар озмоишҳо набошанд эҳтимол аст, ки худи имони наҷотдиҳанда дар он шахс вучуд надорад.

			Б. Худо Иброҳимро озмоиш мекард, то ки ўро баракат дода, ба воситаи машқҳо имонашро мустаҳкам кунад:

			1. Худо озмоиш мекунад, ки чизе беҳтаринро ба берун оварад;

			2. шайтон озмоиш мекунад, ки чизе бадтаринро ба берун оварад.

			В. Озмоишҳо на ба зарар, балки ба фоидаи мо амал мекунанд (Рум 8:28).

			Г. Аз мусибатҳо мо таҷрибаи зеринро пайдо мекунем (Рум. 5:3-4):

			1. Бомақсад, сабр, истодагарӣ;

			2. Сабру тоқат – ин мардонагӣ ва истодагарӣ дар пеши душвориҳо.

			3. Нотоқатӣ, шубҳаро ба миён меоварад (Ибр. 6:12; 10:36; Ишаъё. 26:16).

			III. «Бояд» (Яъқуб1:4).

			 Вақте, ки мо ба озмоишҳо итоат накарда, муқобилият мекунем, он гоҳ мо чун фарзандони эркаю худбин рафтор мекунем.

			IV. «Бигзор талаб кунад» (Яъқуб 1:5,6).

			А. Чиро талаб кунем дар дуо? – Ҳикматро (Чаро файз ё қувват не?).

			Б. Дониш – ин фақат дорои ягон маълумот аст ва ҳикмат бошад – ин дар амал татбиқ кардани дониш аст.

			В. Мо ба ҳикмат мўҳтоҷем, то ки он чиро, ки Худо барои фоида, рўҳан калон шудани мо ва барои ҷалоли Ў медиҳад, барбод надиҳем.

			Г. Худо ба озмоишҳо монеа намешавад, то ки моро мустаҳкам кунад. Шайтон душвориҳоро истифода мебарад,барои ба мо зарар расондан.

			Ба шубҳа ва ғамхориҳо зид баромадан

			(Флп 4:7; Ғал 3:23; 1 Петрус 1:5)

			1. «Ва осоиштагии Худо, ки аз ҳар хирад болотар аст, дилҳо ва фикрҳои шуморо дар Исои Масеҳ нигоҳ хоҳад дошт» (Флп 4:7).

			2. «Дар бораи ҳеҷ чиз ғамхорӣ накунед», «ба Худо итоат намоед» (Флп 4:6; Яъқуб. 4:7).

			3. Фикрҳоятонро дар тозагӣ нигоҳ доред (Флп 4:8).

			4. «Пеш аз ҳама Малакути Худо ва адолати Ўро биҷўед» (Матто 6:33; Ишаъё 26:3; Қўл. 3:1–3).

			5. «Зеро ки аслиҳаи ҷангии мо ҷисмонӣ нест» (2 Қўр 10:4–6; Эфсўс. 6:10).

			6. «Зиреҳи кулии Худоро дар бар кунед» (Эфсўс 6:11–18).

			7. Бо имон зиндагӣ кунед (Mатто 6:25–34; 7:7–11; 17:20; 21:22; Mарк 11:22–24).

			8. «Ба ҳасби Рўҳ рафтор кунед» (Гал 5:16–26; Рум 6:14–23; 8:1–13).

			9. «Умеди худро тарк накунед» (Ибр. 3:6,12-14;6:11-12; 10:19-23,35-39).

			10. «Ҳамаи ғамҳои худро ба Ў вогузор намоед» (1 Петрус 5:7).

			Мукофот барои иштирок дар уқубатҳо

			(1 Петр 4:13)

			1. «Ҷалоли абадӣ» (2 Қўр 4:17-18; 1 Петр 5:1,10-11).

			2. «Тасаллӣ» (2 Қўр 1:7; Рум 8:17);

			3. «Ҳаёти Масеҳ дар ҷисми мирандаи мо кушода шуд» (2 Қўр 4:11);

			4. Ба дигарон ҳаётбахшидан (2 Қўр 4:12);

			5. Файзи Худоро ба ҳама эълон кардан (2 Қўр 4:15);

			6. «Исботи доварии одилонаи Худо» (2 Тас 1:4-5);

			7. «Бо Ў ҳукмронӣ хоҳем кард» (2 Tим 2:12);

			8. «Рўҳи Худо ба мо қарор мегирад» (1 Петрус 4:14);

			9. Худовандро ҷалол додан (1 Петрус 4:16);

			10. «Дар зуҳури ҷалоли Ў ба ваҷд меоем» (1 Петр 4:13-14).

			Намунаи Масеҳ

			(1 Петрус 2:21-24; 3:14-17)

			I. Уқубатҳо (1 Петрус 2:21; Mатто 16:24; 1 Юҳанно 2:6);

			II. Бегуноҳӣ (1 Петрус 2:22; Ишаъё 53:9);

			III. Ҳеҷ макре надошт (1 Петрус 2:22);

			IV. Ба бадӣ ҷавоб намедод (1 Петрус 2:23; Ишаъё 53:7), муҳаббат ба душманон, баракат додани таъқибкунандагон (Рум 5:3; 12:14; Mатто 5:44-48; Яъқуб. 1:2-4);

			V. Пурсабрӣ (1 Петрус 2:23; Рум 12:12; Луқо 21:19);

			VI. Ҳамаро ба Довари Одил месупурд (1 Петрус 2:23; 4:19; Луқо 23:46);

			VII. Рўбинӣ намекард (1 Петрус 2:24).Омодашавӣ ба озмоишҳо

			Насиҳатҳои библиявӣ ба коргарон

			(Эфсўс. 6:5-8; Қўл 3:22-25)

			1. «Эй ғуломон, ба оғоёни худ итоат кунед» (Эфсўс. 6:5-8; Қўл 3:22)

			2. «Дар ҳама бобат, бо тарси Худо» (Эфсўс. 6:5-8; Қўл 3:22-25)

			3. «На бо хизматгузории зоҳирӣ», «на ба хотири нишон додан ба чашм» (Эфсўс. 6:5-8; Қўл 3:22)

			4. «бо дилу ҷон иродаи Худоро ба ҷо оварда» (Эфсўс. 6:5-8; Қўл 3:22)

			5. «бо дили содда» (Эфсўс. 6:5-8 Қўл 3:22;).

			6. «ғайратмандона хизмат кардан» (Эфсўс. 6:7).

			7. «Зеро ки ҳар кас ба андозаи кори некаш аз Худованд мукофот хоҳад гирифт», «аз Худованд меросро мукофот хоҳад гирифт» (Эфсўс. 6:8; Қўл 3:24-25, Ғал.6:7-9).

			Тит 2:9а, Луқо 16:10

			1. 9а ба оғоёни худ итоат кардан 

			2. 9б дар ҳар хусус дили онҳоро ёбанд 

			3. 9в муқобилат накунанд 

			4. 10 дуздӣ накунанд, дар чизи андак бовафо бошад, дар чизи бисёр низ бовафо аст

			1 Петрус 2:18–20

			1. 2:18 бо камоли тарс ба оғоёни худ итоат кардан

			2. 2:19-20 барои некӣ уқубат кашида, тоқат кунед

			3. 2:21-23 Барои ҳамин даъват шудаед, чунки Масеҳ низ барои шумо уқубат кашида, ба шумо намунаи ибрат боқӣ гузошт, то ки аз паи Ў равона шавед

			Табиати рўҳонии муборизаи мо

			(Эфсўс. 6:12; 2 Қўр 10:3-4)

			Дар дунё мубориза тамом намешавад, ба мо на ҳамеша дарҳоро воз мекунанд, шикаст ва марги рўҳонӣ ҷой доранд. Аммо «Худоро шукр, ки ба воситаи Худованди мо Исои Масеҳ ба мо ғалаба бахшидааст!» (1 Қўр 15:57; Рум 8:32,37), ва мо ҳамеша дар ин чизҳо хотирҷамъ буда метавонем:

			I. Тамоми қудрат ба Худо таалуқ дорад (Ишаъё 40:15; Дон 2:20-22; 4:32; Аюб 12:14-23; Забур 74:7-8; 75:11; Иер 27:5-7; Масал. 1:24-31; Евр 13:8).

			II. Худо ба ваъдаҳои Худ амин аст (2 Қўр 1:20; 2 Петрус 1:4). Дар Китоби Муқаддас зиёда аз 7 ҳазор ваъдаҳо – ба дилхоҳ мўҳтоҷии имондор (Ёҳушаъ Нун 21:45; 23:14; 3 Под 8:56; Ибр 6:13-18; Аъмол 7:5; 2 Петрус 3:9; Ибр 2:3; Ишаъё 30:18; Заб. 33:9; Масал 16:20; Ирмиё 17:7-8).

			III. Ғалаба бо файзи афзун таъмин карда шудааст (2 Қўр 9:8; 12:9; Эфсўс. 3:20). Худо ба калисои итоаткор чунин ваъдаҳо додааст:

			А. Қуввати Худ (Mатто 28:18),

			Б. Ҳузури Худ (Mатто 28:20),

			В. Дастгирии Худро (Флп 4:13-19; Аюб 4:3-9).

			IV. Ғалаба бо зуҳури пурҷалоли Худованд таъмин карда шудааст (2 Тас 2:8; Ваҳй 1:5-8; 19:11-16; Флп 2:9-11; Эфсўс 1:19-22; Ишаъё 11:3-5; Забур 90:14-16).

			«Бо мо чунин намешавад»

			1. Одамон ба суханони Нўҳ чӣ гуна муносибат карданд? (Mатто 24:37–39)

			2. Петрус чӣ кор кард, вақте ки Исо ба ў гуфт, ки ўро лозим аст, ки уқубат кашида, кушта шавад? (Mатто 16:21-22)

			3. Ба суханони ў Исо чӣ ҷавоб дод? (Mатто 16:23)

			4. Бори дигар Исо чӣ гуфт? (Mатто 26:31)

			5. Ба суханони Исо Петрус ва шогирдон чӣ гуна муносибат карданд? (Mатто 26:33-35)

			6. Петрус дар ҳақиқат чӣ хел рафтор кард? (Mатто 26:69-75)

			7. Барои чӣ Петрус инкор кард?

			8. Оё ин ҳолат танҳо бо Петрус рўй дод?

			9. Мисол оред, вақте, ки одамон бо чунин интихоб рў ба рў шуданд,

			(аз китоби Муқаддас)

			(аз таърих)

			10. Ҳангоме, ки одамон оиди бехатариашон хотирҷамъ мешаванд, чӣ воқеа рўй медиҳад? (1Тас.5:3)

			11. Намунаи Петрус ба мо чиро таълим медиҳад? (Mатто 14:29-31)

			12. Лут ба вазъият такя карда, интихоби нодуруст кард.

			а) Ў кадом қарорро қабул намуд? (Ҳас. 13:10-11)

			б) Оқибат чӣ рўй дод? (Ҳас. 19:15-26)

			в) Чаро Лут дар бораи хатари харобшавии Садум ва Амўрро фикр накард?

			г) Домодҳои ў чӣ гуна рафтор карданд? (Ҳас. 19:14)

			13. Ба онҳое, ки «барои худ сарват ҷамъ мекунанд» чӣ мешавад? (Луқо 12:16-21)

			14. Аз рўи суханони Исо, дар вақти мусибат ва таъқибот мо чӣ гуна бояд рафтор кунем? (Луқо 21:8-28)

			Шарҳи таъқиботҳо аз рўи Китоби Муқаддас

			1. Барои чӣ масеҳиёнро таъқиб мекунанд? (Юҳанно 15:18-21)

			2. Павлус ва Барнабо шогирдонро чӣ гуна дастгирӣ мекарданд? (Аъмол 14:22)

			3. Дар асл ба зидди кӣ таъқиботҳо равона карда шуда буданд? (Аъмол 9:4-5)

			4. То чӣ андоза таъқиботҳо эҳтимол доранд? (2 Tим 3:12)

			5. Бо кадом сабабҳо масеҳиён аз Масеҳ даст кашида наметавонанд? (Mатто 13:20-21)

			6. Масеҳ аз мо чиро талаб мекунад? (Матто 16:24)

			7. Худованд ба онҳое, ки барои таъқибот тайёр ҳастанд, чӣ ваъда медиҳад? (Mф 5:10-12)

			8. Худо тез-тез ваъдаҳои Худро бо чӣ алоқаманд мекунад? (мисол, Ваҳй 3:20).

			Мо чӣ кор мекунем?

			Худо чӣ кор мекунад?

			9. Мисолҳои монандро оред.

			10. Ваъда ба Исроил бо кадом шарт хамрохӣ мекунад? (Так.Шар.11:22)

			11. Бо кадом шарт мо ба иҷрошавии ваъдаи Худо такя карда метавонем:

			а) сулҳи ботинӣ (Ишаъё 26:3),

			б) устувории сиёсӣ (1 Tим 2:1-2).

			12. Муносибати мо нисбати таъқибкунандагон чӣ гуна бояд бошад? (Mатто 5:44; Лк 23:34)

			13. Таассуроти Петрус ва Юҳанно оиди таъқиботи имонашон чӣ гуна буд? (Аъмол 5:41)

			14. Дар вақти таъқибот шогирдон дар бораи чӣ дуо мекарданд? (Аъмол 4:23-30)

			15. Масеҳиён бо кадом мусибатҳо дучор шуда метавонанд? (Рум 8:35-39)

			16. Китоби Муқаддас оиди ғалабаи мо чӣ мегўяд? (Рум 8:31-39)

			17. Аз Китоби Муқаддас се матнро мисол оред, ки ҳамаи масеҳиён таъқиб карда мешаванд.

			18. Чаро нигоҳ накарда ба мусибат ва таъқиботҳо, ғалаба ба даст оварда мешавад? Аз Навиштаҷот мисол оред.

			19. Барои истодагарӣ кардан, чӣ лозим аст? (Эфсўс. 6:10-18)

			20. Аз байни «аслиҳаҳо» кадомаш ба шумо намерасад?

			21. Кадом чизро дар худ иваз кардан мехостед?

			22. Мо бар шайтон чӣ гуна ғолиб мебароем? (Ваҳй 12:11)

